text:
ወርሒ ሰነ፡ 2018 ህዝቢ ኤርትራ ዘይተጸበዮ ንፋስ ከተንፍስ ተራእያ - ውሳኔ ባድመ ተቐቢልናዮ ዝብል ጻውዒት ሰላም ካብ ቀዳማይ ፕራይም ምኒስተር ኢትዮጵያ፡ ዶክተር ኣቢይ ኣህመድ ነፊሱ። ጸኒሑ ውልቀመላኺ ኢሳያስ ሃንደበት ተቐቢለዮ ድሕሪ ምባል፡ ወከልቱ ንኣዲስ ኣበባ ልኢኹ፤ እቲ ኣብ ቅድም ክስራዕ ዝግብኦ ጉዳይ ምሕንጻጽ ዶብ ተረሲዑ፡
መጋረጃ ኵርዓት ኪጥቕለል ከሎ (Losing One's Sense of Pride)
ብ ኣማኑኤል ሳህለ
እቲ መጋረጃ ኵርዓት ምስ ተጠቕለለ፡ ኣብቲ መድረኽ ኮይነን ምውሳአን ዚቕጽላ ባህርያት ኣለዋ፡ ንሳተን ድማ ውርደትን ሕስራንን እየን። ኵርዓት (sense of pride) ምስ ኣልገሰ፡ ብድሕሪኡ ዚስዕብ ኩሉ ባህርያት፡ ንእንስሳ ደኣምበር፡ ንሰብ ዚበቅዕ ኣይኮነን፡ ከመይሲ፡ ኩሉ እንስሳዊ
ሰላም ንኹሉ ፍጡር እምነ ኩርናዕ ህላወ፡ ምዕባለን ክብረትን ስለዝኾነ፡ ኣገዳስነት ፍቅርን ሰላምን ኣብ መንጎ ህዝብታት ኤርትራን ኢትዮጵያን፡ ካብ ምስ ካልእ ህዝቢ ዝግበር ምሕዝነት ፍሉይነት ኣለዎ። ክልቲኡ ህዝብታት ንብዙሕ ዓመታት ብጉርብትና፡ ብባህሊ፡ ብታሪኽን ብንግድን ዝተቋረነ ስዝኾነ፡ ብልቦና ዝጎደሎም መራሕቲ ነቲ ክውንነት ክተዓናቀፍ እምበር ነቲ ክውንነት ንዘንተ
ኣብዚ እዋን`ዚ፡ ኣብ 2018 ዓመተ ምህረት፡ ድሕሪ 27 ዓመት ናጽነት ኤርትራ፡ ህዝቢ ኤርትራ፡ ልክዕ ከምቲ ናይ መወዳእታ 50ታት፡ ኣንፈቱ ኣጥፊኡ፡ ድንግርግር ኢሉዎ፡ ኣብ መስቀላዊ መንገዲ ተዓኒዱ ይርከብ ኣሎ። እቲ `ህዝቢ ኤርትራ ዕዋኖ፡ ኣብ ኢድካ ኸሎ ልማኖ` ተባሂሉ ዝተደርፈሉ ዘመን እንሆ ዳግም ተመሊሱ። ስለምንታይ!
እቲ ዝገርምን ዘሕዝንን፡
ቀዳማይ ሚንስተር ኢትዮጵያ ዶር ኣቢይ ኣሕመድ፡ ሎሚ ንጉሆ ኣስመራ ከምዝኣተወ ኤረ ቲቪ ሓቢራ።
ንቀዳማይ ሚኒስተር ኣቢይ ኣሕመድ፡ ውልቀመላኺ ኢሳይያስ ኣፈወርቂ ኣብ መዓርፎ ነፈርቲ ኣስመራ ክቕበሎ ኸሎ፡ ህዝቢ `ውን ኣብ ጎደናታት ኣስመራ ተሰሊፉ እንኳዕ ደሓን መጻእካ ኢሉዎ።
ስርዓት ህግደፍ፡ ኣብዚ ሳልስቲ ካብ ኢትዮጵያ ዓበይቲ ኣጋይሽ ክመጽኡና ኢዮም ኢሉ
https://www.youtube.com/watch?v=aIf7_Y1MhcE&feature=youtu.be
መንነትን፡ ብልጫን ናይ ብህዝባዊ ማዕበል ዝልለ ኣገባብ ቃልሲ ኤርትራ።
መእተዊ (Introduction)
ህዝባዊ ማዕበል ዝበሃል፡ ኣገባብ ቃልሲ ኤርትራ፡ ብምኽንያት’ቲ ኣብ ውሽጢ ኤርትራ ሃገርና ዝነብረን ፡ዘሎን ጭንቀትን፡ መከራን፡ ማእሰርትን፡ህዝባዊ ህልቂትን፡ ብሕልፊ ከኣ፡ ካብ’ቲ መከራ ክምልጡ’ሎም፡ ብዕለት 13 ጥቅምቲ 2013 ኣብ ገምገም ደሴት ላምፓዱሳ፡ ዓዲ ጣልያን ኣስታት 360 ዝኣኽሉ
ባድመ መናሃሪያ ኲናት ዝነበረት፡ ድንድል ናይ ኣህዛብ ሕውነትን ፍቕርን ክትከውን ካብ ብዙሕ ኩርንዓት ይዝመረላ ኣሎ። ሰናይ ንኹሉ ኣህዛብ ቀርኒ ኣፍሪቃ!
ገለ ወጻእተኛታትን ኤርትራዊያንን፡ ባድመን ከባቢኣን ከውሒ ምዃኑ ይዛረቡ ኢዮም። ነገራት ንምልስላስ ዝኣመተ መደረታት እንተዀይኑ ጽቡቕ፤ ብዝተረፈ፡ ባድመን ከባቢኣን ጐልጐል ኢዩ። ይትረፍ ባድመ፡ ምድረበዳታት ክለምዑ ብውሕዱ ብወረ
መስዋእቲ ዋጋ ሰላም (Sustainable Peace)
ብ ኣማኑኤል ሳህለ
ከምቲ ወረ ውግእ፡ ኣብ ሰባት ስግኣትን ሽበራን ዚፈጥር፣ ወረ ሰላም ድማ ብኣኡ መጠን፡ ኣብ ገሊኡ ኩነታት፡ ስግኣትን ጥርጠራን ይፈጥር እዩ። ብመሰረቱ፡ ክልቲኡ ክስተታት ኣብ ሓድሽን ዘይትፈልጦን ኩነታት ስለ ዘእትወካ፡ ናይ ክልቲኡ መወዳእታ እውን ኣረጋጊጽካ ክትፈልጦ ስለ ዘይትኽእል፡ እቲ ስግኣት
ዑቕባይ ገብረመድህን (ከምብሪጅ፡ ማሳቹሰተስ፡ ሕ.መ.ኣ.)
28 ሰነ፡ 2018
********
ኣብ ህይወት ዘሎ ሰብ ግድን ይሓስብ፣ ሓሳብ ብቓል ይልለ፣ ቃል ኣብ ግብሪ ምስ ተተርጐመ ኸኣ ህያው ይኸውን። ምሕሳብ ዘየቐድም ቃል፣ ብቓል ዘይትለም ግብሪ ፍጹም ኣይህሉን። እምበኣር፡ ጸጋ ሓርነትን ፍትሕን ኣብ ሃገርና ህያው ንምግባር ናብ ውሽጥና ብምጥማት፡ ከም ውልቀሳባትን ከም
ዳግመ-ርክብ ገዳይም ተጋደልቲ ተጋድሎ ሓርነት ኤርትራ ሻዱሻይ ዓመታዊ ርኽክብ፡ ኣብ ሰነ 22-24 2018 ኣብ ከተማ ኦክላንድ ካሊፎርኒያ ተኻይዱ። ብመሰረት እቶም ዓበይቲ ዕላማታት ናይ`ዚ ዳግመ-ርክብ`ዚ፡ ንውህሉል ናይ ሓባር ተመክሮታት - ብስእሊ፡ ብቃል፡ ብጽሑፍን፡ ብቪድዮን፡ ንምስናድን ትርጉም ንምሃብን፡ ከም`ተን ዝሓለፋ ርኽክባት ዝልለ ኣሳልጦ ነይሩዎ።
ዓርቢ ሰነ 22 /2018፡
ሰላምን ዕርቅን'ስ ባህግና’ዩ ይገበር
ልዑላውነት ቀይሕ መስመር ግን ከይስገር።
ብተስፋይ ተኽለ ሕ/መ/ አሜሪካ
ዶክተር አብይ አሕመድ አብ ኢትዮጵያ ጠቕላሊ ሚኒስትር ኮይኑ ስልጣን ካብ ዝሕዝ መስርሕ ለውጢ አብ ኢትዮጵያ ይሐንን አሎ። እቲ ኢትዮጵያ ናበይ ገጻ ኮን’ያ ዝብል ንብዙሐት ሕቶ ምልክት ዝፈጠረ፣ አቶ ኢሳያስ’ውን “Game Over ( ግጥሚያ አብቂዑ)" እንዳበለ
ክቡራት ተኸታትልቲ ድምጺ ኣሰና፡ ቀጺልና እነቕርበልኩም ትሕዝቶ፡ ኣዲስ ስታንዳርድ ዝተባህለ ብእንግሊዝኛ ዝሕተም ጋዜጣ ኢትዮጵያ ፡ ነቲ ኣብ ኢትዮጵያ ዝተኸስተ ለውጢ መሪሕነትን ቅልጡፍ ጽገናዊ ለውጥታትን፡ ኣንፈት ምምሕያሽ ዝምድና ኤርትራን ኢትዮጵያን ብዝምልከት፡ ምስ ኣምባሳደር ኣመሪካ ኣብ ኢትዮጵያ ሚስተር ማይክ ራይነር ካብ ዝገበሮ ቃለመጥየቕ ነቲ ንኤርትራ ዝምልከት ቆልጪልና
ምብጻሕ ልኡኽ ኤርትራ ናብ ኢትዮጵያ
ጎንደርሲ ኬድካ፡ እንታይ ሒዝካኸ ተመለስካ!
(ዶ/ር ብርሃነ ወልደሚካኢል 01-07-2018)
ኣብዚ ቕንያት “ዶ/ር ኣቢይ ኣሕመድ ምስ እዚ ኣብ ኤርትራ ዘሎ ዘይወግዓዊ መንግስቲ ኣብ ድርድር ከይኣቱ ክዕገት ኣሎዉ” (Prime Minister Abiy Ahmed of Ethiopia should be stopped from engaging with the illegitimate regime in Eritrea)
እቲ `ሰራዊት ኢትዮጵያ ካብ ልኡላዊ መሬት ኤርትራ ከይወጽአ፡ ብመሰረት ስምምዕ ኣልጀሪስ ብኮምሽን ዶብ ዝተበጽሐ ቀያድን ናይ መወዳእታን ብይን ዶባት ኤርትራን ኢትዮጵያን ከይተተግበረ ምስ መንግስቲ ኢትዮጵያ ኣይንዛራረብን ኢና` ብዝብል ምስምስ ንልዕሊ 16 ዓመታት ህዝቢ ኤርትራ ውሽጣዊ ፖለቲካዊ ቅልውላዉ ከይፈትሕ ጅሆ ሒዙዎ ዝጸንሐ ውልቀመላኺ ኢሳይያስ ኣፈወርቂ፡ ኣብዚ
ጋዜጣዊ መግለጺ፡ ሓድነት ኤርትራውያን ንፍትሒ - ዓባይ ብሪጣንያ፡ ከተማ ሎንዶን
ጉዳይ ሰላም ኤርትራን ኢትዮጵያን
ኮሚቴ ሓድነት ኤርትራውያን ንፍትሒ፥ ትማሊ ዕለት 23 ሰነ 2018 ዓ.ም.ፈ. ብዛዕባ ጉዳይ ሰላም ኤርትራን ኢትዮጵያን ዝዘተየ ሕዝባዊ ኣኼባ ኣካዪድና።
ብሰንኪ ዶባዊ ግጭት፥ ኣብ ልዕሊ ህዝቢ ኤርትራ ዝወረደ ኣደራዕ ብሓጺር ቃላት ክግለጽ ዝከኣል ኣይኮነን። እቲ
ነጻነት ኤርትራ ንኸትርከብ ናይ ኣቦታትናን ኣዴታትናን ሕዝብናን ዝደኸመሉን ዝተሰወኣሉን ከምኡ ድማ እታ ሓያል ቅልጽም እግዚኣብሔር ኣብ ልዕሊ ሃገርና ዝተገለጸትሉ ምንባሩ ይዝከር። ሎሚ ድማ ነዚ ተረኺቡ ዘሎ ጭራ ናይ ሰላም ኩላትና ክንስዋኣሉ፡ ሰላምና ክነውሕስ ግዜ ባዕሉ ይጠልበና ኣሎ። ክንስዋእ ክብል ከለኹ፡ ከምቲ እቶም ኣቦታትናን ኣዴታትናን ዕሸል
መንግስቲ ሱዳን፡ ኣብ መንጎ ክልቲኤን ሃገራት ዘሎ ዓሚቚ ምትእስሳር ከምዘሎ ጠቒሱ ምስ ኤርትራ ሃናጺ ዝምድና ከማዕብል ከምዝደሊ ምግላጹ ሱዳን ትሪቡን ሓቢሩ።
ምኽትል ሓላፊ ናይቲ ኣብ ስልጣን ዘሎ ሰልፊ ዑመር ዓጣ ትማሊ ብምኽንያት ዝኽሪ ስዉኣት ኤርትራ ምስ ኣምባሳደር ስርዓት ህግደፍ ኣብ ካርቱም ድሕሪ ምርኻቡ ኣብ ዝዘርግሖ መግለጺ፡
1ይ ሚኒስተር ኢትዮጵያ ዶር ኣቢይ ኣሕመድን ውልቀመላኺ ኢሳይያስ ኣፈወርን ኣብ ዝሓጸረ ግዜ ክራኸቡ ምዃኖም ሚኒስተር ጉዳያት ወጻኢ ኢትዮጵያ፡ ወርቅነህ ገበየሁ ኣብ ማዕከናት ዜና ኢትዮጵያ ገሊጹ።
ንሱ ነዚ ዝሓበረ፡ ኣብ ኢትዮጵያ በጺሖም ምስ ቀዳማይ ሚኒስተር `ታ ሃገር ዝተራኸቡ ሚኒስተር ጉዳያት ወጻኢ ስርዓት ህግደፍ ዑስማን ሳልሕን ሓላፊ ፖለቲካዊ
ህዝቢ ኤርትራ ክቚጸርን ክግመትን ዘሸግር ህይወትን ንብረትን ብምኽፋል ዘረጋገጾ ናጽነቱ፣ ንዘልኣለም እናተዘከረን እናኸበረን ዝነብር ሞራላዊ ሃብቲ እዩ። ነዚ ኣብ እንዝክረሉ እዋን ድማ፣ ነቶም ብማይ ደሞምን፡ ብእምኒ ዓጽሞምን ንናጽነት ዝተኸሉ፣ ኩቡራት ሰማእታትና ኢና እንዝክር። ንሶም ምስ ዝዝከሩን ዝኸበሩን ጥራሕ ድማ እዩ፣ እቲ ናይ ናጽነታዊ መንፈስ ኣብ
ቀዳማይ ሚኒስተር ኢትዮጵያ፡ ዶር ኣቢይ ኣሕመድ ትማሊ ሰሉስ 26 ሰነ ሚኒስተር ጉዳያት ወጻኢ ዑስማን ሳልሕን ሓላፊ ፖለቲካዊ ጉዳያት ህግደፍ የማነ ገብረኣብ (ማንኪ) ንዝሓዘ ልኡኽ ውልቀመላኺ ኢሳይያስ ኣብ ኣዲስ ኣበባ ብድምቀት ድሕሪ ምቕባሉ፡ ኣብ ዝገበሮ እንግዶት፡ እቲ ኣብ መንጎ ኤርትራን ኢትዮጵያን ዝነበረ ፍልልይ ኣብቂዑ `ዩ፡ ብምባል
ክቡራት ተኸታታልቲ ድምጺ ኣሰና፡ ከምዚ ልኡኽና ኣብ ኣዲስ ኣበባ ጋዜጠኛ ዓይነታ ኣብ ከባቢ ኣህጉራዊ መዓርፎ ነፈርቲ ኣዲስ ኣበባ ቦሌ ተረኺቡ ከምዘረጋገጾ፡ ልኡኽ ኤርትራ ምስ መንግስቲ ኢትዮጵያ ንምርኻብ ሎሚ ድሮ ኣዲስ ኣበባ ኣትዩ `ሎ።
ኣብ ከምዚ ኩነታት፡ ጠለብ መንግስቲ ኢትዮጵያ ግሉጽ ኮይኑ፡ ንህዝቢ ኤርትራ ዝውከል ባይቶ ኮነ
ነቲ ብምኽንያት ዶባዊ ምስሕሓብ ኣብ መንጎ ኤርትራን ኢትዮጵያን ንነዊሕ ዓመታት ዝጸንሐ ተጻብኦ ንምፍታሕ ብመንግስቲ ኢትዮጵያ ዝተወሰደ ቀጺሉ ብኤርትራ ደገፍ ዝረኸበ ተበግሶ ብዝምልከት ኣፈናዊ ርከብ ንምግባር፡ ልኡኽ ኤርትራ ኣብዚ ሰሙን ‘ዚ ኣዲስ ኣበባ ከምዝበጽሕ ኣፈኛ ሚኒስተሪ ጉዳያት ወጻኢ ኢትዮጵያ ከምዝገለጸ ሮይተርስ ካብ ኣዲስ ኣበባ ሓቢሩ።
ቀዳማይ ሚኒስተር
ብመሰረት ኣቀዲምና ሓቢርናዮ ዝነበርና ስነ-ስርዓት ቀብሪ ሓርበኛ ተጋዳላይ ገዛኢ ኪዳነ ንዓርቢ ዕለት 29 ሰነ 2018 ካብ ሰዓት 10:00 ቅድሚ ቀትሪ ኣብዚ ዝስዕብ ኣድራሻታት ክፍጸም እዩ።
ጸሎተ-ፍትሓት ካብ ሰዓት 10:00 – 12:00 ኣብ ናይ ሰርብያን ኦርቶዶክስ ቤተ ክርስትያን
(Serbiska Ortodox kyrkan i Kortedala.)
ኣድራሻ - Runstavsgatan 9, 41508 Göteborg
ልክዕ
ኮሚቴ ሓድነት ኤርትራውያን ንፍትሒ፥ ትማሊ ዕለት 23 ሰነ 2018 ዓ.ም.ፈ. ሕዝባዊ ኣኼባ ኣካዪድና፥ ነዞም ዝስዕቡ ነጥብታት ዘቲናሎም።
ዝኽሪ ስዉኣት ኤርትራን ዕላማታቶምን፣
ኣብ ሞንጎ ኤርትራን ኣብ ሞንጎ ኢትዮጵያን ተፈጢሩ ዘሎ ሓድሽ ኩነታት፣
ዕማም ናይ ሕቡራት መንግሥታት ዝወከሉዎ ተጣባቒ ሰብኣዊ መሰላት፣
ኣብ ሞንጎ ኤርትራውያን ዝርኤ ዘሎ ሓደ-ሓደ
ካብ ምዝዋር መኪና ሕሩማት ዝነበራ ደቀንስትዮ ስዑዲ ዓረብ እቲ ንዓሰርተታት ዓመታት ኣብ ልዕሊአን ጸኒሑ ዝጸንሐ እገዳ ናብ ሎሚ ካብ ዘውግሐ ፍርቂ ለይቲ ድሕሪ ምብቅዑ ኣብ ጽርግያታት `ታ ሃገር መካይን ክዝውራ ከምዝጀመራ ስካይ ኒውስ ሓቢሩ።
ሓንቲ ሰዓት ቅድሚ ምእካሉ ብበዓል ቤታ ኣብ ዝመርሓ መኪና ከተማ ወሪዳ፡
ትማሊ ቀዳም 23 ሰነ፡ ንሓድሽ ቀዳማይ ሚኒስተር ኢትዮጵያ ንምድጋፍ ኣብ ኣዲስ ኣበባ ኣብ ዝተኻየደ ሰለማዊ ሰልፊ ምስ ዘጋጠመ ህይወት ናይ ሓደ ሰብ ኣጥፊኡ ልዕሊ 150 ዘቑሰለ መጥቃዕቲ ቦምባ ኢድ ብዝተኣሳሰረ ምኽንያት፡ ምክትል ኮምሽነር ፖሊስ ዝርከቦም 9 ኣባላት ፖሊስ ተታሒዞም ኣብ መርመራ ከምዝርከቡ ማዕከናት ዜና ኢትዮጵያ
እታ ኣብ መንጎ ኤርትራን ኢትዮጵያን ካብ 1998-2000 ከቢድ ኲናት ድሕሪ ምክያዱ ከም መንጎኛ ዝተዋሰአትን ናይ ሰላም ስምምዕ ዝተኻየደላን ኣልጀርያ ኣብ መንጎ ኤርትራን ኢትዮጵያ ዘሎ ዝምድና ምዕባለታት ሰላም ምርኣዩ ሓጎሳ ብምግላጽ ደገፋ ከምዝገለጸት ሺንዋ ሓቢሩ።
ብመሰረት `ቲ ሓበሬታ፡ ኣፈኛ ጉዳያት ወጻኢ `ታ ሃገር ዓብደሎኣዚዝ በናሊ ትማሊ ቀዳም
እቲ ትማሊ 21 ሰነ ካብ ዋይት ሃውስ ዝወጸ መግለጺ፡ ሕቡራት መንግስታት ኣመሪካ፡ ኢትዮጵያን ኤርትራን ነቲ ንነዊሕ እዋን ዝጸንሐ ምስሕሓብ ፈቲሐን ዝምድንአን ናብ ንቡር ንምምላስ ብዝወሰዳኦ ተበግሶ ከም እንተተባበዐት ብምጥቃስ፡ ንምዕዋቱ ምሉእ ደገፍ ክትገብረሉ ቅርብቲ ቅርብቲ ምህላዋ የገንዝብ።
እቲ ኣብዘን ክሊኤን ጎረባብቲ ሃገራት ንዝሓለፈ 20 ዓመታት ዝጸንሐ
ኢሰያስ ደላዪ ሰላም ድዩ?
ኢሰያስ ምስ ኢትዮጵያ ኣብ ጕዳይ ባጤራን ንግዳዊ ምልውዋጥን ስለ ዘይተሰማምዐ ኣብ ግንቦት 98 ባይቶ ወይ ካቢነ ሚኒስተራት ዘየጽደቖ ኵናት ዶብ ወሊዑ። ነቲ ኵናት ወሊዑ ንስዑድያ ከም ዘይገሸ ድማ፡ “ደቂሰ ጸኒሐ ሃንደበት ሳባ ምስ ነገረትኒ ሰንቢደ” ክብል መስደመም ዘረባ ኣስሚዑ። መስኪናይ ኢሰያስ ነዚታት
ትማሊ 20 ሰነ መዓልቲ ሰማእታት ኤርትራ፡ ኣብ ዝሓለፈ 20 ዓመታት ካብ ዝተዘከራ መዓልቲ ስዉኣት ዝተፈልየት ብምዃና፡ ንርእሳ ንነዊሕ እዋን እናተዘከረት ክትነብር እያ። ኣብታ ሓርነትን ናጽነትን፡ ሕግን ፍትሕን ተሓሪሙዋ ዘሎ ሃገርና፡ ውጹዕ ህዝቢ ኤርትራ፡ ጽንጽንታ ሰላም ሰሚዑ ተስፋ ዝሰነቐላ መዓልቲ ስለዝኾነት።
ምስቲ ኹሉ ገጢሙዎ ዘሎ መስገደል፡ ዝኽሪ
ውልቀመላኺ ኢሳይያስ ኣፈወርቂ ብምኽንያት 20 ሰነ መዓልቲ ዝኽሪ ሰማእታት ኤርትራ ሎሚ ንጉሆ ኣብ ኣስመራ ኣብ ዝገበሮ መደረ፡ እቲ ኣብ ዝሓለፈ ቅንያት ኣብ ኢትዮጵያ ዝተቐልቀለ ተርእዮታት ሰላም ግቡእ ኣቓልቦ ዝሓትት ኣውንታዊ ምዕባለ ምዃኑ ብምጥቃስ፡ ነቲ ህሉው ኩነታት ብቐጥታን ብዕምቆትን ንምፍላጥን ቀጻሊ ውጥን ስራሕ ንምንዳፍን ናብ ኣዲስ
ከምቲ ቅዱስ ወንጌል ዝብሎ “ገበርቲ ሰላም ውሉድ ኣምላኽ ክበሃሉ’ዮም እሞ፥ ብፁዓን’ዮም”። ብርግጽ ድማ እቶም ምእንቲ ሰላም ኢሎም፥ ለይትን መዓልትን ዝደኽሙን ዝጽዕሩን፥ ብፁዓት እዮም (ማቴ 5፡ 9)። ኣብዚ ቀረባ እዋን ናይ ኢትዮጵያ 1ይ-ሚኒስተር ኮይኖም ዝተመረጹ። ትርግታ-ልቢ ሕዝቦም ክሰምዑን ከንብቡን ዝኸኣሉ መራሒ ስለ-ዝኾኑ፥ ናይ ሰላምን ዕርቅን መራሒ
ህይወት ንባዕላ ብተፈጥሮ መስተንክር ኢያ። ካብ ተፈጥሮ ወጻኢ ግዳማኢ ጻዕኒ ክውሰኻ ከሎ ከአ ክትጽብኽን ክትከፍእን ናይ ግድን’ዩ። ናይ ባዕላ ዝኾነ መምርሒ ሕጊ ኡኳ እንተሃለዋ፣ ኩሉ ጊዜ ግን በቲ ህይወት ኮይናቶ ዘላ ኣካል እትምራሕ እምበር ባዕላ መሪጻ ነቲ ኣካል ክትመርሕ ኣይትበቅዕን። ምክንያቱ ኩሉ ህይወት ዝተሰከመ (ዘለዎ)
በለጸት መሓሪ (በለጡ)
ምእንቲ ድሕነት ደቃ ምስ ደቃ ዝሓለፈት ውፍይቲ ተጋዳሊት
ብምኽንያት 20 ሰነ፡ 2018 ዓ.ም
ታደሰ ኪዳነ በርሚንግሃም
ተጋዳላይ ካብ ስድራኡ፡ ኣሕዋቱን ቤተ-ሰቡን ተፈልዩ ናብ ገድሊ ክወፍር ከሎ፡ ንድሕነት ህዝቡን ሃገሩን በጃ ክሓልፍ እምበር፡ ምእንቲ መሰልን ድሕነትን ገዛእ ርእሱ፡ ወይ እቲ ህይወት ዝበልዕ ገድሊ ሃብትን ስልጣንን ስለ
ዓለምለኻዊ ተበግሶ ኤርትራውያን ንምድንፋዕ ህዝባዊ ምንቅስቓስ
ርሑስ ዒድ ኣልፈጠር
ዓለምለኻዊ ተበግሶ ኤርትራውያን ንኹሉም ኣመንቲ ምስልምና ብሓፈሻ፣ ንኤርትራውያን ኣስላም ድማ ብፍላይ፣ እንኳዕ ናብ ርሑስ ዒድ ኣልፈጠር ኣብጻሓኩም እናበለ፣ ርሑስ ዒድ ኣልፈጠር፣ ሰላምን ሓርነትን፣ ስኒትን ሓድነትን ከውርደልና ንምነ።
ዶብ ኤርትራን ኢትዮጲያን ኣብ ባይታ ይተሓንጸጽ
ድሕሪ እቲ ብዙሕ መስዋእቲ ህይወትን ከቢድ ዕንወትን
ኣብዚ ዝሓለፈ ሰሙን ቀዳማይ ሚኒስተር ኢትዮጵያ ዶር ኣቢይ ኣሕመድ ንሕዝብታት ኢትዮጵያን ኤርትራን ብፍላይ፡ ንህዝብታት ዞባ ቀርኒ ኣፍሪቃን ዓለምን ድማ ብሓፈሻ፡ ሓዲሽ ናይ ሰላም ጩራ ተስፋ ዝሃበ፡ ኢትዮጵያ ንውሳነ ናይ 2002 ኮምሽን ዶብ ኢትዮ-ኤርትራ ብዘይ ቅድመ ኩነት ከምትቕበሎን ከምተተግብሮን መግለጺ ኣውጺኦም። እዚ ናይ ርሕቁን ቀረባን ዝጠመተ
ስርዓት ኣልቦ ጉጅለ ህግደፍ ዝሓለፈ ቀዳም ዕለት 9-6 2018 ኣብ ንኡስ ዞብ ማይ ምነ ዞባ ደቡብ ዝርከብ ኣብ ገዳም ደብረ ድሁሃን እንዳ ኣቡነ ዮናስ
ዝነብሩ ዝነበሩ ሓሙሽተ መነኮሳትገፊፉ ብምውሳድ ኣብ ገርገራ ዝበሃል መዓስከር ኣሲርዎም ከምዘሎ ምንጭታት ሓቢሮም ።
ኣስማት ናይቶም ኣርባዕተ መነኮሳት፥
1 - ኣባ ገብረመድህን ፡
2- ኣባ ገብረዮናስ ፡
3 - ኣባ ሳሙኤል ፡
4 - ኣባ ኤልያስ ክኸውን ከሎ ናይቶም 5ይ ግን ዛጊት ኣይተጻረየን።
ኣብዚ ጉዳይ ኣባ መልከጼዴቕ ኣበምኔት ናይዚ ገዳም፡ መጋበርያ ናይቲ ስርዓት ዝኾኑ ቀሺ ቀንዲ ኢድ ከም ዘለዎም ይእመን ። ምኽንያቱ እዞም መነኮሳት ነቲ ቅድሚ ሰለስተ ዓመት ዘእሰርዎፈላሲ ኣባ ጸሃየ ዝበሃል ስለምንታይ ዘይወጽእ ዝብል ገዳማዊ ሕቶ የቕርቡሎም ከም ዝነበሩ ነበርቲ ናይቲ ከባቢ ይሕብሩ።
ኣባ መልከጸዴቕ ቅድሚ ሕጂውን ን ኣቡነ ኣንጦንዮስ ካብ ማሕዩር ወጺኦም ኣብ ዝተባህለሉ ግዜ ምስ ራድዮ ድምጺ ኣመሪካ ኣብ ሱባኤ እዮም ነይሮም እንበር ኣይተኣሰሩን ብምባል ናይሓሶት ወረ መግለጺ ሂቦም ከም ዝነበሩ ዝዝከር እዩ ።
ብመሰረት`ቲ ሓበሬታ፡ ኣብቲ ንኡስ ዞባ ንዝርከቡ ካህናት ኣብቲ ዕለት ብ ኣልማማ ግፋ ኣካይዱ ነይሩ ።
ምስዚ ኣብ ዝተኣሳሰር ሓበሬታ፡ ኣብዚ ቅንያት ኣብ ን ኡስ ዞባ ድባርዋ ዝርከቡ ካህናት መስልኩም ክትረኽቡ እንተኮይንኩም ናይ ግድን ወተሃደራዊ ታዕሊም ክትወርዱ ኣለኩም ብዝብል ጸረሃይማኖታዊ መርገጺኡ ብምግሃድ ከም ዝሓለፈ ናብ መደበራት ታዕሊም ይወስዶም ከም ዘሎ ይፍለጥ ።
በዚ ዳግም ተጀሚሩ ዘሎ ግፋ ንመራሕቲ ሃይማኖት ኩለን ገዳማት ኣብ ከቢድ ውጥረት ኣትየን ከም ዘለዋ ይፍለጥ ። እንተ እቶም መጋበርያኡ ዝኾኑ ጳጳሳት ግና ዝኾነ ዝወሰድዎ ስጉምቲከምዘየለ እቶም ምንጭታት የገንዝቡ።
Eritrea Focus ዝተባህለ ኣብ ጉዳይ ሰብኣዊ መሰላት፡ ኣብ ኤርትራ ብሕልፊ ብናይ ወጻኢ ኩባንያታት ዝካየዱ ዘይስነምግባራዊ ወፍርታትን ጥሕሰት ሰብኣዊ መሰላትን ዝከታተል ማሕበር፡ ኣብ ኤርትራ ብመጋበርያነት ኣብ ዕደናዊ ስርሓት ዝነጥፋ ኩባንያታት ወጻኢ ዝፍጸም ግህሰት ሰብኣዊ መሰላት ዘቃልዕ ሰፊሕ ዝርዝራውን ጸብጻብ ናብ ናይ ዓዲ እንግሊዝ All-Party Parliamentary Group on Eritrea ኣቕሪቡ


c: text/html

text:
Money from Sweden ብመንግስቲ ዝተመወለ ኮይኑ፤ ገንዘብ ናብ ወጻኢ ሃገር ኣብ ዝለኣኸሉ እዋን ዘለዉ ክፍሊታትን ሽርፍታትን ብምውድዳር ኣብ ኢንተርነት ዝወሃብ ኣገልግሎት’ዩ። ኣብ ሽወደን ናብ ወጻኢ ሃገር ገንዘብ ክትልእኽ ዝሕግዙኻ ብዙሓት ባንክታት፤ ትካላት፤ ወኪላትን ካልኦት ፊናንሲያውያን ድርጅታትን ኣለዉ። ዕላማና እምበአር እቲ ዝቐልጠፈን ዝሓሰረንኣገልግሎት ንዓኻ ንኽትረክብ ምሕጋዝ’ዩ። እዚ ኣገልግሎት ኢንተርነት’ዚ ብነጻ ኾይኑ ካብ ኩሎም እቶም ኣብ’ቲ ዕዳጋ ዝዋስኡ ነጻን ብቤት ጽሕፈት ኣህለቕቲ ዝምራሕን’ዩ።
ድሕረ ባይታ
ዕላማና ገንዘብ ናብ ወጻኢ ሃገር ኣብ ዝለኣኸሉ ወይ ዝሕወለሉ ግዜ ኣብ’ቲ ዕዳጋ ግሉጽነትን ምዕሩይ ውድድርን ንምስሳን እዩ።.
ሰባት ገንዘብ ንቤተ ሰብን ቐሪብን ብምልኣኽ ኣብ ዕብየት ብዙሓት ሃገራት ዝጻወቶ ኣገዳሲ ሚና ቆላሕታ ክንገብረሉ እውን ንደሊ ኢና።
ማኒ ፍሮም ስዊድን ሓደ ኣገልግሎት ናይ ቤት ጽሕፈት ኣህለቕቲ ኾይኑ ብተልእኾ መንግስቲ ዝቖመን፤ መንግስቲ’ውን ብግደኡ ነቲ ተልእኾ ካብ ሕቡራት ሃገራትን ዝተቐበሎን’ዩ። ባንኪ ዓለምን ሕቡራት ሃገራትን፤ገንዘብ ናብ ወጻኢ ምልኣኽ ብዙሕ ወጻኢታት ከም ዝሓትት ቖላሕታ ገይሮምሉ’ዮም። ብኣገልግሎት መወዳደሪ ዋጋ፤ ነቶም ወጻእትታት ብምቕናስ ተቐበልቲ ኣብ ኢዶም ዝያዳ ንኽበጽሖም እዩ ዝድለ ዘሎ።

robotstxt: allowed

filter: keep


text:
ኣብ ምዕራብ ኣርሲ ከተማ ሻሸመኔ ዝርከቡ ተማሃሮ መሰሎም ስለዝሓተቱ ዝተኣስሩ ይፈትሑ፣መቕተልቲ ደው ይበል ብምባል ትማልን ሎሚን ንተቓውሞ ከምዝወጹ ሽሞም ክግለጽ ዘይደለዩ ተማሃሮ ገሊጾም ኣለው።
ሓይልታት ጸጥታ መንግስቲ ነቶም ተማሃሮ በቲኖምዎ፣ዝተወሰኑ ተማሃሮ እውን ዝተቐጥቀጡን ዝተኣሰሩን ኣለው፤ኣነ እውን ካብቶም ዝተወቕዑ ሓደ እየ ይብል ሓደ ተማሃራይ።
እቲ ተማሃራይ ‘ተማሃሮ ሃሮማያን ጅማን ከምኡ እውን ኣብ ኣምቦ ተማሃሮ ምቕታሎምን ነዚ ብምቅዋም እቲ ተግባር ደው ይበል፣ቃልስና ክቕጽል እዩ እናበልና ድምጽና ነስምዕ ነይርና’ ኢሉ።
ኣብ ዝሓለፈ ሓምለ ተኣሲሩ፣ኣብ ማእሰርቲ ኣብ ኣዲስ ኣበባ እናሃለወ ኣብ ሆስፒታል ሞይቱ ዝተባሃለ ተማሃራይ ኣብ ከተማ ኣምቦ ከምዝተቐብረ ተገሊጹ።ሓደ ነባሪ እታ ከተማ ከምዝበሉዎ ሰባት ነቲ ተማሃራይ ንከይቐብሩ መውቃዕትን ማእሰርትን ተፈጺሞዎም ኢሎም ኣለው።
ኣማሓዳር ወረዳ ኣምቦ ኣቶ ኣሰፋ ሂርኮ ኣብ ዝሃብዎ መልሲ ግን ኣብ ከተማ ኣምቦ ዝተቐትለ ሰብ የለን፤ኣብ ኣዲስ ኣበባ ሓሚሙ ዝሞተ ሰብ ግን ሎሚ ኣብ ኣምቦ ተቐቢሩ’ሎ ኢሎም።
ምሉእ ትሕዝቶ አብዚ ምስማዕ ይኸአል።


text:
ኣብ ኢትዮዽያ ልዕሊ120 ላዕለዎት ሰበ-ስልጣን ኣባል ኢህወዴግ ዝኾነ ዴሞክራስያዊ ውድብ ህዝቢ ኦሮሞ (ኦህዴው) ካብ‘ቲ ውድብ ተባሪሮም ከምዝተኣሰሩ ተሓቢሩ።ቀ/ሚ መለስ ዜናዊ ብወገኖም፣ብብልሽውና ዝተለኸፉ መንግስታዊ ሰበ-ስልጣን ናብ ፍርዲ ክቀርቡ‘ዮም ኢሎም።
እዚ ከምዚ‘ሉ ከሎ፣መርየት ህዝቢ ጉቦ ተቀቢሎም ንሰብ-ሃብቲን ንውልቀ-ሰባትን ዝዕድሉ መንግስታዊ ሰበ-ስልጣን ከምዝበዝሑ ኣፀቢቅና ንፈልጥ ኢና ይበሉ ቀ/ሚ መለስ ዜናዊ ኣብ መወዳእታ ዝሓለፈ ሰሙን ኣብ ዝሃብዎ ቃለ-መጠይቅ።
መርየት ዝሰረቁን ዘስረቁን ከምዘለው ንፈልጥ ኢና።ቀንዲ ሓደጋ፣እቲ ዝሰረቀ ዘይኮነስ እቲ ዘስረቀ‘ዩ።ስለዚ መርየት ሰሪቆም‘ዮም ካብ ሞንጎ ዝተባሃሉ ሰብ-ሃብቲ፣ገሊኦም ተፃርዩ ናብ ፍርዲ ክቀርቡ‘ዮም።እቶም ዝበዝሑ ግና ጌገኦም ስለዝኣመኑ፣ሕይል ዝበለ ገንዘባዊ መቅፃዕቲ ረኺቦም ናብ ስርሖም ክምለሱ‘ዮም።እቶም ስርቂ ንክፍፀም ዘሐገዙ መንግስታዊ ሰበ-ስልጣን ግና ብሙልኦም ናብ ፍርዲ ክቀርቡ‘ዮም።መንግስታዊ ስልጣን ሒዙ፣ኣብ ብልሽውና ዝተኣለኸ ሰብ፣ምግሳፅ ምእራም ዝብልዎ ነገር ኣይሰርሕን ይብሉ ኣቶ መለስ።
ቀ/ሚ መለስ ዜናዊ፣ኣብ ዘረበኦም፣ኣብ እዋን ዝሓለፈ ወፍሪ ምርጫ ብልሽውና ሓደ ካብ ድኽመታት ኢህወዴግ‘ዩ ዝብል ሓበሬታ ካብ ህዝቢ ከምዝቀረበ ኣዘኻኺሮም‘ለው።
መንነቱ ንክዕቀበሉ ዝሓተተ ነባራይ ናዝሬት ብወገኑ፣ነቲ ፃዕሪ ይንእድ።ግን እዚ ስጉምቲ‘ዚ ቅድሚ ኣርባዕተ - ሓሙሽተ ዓመታት ተወሲዱ እንተዝኸውን ነይሩ፣ኣብ ልዕሊ ህዝቢ ዝወረደ ግፍዕን ስቃይን ምነከየ ነይሩ።ኣራሚ ስጉምቲ ምውሳድ ኣገዳሲ እንተኾይኑ፣ኣከታቲልካ ምውሳድ እዩ‘ምበር እቲ ፀገም ምስ ሓለፈ ሰብ ምስተጎድአ፣ንኣብነት ከም ናተይ ስድራ ዝተጎድአ ስድራ የለን።መንበሪኦም ኣፍሪሶም፣ካልእ ቦታ ስለተይተዋሃቡ መንበሪ ስኢኖም፣ኣዶ ንደቃ በቲና ክትነብር ዝተገደደሉ ኩነታት‘ዩ ዘሎ።እቲ ኩሉ ኣቦ ኦሮምያ ዝተፈፀመ ገበን ድማ ካብ እዝኒን ዓይኒን መንግስታዊ ሰበ-ስልጣን ዝተሰወረ ኣይነበረን።ክሳብ ሎሚ ስጉምቲ ዘይምውሳዱ ናይ ብሓቂ ዘጉሂ‘ዩ ኢሉ።
ልዕሊ 120 ኣመራርሓ ኦህዲው/ኢህኣዴግ ተኣሲሮም
ናብ ፍርዲ ክቀርቡ'ዮም
ኣብ ኢትዮዽያ ልዕሊ120 ላዕለዎት ሰበ-ስልጣን ኣባል ኢህወዴግ ዝኾነ ዴሞክራስያዊ ውድብ ህዝቢ ኦሮሞ (ኦህዴው) ካብ‘ቲ ውድብ ተባሪሮም ከምዝተኣሰሩ ተሓቢሩ።ቀ/ሚ መለስ ዜናዊ ብወገኖም፣ብብልሽውና ዝተለኸፉ መንግስታዊ ሰበ-ስልጣን ናብ ፍርዲ ክቀርቡ‘ዮም ኢሎም።


text:
ብምስዓም ጓል ክትጠንስ ኣይትኽእልን እያ!
ክጥነሰሉ ዝከኣል እንቲ እንኮ መንገዲ፡ እንተ ደኣ ዘርኢ ወዲ ተባዕታይ ናብ ብልዕቲ ኣትዩ ወይ ድማ ኣብቲ ብልዕቲ ፈሲሱ እዩ።
ስለዚ ስጋዊ ርክብ ምስ ትፍጽም ጥራይ እዩ ዘጋጥም።
እዚ ከማን ብሉዕ መሸኒ ወዲ ተባዕታይ ኣብ ናይ ጓል ኣንስተይቲ ብልዕቲ ዋላ ንሓጺር እዋን እንተ ኣትዩ ጥራይ እዩ።
ካብቲ መሸኒ ዘርኢ ይወጹ።
እዞም ዘርእታት ነታ እንቋቕሖ ጓል ኣንስተይቲ ከጫጭሕዎ ይኽእሉ።
ኣብ እዋን ጽግያት እውን ክትጠንሲ ትኽእሊ ኢኺ!
ክትጠንዚ ዘይትደልዪ እንተ ኮይንኪ ኩሉ ግዜ ብመከላኸሊ ተጠቒምኪ ስጋዊ ርክብ ምፍጻም እዩ እቲ ውሑስ ኣገባብ።
ዝተፈላለዩ መከላኸሊ ጥንሲ ኣለዉ።
ኣስተምህሮ ብዛዕባ መከላኸሊ ጥንሲ ኣብ እንዳ ሓኪም ወይ ውን ኣብ ቤት-ምኽሪ ክትረኽቢ ትኽእሊ ኢኺ።
ኮንዶም ኣብ ኩሉ ቦታ ክግዛእ ይከኣል እዩ፡ ኣብ ሱፐር ማርኬት፡ ኣብ ፋርማሲ ወይ ዱኳን።
ውሑስን ካብ ካልኦት ሓማማት እውን ዝከላኸልን ኣገባብ እዩ።
ከኒና፡ ኣብ ማህጸን ዝኣቱው፡ ናይ ብልዕቲ ቀለቤት ዘኣመሰሉ ከኣ ሆርሞን ዘለዎም መከላኸሊ ጥንሲ እዮም።
ብሓኪም ጥራይ እዮም ድማ ተጻሒፎም ዝወሃቡኺ።
ሓደጋ ምስ ዘጋጥም ከኣ ኣብ ፋርማሲ ብድሕሪ ስጋዊ ርክብ ዝውሰድ መድሃኒት ኣሎ።
“ሓደጋ” ክበሃል ከሎ፡ መከላኸሊ እንተ ዘይተጠቒምኪ ወይ ውን እንተ ኣጋጢሙ ማለት እዩ።
እቲ መድሃኒት ብድሕሪ ስጋዊ ርክብ ዝውሰንድ ክሳብ ሰለስተ መዓልቲ ድሕሪ ስጋዊ ርክብ ጥራይ እዩ ክውሰድ ዝከኣል።
Text: pro familia München e.V.


text:
ታሪኽ እዮብ
“እቶም ከምዚ ዓይነት መገሻ ፈጺሞም ከብቅዑ ብዛዕባ ኤውሮጳዊ ህይወቶም ፎቶታት ኣብ ፈይስቡክ ዚዝርግሑ ካብቶም ብቐጥታ ሰብን ዚቐትሉ ንላዕሊ ቀተልቲ ሰብ እዮም።” ይብል፡ ናብ ሓምሳ ዓመት ዚቃረብ እዮብ።
ወርሓት ነሓሰ፡ ሙቐት ኣብ ዝነበረሉ ኣጋምሸት ኣብ ርእሰ ከተማ ሃገር ጣልያን እዩ። ኣዩብ ኣብ ከተማ ሮማ ኣስታት ሰለስተ ሰሙናት ተቐሚጡ፡ ከም ኩሎም ኤርትራውያን ስደተኛታት ድማ ናብ ሚላኖ ካብኡውን ንሰሜን ኤውሮጳ ኪኸይድ መደባቱ ወዲኡ። ኩሉ ንብረቱ ኣብ ሓንቲ ንኸይትጠፍእ ዓቲሩ ዝሓዛ ከረጺት ኣቐሚጡዎ ነበረ።
ከም ኩሎም ኣብ ሱዳን ኣብ መዓስከር ስደተኛታት ዚቕመጡ ኤርትራውያን፡ ንሱ ድማ ብወገኑ ናብ ኤውሮጳ ዚብገሱን ዚዕወቱን ገንዘብ ናብ ስድራቤቶምን ናብቶም ኣብ ካምፕ ዘለዉ ብጾቶምን ዚልእኩ ሰባት ርእዩ። ናይቲ ኣብ ኤውሮጳ ምስ ኣተዉ ዚረኽቡዎ ናይ ዓወቶም ስእልታት ኣብ ኩሉ መራኸቢ ብዙሃን ብብዝሒ ይረአ ነይሩ፡ ይኹንምበር፡ ነቲ ሓቅነት ብምሕባእ ከም ዘህርፍ ኮይኑ ኢዩ ዚቐርብ ነይሩ። ነቲ ስእልታትን፡ እቶም ጎረባብቱ ናይቶም ናብ ኤውሮጳ ብምኻድ ዝተዓወቱ ዝሰደዱዎ ገንዘብ ኪቕበሉ ኸለዉ ብዓይኑ ምስ ረኣየ ንሱውን ንወጻኢ ኪኸይድ ወሲኑ።
እዮብ ብሓገዝ ዕሱባት መሰጋገርቲ ካብ መዓስከር ሸጋራብ ናብ ካርቱም ተሳጊሩ። ኣብ ርእሰ ከተማ ሱዳን፡ ንዚቕጽል ጕዕዞኡ ዚኸውን ገንዘብ ንምርካብ ስራሕ ኪረክብ ፈቲኑ። ኣብ ካርቱም ዘሕለፎ ህይወት ኣጸጋሚ ኾይኑ ረኺቡዎ። ኣዩብ ነቲ ስራሕ ንምርካብ ኣድላዪ ዝኾነ ፍልጠት ቋንቋ ዓረብ ኣየማለአን።
እዮብ ካብ መዓስከር ወጺእካ ናብ ወጻኢ ሃገራት ምጋሽ ዝነበሮ ውሳነ ንዚምልከት ዝሃቦ ጸብጻብ ንስማዕ፤
ድሕሪ ወርሕን ፈረቓን ኣብ ካርቱም ምጽናሕ፡ እዮብ ኣብ ሓንቲ ጽቕጥቅጥ ዝመልኣ ፒክኣፕ ገይሩ ንሊብያ ተበጊሱ። እታ ፒክኣፕ ብጠገለ ዘይብሉ ናህሪ ትጎዓዝ ነይራ፡ ኣዩብን እቶም ካልኦት ተጓዓዝትን ድማ ንኸይወድቁ ኢድ ንኢድ ተተሓሒዞም ነበሩ፡ ብፍላይ ከኣ እቲ ዘዋራይ፡ ዝኾነ ሰብ እንተ ወደቐ ደው ከም ዘይብል ሓቢሩ ስለ ዝነበረ። ኣብ ሊብያ ምስ ኣተዉ እቶም መሳገርቲ ተቐቢሎምዎም፡ ኪሃርምዎምን ከሳቕዩዎምን ድማ ጀሚሮም። ብተወሳኺ እቲ ዝነበሩዎ ቦታ ኣብ ትሕቲ እቶም ኣይሲስ ዚብሃሉ ውድባት ኢዩ ነይሩ፡ እቶም መሰጋግርቲ ድማ ነቶም ኣይሲስ ይፈርሁዎም እዮም።
“ኣብቲ ግዜቲ ተጣዒሰ፡ ግን ከኣ ነቲ ጕዕዞ ጀሚረዮ ነይረ፡ መምለሲ እንተ ዝረክብ ምተመለስኩ ግን ስለ ዝጀመርኩዎ ክውድኦ ነይሩኒ” ይብል እዮብ።
ሓደ ወርሒ ኣብ ሊብያ ድሕሪ ምጽናሕ ምስ ካልኦት ሓተትቲ ዑቕባን ስደተኛታትን ኮይኑ ብጃልባ ናብ ኤውሮጳ ኣምረሐ። እታ ጃልባ ንባሕሪ ዘይትበቅዕ ኣረጊትን ዓጠጥ እትብልን ኣብ ርእሲ ምዃና ኣማኢት ሰባት ድማ ሒዛ ነይራ። ድሕሪ ናይ ሸሞንተ ሰዓት ጕዕዞ እቲ ሞቶረኣ ደው ኢሉ። ብታሕቲ ድማ ማይ ክኣትዋ ጀሚሩ። ዕድል ኮይኑ፡ ሓንቲ ናይ ጣልያን መርከብ መጺኣ ኣድሒናታ።
ኣብ ሃገር ጣልያን ምስ ኣተዉ፡ ኣዩብን ብጾቱን ብቐዪሕ መስቀል ሕክምና ተገይሩሎም፡ ናብቲ ናይ መቐበሊ ቦታ ድማ ተወሲዶም። ድሕሪ ሒደት መዓልታት ኣዩብ ጕዕዞኡ ናብ ሮማ ካብኡ ድማ ናብ ካልኦት ሃገራት ኤውሮጳ ጀሚሩ።
እዮብ ብሊብያን ብባሕርን ዝገበሮ ናይ ጕዕዞ ጸብጻብ ንስማዕ፥
“ሓደ ሰብ ካብ ሮማ ናብ ሚላኖን ጀርመንን ካብኡ ድማ ናብ ካልእ ሃገራት ኪቕጽል ኣለዎ፡ ማለት ከከም ድሌታቱ” ይብል። “እዚ እዩ እቲ ዝነበረኒ ሓበሬታ።”
ኣዩብ ኣብቲ ቃለምልልስ እተገብረሉ መዓልቲ ምስታ ናብ ሚላኖ እትኸይድ ባቡር ከይዱ፡ ከም ካልኦት ስደተኛታት ድማ ናብተን ዝበለጸ ናይ ስራሕ ዕድል ዘለወን/ን/ ከምኡውን/ ዝበለጸ ማሕበራዊ ሓገዝ ዚህባን ካልኦት ኤውሮጳውያን ሃገራት ኪበጽሕ ኪፍትን እዩ።
ሼር
ነዚ ተመሳሳሊ ተመኩሮ ኣለካ/ኣለኪ?


text:
አስተንትኖ ቃል አምላኽ የካቲት – 22.2018
አቦና አብ ሰማያት ትነብር . ……….
ሰላም ንዓኪ ኦ ማሪያም ……………
ስብሓት ንአብን ንወልድን …………::
ማቴ.16.13-19
ኢየሱስ አብ ሃገር ቂሳርያ ናይ ፈልጶስ ምስ በጽሐ “ሰባት ንወዲ ሰብ መን እዩ ይብልዎ፧” ኢሉ ንደቂ መዛሙርቱ ሓተቶም። ንሳቶም ድማ “ገሊኦም “ ዮሓንስ መጥምቕ”፥ ገሊኦም ‘ ኤርምያስ፥ ወይ ድማ ‘ ሓደ ኻብ ነቢያት እዩ’ ዚብሉ አለዉ’ በልዎ። ንሱ ኸአ “ንስኻትኩምከ መን ትብሉኒ” በሎም። ስምዖን ጴጥሮስ ድማ “ ንስኻ ክርስቶስ ወዲ ሕያው አምላኽ ኢኻ” ኢሉ መለሰሉ። ኢየሱስ ድማ “ስምዖን ወዲ ዮና፥ እቲ አብ ሰማያት ዘሎ አቦይ ደአ እምበር ሥጋን ደምን አይገለጸልካን እሞ፥ ብፁዕ ኢኻ” ኢሉ መለሰሉ። “ አነ ኸአ እብለካ አሎኹ፥ ንስኻ ጴጥሮስ ኢኻ፥ አብ ልዕሊ እዚ ኸውሒ እዚ ድማ ንቤተ ክርስቲያነይ ኽሓንጻ እየ፥ ደጌታት መርኆታት መንግሥተ ሰማያት ድማ ኽህበካ እየ፥ አብ ምድሪ ዝአሰርካዮ አብ ሰማይ እሱር ኺኸውን እዩ፥ አብ ምድሪ ዝፈታሕካዮ ኸአ አብ ሰማይ ፍቱሕ ኪኸውን እዩ።”
- አስተንትኖ
አብዚ ናይ ሎሚ ቃል አምላኽ መድኃኒና ኢየሱስ ክርስቶስ ንሓዋሪያቱ “ሰባት ንወዲ ሰብ መን እዩ ይብልዎ፧”እናበለ ክሓቶም ይርከብ። ንሳቶም ከአ “ገሊኦም “ ዮሓንስ መጥምቕ”፥ ገሊኦም ‘ ኤርምያስ፥ ወይ ድማ ‘ ሓደ ኻብ ነቢያት እዩ’ ክብሉዎ ከለዉ ጴጥሮስ ግና እቲ ሓቀኛ መንነት ናይ ክርስቶስ ከአ “ ንስኻ ክርስቶስ ወዲ ሕያው አምላኽ ኢኻ” እናበለ ክምልሰሉ ተረኽበ። እዚ መልሲ እዚ አብ መጽሓፍ፤ ብፍልጠት፡ ብትምህርቲ ዝርከብ ዘይኮነስ እንታይ ደአ ብሓይሊ እምነት፡ ብሓገዘ መንፈስ ቅዱስ፡ ወይ እቲ ብሓቂ አብ ግዕዞ ሕይወቱ ከም ሓዋሪያት ናይ እምነት ተመክሮ፡ ግዑዞ ዝገበረ ጥራይ ኢዩ ክምልሶ ዝኽእል፡ ክርስቶስ ስለዚ ኢዩ “እቲ አብ ሰማያት ዘሎ አቦይ ደአ እምበር ሥጋን ደምን አይገለጸልካን እሞ፥ ብጹዕ ኢኻ” እናበለ ዝምልሰሉ።
እዚ ኢዩ እቲ ማእኸል ናይ እምነትና። ክርስቶስ ከምቲ ቶማስ ዝበሎ “ጎይታናን አምላኽናን “ ምኻኑ ክንቅበል። ንስኻ ክርስቶስ ወዲ ሕያው አምላኽ ኢኻ” ክንብሎ። አብ ሰብነት ክርስቶስ መለኮት ብምልአት ኃዲሩ ከምዘሎ ተቐቢልካ ምኽአል የዲሊ። ንስኻ ጴጥሮስ ኢኻ፥ ጴጥሮስ አብቲ ክርስቶስ ወዲ አምላኽ ምኻኑ ዝተአመነሉ ካብ ክርስቶስ ሓደ ዓቢ ተልእኾን ሓላፍነትን ይቕበል። ንስኻ ጴጥሮስ ኢኻ፥ አብ ልዕሊ እዚ ኸውሒ እዚ ድማ ንቤተ ክርስቲያነይ ኽሓንጻ እየ፥ ደጌታት መርኆታት መንግሥተ ሰማያት ድማ ኽህበካ እየ፥ እናበለ ሓላፍነትን ተልእኾን የሰክሞ።
ዝኸበርኩም አኅዋትን አኃትን ቤተክርስትያን ቤት እግዚኣብሔር ኮይና ኣብ ናይ ሓዋርያትን ነቢያትን መሠረት ዚተሃንጸት እያ። (ኤፍ 2፡19) ። ሓዋርያት ቀጸልቲ ተልእኮ ክርስቶስ ኮይኖም ንሙሉእ ዓለም ወንጌል ከበስሩ ዝተላእኩ እዮም። እግዚአብሔር ነዞም ሰባት እዚአቶም ዝተፈላለየ ውህበት ብምስላም ንምህናጽን ንምምዕራግን ቤተክርስቲያን ክሠርሑ ይጽውዖም።
ካብ መንጐኦም ጴጥሮስ ብኣምላኽ ጸጋ ተዋሂብዎ እንታይነት ክርስቶስ ምስ ገለጸ፡ “ኢየሱስ ድማ… ንስኻ ጴጥሮስ ኢኻ፡ ኣብ ልዕሊ እዚ ኸውሒ እዚ ድማ ንቤተክርስትያነይ ክሃንጻ እየ፡ ደጌታት ሲኦል ድማ ኣይኪኅይልዋን እዮም። መርኆታት መንግሥተ ሰማያት እህበካ ኣሎኹ… (ማቴ 16፡17-19) ። እናበለ- ጴጥሮስ ኣብ ልዕሊ 12 ስልጣን ከም ዝነብሮን ናይ ሓድነቶም ውሕስነት ክሕሉ ሓላፍነት ይቕበል። ጴጥሮስ ምስ ካልኦት ሓዋርያት ኮይኑ ኣሰር ክርስቶስ ብምክታል ወንጌል ከበሥር ይልአኽ። “ኪዱ ወንጌል ስበኹ” ዝብል ትእዛዝ ከኣ ካብቲ ካብ ሙታን ዚተንስኤ ክርስቶስ ትእዛዝ ይቕበሉ። ንሳቶም ዘመሓላልፍዎ ትምህርቲ ጌጋ ክርከቦ ኣይኽእልን ምኽንያቱ ናቱ ሥልጣን ስለዘለዎም። “ንዓኹም ዚቕበል ነዓይ ይቕበል። እቲ ንዓኹም ዚነጽግ ንዓይ እዩ ዚነጽግ፥ እቲ ንዓይ ዚነጽግ ከኣ ነቲ ዝለኣኸኒ እዩ ዚነጽግ። (ሉቃስ 10፡16, ዮሓ 15፡20) ይብሎም።
“አብ ምድሪ ዝአሰርካዮ አብ ሰማይ እሱር ኺኸውን እዩ፥ አብ ምድሪ ዝፈታሕካዮ ኸአ አብ ሰማይ ፍቱሕ ኪኸውን እዩ። ሓዋርያት ኣብ ቤተክርስትያን ናይ ምእሳርን ምፍታሕን ስልጣን ይቕበሉ (ማቴ 18፡18) ፡ እቲ ንሳቶም ዚህብዎ ውሳኔ ግዳማውን ኣፍኣውን ጥራይ ዘይኮነስ ውሽጣውን መንፈሳውን ሓይሊውን ዝሓዘ እዩ። ንሳቶም ናይ ቀራንዮ ናይ ትንሳኤን ናይ መንፈስ ቅዱስን ፍረ ድሕነት ዝኮነ ሓዲስ ሕይወት ንደቂ ሰብ ክመሓላልፉ ስልጣን ዚተዋህቦም ሰባት እዮም። ቤ/ክ ኣብኦም ስለ ዝተመስረተት ከኣ ስልጣኖምን ተሸኪማ ትርከብ። ስለዚ ጴጥሮስ ከም ከውሕን ተሓዝ መፍትሕን ሓላፍነት ስለ ዝተዋህቦ ኣብ ልዕሊ ካልኦት ናይ ስልጣንን ናይ ኣገልግሎትን ሓላፍነት ከም ዝተዋህቦ ኣብ ቅዱስ መጽሓፍ ብምሙርካስ ኮነ ኣብ ትውፊት ንርዳእ።
ካብዚ ናይ ሎሚ ቃል አምላኽ ተበጊስና እምበአር ንገዛእ ርእስና ክርስቶስ ሎሚ ንዓይ መን ኢዩ እናበልና ንሕተት፧ ቺፕሪያኖ ዝተባህለ ቅዱስ “ ከምዚ እናበለ ይዛረብ “እቲ ቤተክርስቲያን ከም አደ ዘይብሉ ወይ ዘይሓዘ “እግዚአብሔር ከም አቦ ክህልዎ አይክእልን ኢዩ ይብል እሞ። ምስ ቤተክርስቲያነይ – አብ ተል እኾአ ሓላፍነታ ዘለኒ ርክብከ ከመይ ይመስል፧


text:
ኣብ ክልል ትግራይ ኣብ እትርከብ ሓንቲ ቁሸት ልዕሊ 500 ኣባይቲ ከምዝተቓጸለ ዘርኢ ናይ ሳተላይት ስእልታት ከምዘረጋገጸ ኣገልግሎት ዜና ሮይተርስ ሓቢሩ።
ጠንቂ ናይቲ እቲ ኣብዚ ሰሙን እዚ ኣብ ጊጀት ዝተባህለት ቁሸት ዝተራእየ ምቅጻል ብንጹር’ኳ እንዘይተፈልጠ፡ ኮነ ተባሂሉ ዝተፈጸመ ዝመስል ምዃኑ ሮይተርስ ጠቒሱ።
ጊጀት ካብ ከተማ መቐለ ኣስታት 35 ኪሎ ሜትር ንደቡባዊ ምዕራብ ርሒቓ እትርከብ ዓዲ’ያ።
ፕላኔት ላብ ዝተባህለ ናይ ብሕቲ ናይ ሳተላይት ትካል ብሰኑይን ሰሉስን ዝኣከቦ ስእልታት፡ ብዲ-ኤክስ ኦፐን ኔትዎርክ (DX Open Network) ዝተባህለ ካልእ ትካል ከምዝተረጋገጸ እቲ ሓበሬታ የረድእ።
ብመሰረት ትንተና ናይቲ ትካል፡ ኣብ ጊጀትን ካባቢኡን ዝርከብ ብውሕዱ 508 ገዛውቲ ዓንዮም ከምዝራኣዩ ሮይተርስ ይገልጽ።
እቲ ባርዕ ብሰንኪ ውግእ ዘይኮነ “ብመደብ” ዝተኻየደ ምዃኑ ዲ-ኤክስ ኦፐን ኔትዎርክ መደምደምታ ከምዝሃበ እቲ ሓበሬታ ይጠቅስ።
ኣብቲ ክልል ካብ 3 ሕዳር ጀሚሩ ኣብ መንጎ ሓይልታት ህወሓትን ፈደራላዊ መንግስትን ዝተወለዐ ኲናት ከቢድ ሰባዊ ቅልውላዉ ኣስዒቡ ምህላዉ ይፍለጥ።
ልዕሊ 2.2 ሚልዮን ህዝቢ ካብ ኣባይቶም ከም ዝተፈናቐሉን፡ ልዕሊ 60 ሽሕ ካልኦት ዶብ ሰጊሮም ብምህዳም ኣብ ሱዳን ተዓቚቦም ምህላዎምን ትካላት ረዲኤት ይሕብሩ።
ኣብቲ ልዕሊ 3 ኣዋርሕ ወሲዱ ዘሎ ኲናት ሂወት ብኣሽሓት ዝቑጸሩ ሰባት ጠፊኡ ክኸውን ከምዝኽእል ይግመት።
ኣብ ህዝባዊ ይኹን ብሕታዊ ትሕተ ቅርጽን ንብረትን’ውን ዓቢ ክሳራ ወሪዱ ከምዘሎ ሰብመዚ ግዝያዊ ምምሕዳር ክልል ትግራይ ይገልጹ ኣለዉ።
ዓመዓባብላ ናይቲ ግጭት
ኣብ መንጎ ፈደራላዊ መንግስቲ ኢትዮጵያን ብህወሓት ዝምራሕ ዝነበረ መንግስቲ ክልል ትግራይን እናገደደ ዝመጸኣ ፖለቲካውን ሕገ መንግስታዊን ምትፍናን ድሕሪ 3 ሕዳር 2020 ናብ ቅሉዕ ኲናት ኣምሪሑ።
ጠንቂ ናይቲ ፖለቲካዊ ምትፍናን ኣብ መጋቢት 2018 ዝጀመረ ኮይኑ ምስ ምምጻእ ቀዳማይ ሚኒስተር ናብ ስልጣንን ምድኻምን ምድፋእን ህወሓት ካብቲ ንልዕሊ 27 ዓመታት ብዓብላልነት ሒዙዎ ዝነበረ ፈደራላዊ ስልጣንን ዝተኣሳሰር’ዩ።
ኣብ 2019 ኢህወዴግ ናብ ብልጽግና ምስተቐየረ እቲ ፖለቲካዊ ፍትሕ ወግዓዊ ኮይኑ። በዚ ድማ ብልጽግና ገዛኢ ሰልፊ ኮይኑ፡ ህወሓት ከኣ ከም ተቓዋሚ ሰልፊ ኣንጻር እቲ ብዶ/ር ኣብዪ ዝምራሕ ብልጽግና ደው ኢሉ።
ኣብ መጋቢት 2020 ሃገራዊ ቦርድ ምርጫ ነቲ ኣብ ወርሒ ነሓሰ ናይቲ ዓመት ክካየድ ተወጢኑ ዝነበረ ሃገራዊ ምርጫ ኢትዮጵያ ብሰንኪ ለበዳ ኮሮናቫይረስ ከምዝተናውሐ ድሕሪ ምግላጹ፡ ህወሓት ነቲ ለበዳ ብዝከላኸል ኣገባብ ክካየድ ይኽእል’ዩ ዝብል ምጉት ብምልዓል ነቲ ምንዋሕ ኣይተቐበሎን።
እቲ ኣብ ወርሒ መስከረም ናይቲ ዓመት ዕድመ ስልጣኑ ከብቅዕ ዝነበሮ ቤት ምኽሪ ፈደረሽን ንውሳነ ኮሚሽን ምርጫ ብምርዓም፡ ዕድመ ስልጣን ፈደራላውን ክልላውን መንግስታት ክናዋሕ ውሳነ ኣሕሊፉ።
ህወሓትን እቲ ንሱ ዝመርሖ ክልላዊ መንግስቲ ትግራይን ብወገኖም፡ እቲ ውሳነ “ዘይሕገ መንግስታዊን” “ዘይሕጋውን” ብምባል ንውሳነ ናይቲ ቤት ምኽሪ ነጺግዎ። ነቲ ብቀዳማይ ሚኒስተር ኣብዪ ዝምራሕ ፈደራላዊ መንግስቲን ክልቲኡ ባይቶታትን ኣፍልጦ ከምዘይህቦም’ውን ኣፍሊጡ።
ብቀዳማይ ሚኒስተር ኣብዪ ዝምራሕ መንግስትን ቤት ምኽሪ ፈደረሽንን ግን እቲ ኣብ ትግራይ ዝተኻየደ ምርጫ፡ “ዘይሕጋዊን ትርጉም ኣልቦን” ምዃኑ ብምግላጽ ኣፍልጦ ከምዘይህብዎ ኣፍሊጦም።
ድሕሪ’ዚ ክልቲኦም ወገናት ኣፍልጦ ተነፋፊጎም፡ ኣብ ናይ ቃላት ውግእ ኣትዮም። እቲ ዝነበረ ወጥርን ምትፍናንን እናገደደ ድሕሪ ምምጽኡ ድማ፡ ተኽእሎ ኵናት እናዓበየ መጺኡ።
‘ክራይስስ ግሩፕ’ ዝተባህለ ዓለምለኻዊ ትካል ኣብ መወዳእታ ወርሒ ጥቅምቲ፡ እቲ ምትፍናን ናብ ጎነጽ ከየምረሐ እንከሎ ብልዝብ ክፍታሕ ኣለዎ ክብል ኣጠንቂቑ ነይሩ።
ብ3 ሕዳር ሓይልታት ክልል ትግራይ ኣብ ልዕሊ ኣብ ትግራይ ዓሪዱ ዝነበረ ሰራዊት ሰሜን እዝ መጥቃዕቲ ድሕሪ ምፍጻሞም ግን “ናይ ሕጊ ምኽባር ስርሒት” ዝበሎ ወተሃደራዊ መጥቃዕቲ ኣዊጁ።
ህወሓት ድማ፡ ነቲ ወተሃደራዊ መዓስከር ዝተቖጻጸሩዎ፡ ሓይልታት ፌደራል ናብ ትግራይ ከይኣትዉ ‘ቀዲሞም ንምክልኻል’ ምዃኑ እዮም ዝገልጹ።


text:
ናይ ዩናይትድ ስቴትስ ኣባላት ቤት ምኽሪ ሩሲያ ኣብ ኣፍጋኒስታን ንወታደራት ዩናይትድ ስቴትስ ክቐትሉብታሊባን ንዝድገፉ ሚሊሽያታት ገንዘብ ኸፊላቶም ዝብል ዜና ቕልጡፍ ምርመራ ክግበረሉ ትማሊ ሶኑይ ፀዊዖም።ፕሬዝዳንት ዶናልድ ትራምፕ ብዛዕባ እዚ ካብ ማሕበረሰብ ስለያ ዩናይትድ ስቴትስ ምሉእ መብርሂ ኣይተውሃቦምን ክብል ዋይት ሃውስ ነቲ ፀብፃብ ነፂጉዎ ኣሎ።
ሓንቲ ወታደራዊ ኣሃዱ ሩሲያ ኣብ ኣፍጋኒስታን ብታሊባን ዝሕገዙ ሚሊሺያታት ንወታደራት ዩናይትድስቴትስ ንክቕትሉ ገንዘብ ምኽፋሎም ዝምልከት ማሕበረሰብ ስልያ ዩናይትድ ስቴትስ ንትራምፕሓበሬታ ኣብፂሖምሎም ይብል ፀብፃብ ጋዜጣ ኒው ዮርክ ታይምስ።
ዋይት ሃውስ ነቲ ናይ ታይምስ ፀብፃብ ሓሶት ኢሉዎ ኣሎ።ወሃቢት ቃል ዋይት ሃውስ ከይሊ ሚክናኒኣብ ውሽጢ ማሕበረሰብ ስለያ ሓባራዊ ምርድዳእ ኣይነበረን፤የግዳስ እቲ ሓበሬታ ክሳብ ዝረጋገፅ ናብ ፕሬዝዳንት ክብፅሕ የብሉን ዝብል ሪኢቶታት እውን ኣብ ውሽጦም ነይሩ ክትብል ገሊፃ።
ፕሬዝዳንት ትራምፕ ብቕድሚ ትማሊ ሰንበት ነቲ ዝብሃል ዘሎ ኣይሰማዕኹን ክብሉ ብናይ ትዊተር መልእኽቶም ምግላፆም ስዒቡ ዴሞክራት ኣባልት ሰኔት እዚ ሰበብ እዩ ኢልምዎ ኣለው።ዴሞክራትሰኔተር ቻክ ሹመር ‘’ፕሬዝዳንት ትራምፕ ብኽልቲኡ ከሲርኹም ኢኹም’’ ምስ በሉ ‘’ኣብዚ ኣገዳሲ ጉዳይ እዚ መብርሂእንተ ዘይተዋሂቡኩም፣ክንድዚ ዝኸውን ኣገዳሲ ነገር ናባኹም ከይበፅሐ እንተተሪፉ ከመይገይርኹም ክተመሓድሩ ትኽእሉ? ብዛዕብኡ መብርሂ ተዋሂብኩም እንተኾይኑን ዝወሰድኩምዎስጉምቱ ዘየለ እንተኾይኑ ድማ ዝኸፍአ እዩ። ክትሓፍሩ፣ክትሓፍሩ ኣለኩም’’ ክብሉ ነቒፎምዎ።
ሪፓብሊካዊያን ኣባላት ቤት ምኽሪ እውን ስለምንታይ እቶም ፕሬዝዳንት መብርሂ ዘይተውሃቦም እናበሉ ይሓቱን ነቲ ክሲ ብኽብደት ክሪኢዎን ይፅውዑ ኣለው።
ትራምፕ ኣብ ልዕሊ ናይ ሩሲያ ፕሬዝዳንት ቪላድሚር ፑቲን ፅኑዕ ዘይምዃኖም ተወሳኺ መርትዖ እዩ ይብሉዴሞክራት።
ወሃቢት ቃል ዋይት ሃውስ ከይሊ ሚክናኒ ግን ነቲ ነቐፌታ ነፂጋቶ ኣላ።’’ፕሬዝዳንት ትራምፕ ኣብ ልዕሊ ሩሲያ ኣዚዩ ብርቱዕ መርገፂ እዩ ዘለዎም።ኣብ ልዕሊ ኣማእቲ ሩሲያዊያን ወልቀሰባት እገዳ ኣንቢሮም፣ንዓሰርተታት ዲፕሎማሰኛታት ኣባሪሮምን ካልኦት ብርክት ዝበሉ ስጉምታት ወሲዶምን እዮም’’ ኢላ።
ክልቲኦም ሩሲያን ታሊባንን ገንዘብ ተኸፊሉ ንዝብል ሪፖርት ኣሉታ ሂቦምሉ ኣለው።እቲ ናይ ኒው ዮርክ ታይምስ ፀብፃብ ግን ብናይ ብሪታኒያ ስለያ እውን ተረጋጊፁ ኣሎ።ሹመርን ኣፈ ጉባኤ ቤት ምኽሪዩናይትድ ስቴትስ ናንሲ ፐሎሲን ኩሎም ኣባላት ኮንግረስ ብዛዕባ እዚ ናይ ስለያ ሓበሬታን እቶምፕሬዝዳንት ማዕረ ክንደይ ኣፍልጦ ኣለዎም ዝብሉን ምሉእ መብርሂ ክወሃቦም ፀዊዖም ኣለው።


text:
ምሕጽንታ ንህዝብን ፓለቲካዊ ሓይልታትን ኢትዮጵያን ማሕበረ-ሰብ ዓለምን፡ ብዛዕባ ህሉዉ ፖለቲካዊ ኩነታት ከባቢና
እዚ፥ ንህልው ፓለቲካዊ ምዕባለታት ዞባ ቀርኒ ኣፍሪቃ ብሓፈሻ፥ ንዘይንቡር ዝምድናታት መራሕቲ ሃገራት ኤርትራን ኢትዮጵያን ድማ ብፍላይ ስዒቡ ዝርአ ዘሎ ሓደገኛ ፖለቲካዊ ተርእዮታት ኣብ ግምት ምእታው ዝቐርብ ዘሎ ምሕጽንታ እዩ። ኣብ ህዝብታት እዘን ክልተ ሃገራት ዘጋጥም ዘሎን ከጋጥም ዝኽእልን፡ ሓደገኛ ፖለቲካዊ ቅልውላዉ፡ ብሰብኣውነትን ብሰላምን ቅሳነትን ህዝብታት እዘን ሃገራት ዝግደስ ዘበለ ኩሉ፡ ብዝተፈላላየ መንገድን መልክዕን፡ ብዓውታን፡ ኣቤት … Read more ምሕጽንታ ንህዝብን ፓለቲካዊ ሓይልታትን ኢትዮጵያን ማሕበረ-ሰብ ዓለምን፡ ብዛዕባ ህሉዉ ፖለቲካዊ ኩነታት ከባቢና
ሽ.ኤ.ማ.ፍ.ሰ.መ. — ኣብ ዞባ ቀርኒ ኣፍሪቃ ተኸሲቱ ዘሎ ቕልዉላዉ ብሰለማዊ መንገዲ ጥራይ’ዩ ክፍታሕ ዘለዎ
ሽወደናዊ ኤርትራዊ ማሕበረሰብ ንፍትሕን ሰብኣዊ መሰልን፡ ኣብቲ ብዕለት 18 ሓምለ፡ 2020 ዘዉጽኦ ጋዜጣዊ መግለጺ፡ ነቲ ኣብ ዞባ ቀርኒ ኣፍሪቃ፡ ብሰንኪ ፖለቲካዊ ምዕባለታት ተኸሲትሉ ዘሎ ቕልዉላዉ፡ ሃገራት እዚ ዞባ ኣብ ዉሽጣዊ ጉዳያት ካልኦት ጣልቃ ከይኣትዋን፡ ንኹሉ ተራእዩ ዘሎ ፖለቲካዊ ሽግራት ሰለማዊ ፍታሕ ክረኽባሉ ክጽዕራን ከምዝግብአን ጠቒሱ። ካብ ሰለማዊ ዘተ ወጻኢ ዝሕሰብ ኣገባብ መፍትሒ ሽግራት ድማ ክዕወት … Read more ሽ.ኤ.ማ.ፍ.ሰ.መ. — ኣብ ዞባ ቀርኒ ኣፍሪቃ ተኸሲቱ ዘሎ ቕልዉላዉ ብሰለማዊ መንገዲ ጥራይ’ዩ ክፍታሕ ዘለዎ
ሓገዝ ንምምካት ለበዳ ኮሮና-19 ይቕጽል፤ ኦርቶዶክሳዊት ተዋህዶ ቤተ-ክርስትያን 30,000 ክሮና ተወፍይ
ሃገረ-ስብከት ኦርቶዶክሳዊት ተዋህዶ ቤተ-ክርስትያን፡ ንሓገዝ ኣብ ዝተፈላለየ መዓስከራት ዘለዉ ዜጋታት፡ ኣብ ምምካት ለበዳ ኮሮና-19 ዝዉዕል ናይ 30,000 ክሮና ሓገዝ ኣበርኪቶም። ነቲ ብኤርትራዉያን ደለይቲ ፍትሒ ሓይሊ ዕማም ኮቪድ-19 ሽወደን ክግበር ዝጸንሐ ጻዉዒት ብምኽባር፡ ነቲ ተበጊሱ ዝጸንሐ መደብ ምሕጋዝ ኣብ ዝተፈላለዩ መዓስከራት ስደት ዝርከቡ ጽጉማት ኤርትራዉያን ዓቢ ግምት ብምሃብ ዝወሰድዎ ተበግሶ፡ ብዝለዓለ ክሙጎስ ዝግብኦ ሰብኣዉን ሕልናዉን ተግባር … Read more ሓገዝ ንምምካት ለበዳ ኮሮና-19 ይቕጽል፤ ኦርቶዶክሳዊት ተዋህዶ ቤተ-ክርስትያን 30,000 ክሮና ተወፍይ
ደለይቲ ፍትሒ ዮተቦርን ከባቢኣን፡ ንመዓልቲ ሰማእታት ብኽብሪ ኣብዒሎም
ምትእስሳር ኤርትራውያን ደለይቲ ፍትሒ ንዲሞክራስያዊ ለውጢ ኣብ ዮተቦርን ከባቢኣን፡ መንእሰያትን ደቀ-ኣንስትዮን ዝርከብኦም፡ ኣስታት 50 ዝኾኑ ኣባላት፡ ንመዓልቲ ሰማእታት፡ ኣብ ኤርትራዊ ባህላዊ ማእከል፡ ቀዳም 20 ሰነ ዘኪሩ ዊዒሉ። ንዝኽረ ሰማእታት፡ ንምትእስሳር ብምዉካል ፡ ኣቦ – መንበር ምትእስሳር ኤርትራውያን ደለይቲ ፍትሒ ንዲሞክራስያዊ ለውጢ ኣብ ዮተቦርን ከባቢኣን፡ ኣቶ በረኸት ፍራይ፡ ቃል ኣስሚዑ። ኣብቲ ዘስምዖ ቃል፡ ኣቶ በረኸት፡ ሰማእታት፡ … Read more ደለይቲ ፍትሒ ዮተቦርን ከባቢኣን፡ ንመዓልቲ ሰማእታት ብኽብሪ ኣብዒሎም
ብናይ ሓባር ስራሕ፡ ንምምካት ለበዳ ኮሮና፡ ኣብ ሓጺር እዋን 600000 ዶላር
ኩልና ከም ንፈልጦ፡ እዚ ኣብ መጨረሻ ኣዋርሕ ዝሓለፈ ዓመት ዝተራእየ ለበዳ ኮቪድ-19፡ ኣብ ዓለምና እዚ ዘይበሃል ዕንወት ኣስዒቡን የስዕብን ኣሎ። እዚ ኣብ መላእ ዓለምና ተስፋሕፊሑ ዘሎ ለበዳ’ዚ፡ ክብደቱን ሓደገኛነቱን፡ እቲ ኣብተን ኩሉ ቐረባትን ኣገልግሎት ጥዕናን ኣለወን ዝበሃላ መራሕቲ ሃገራት ቀዳማይ ዓለም ዘብጽሖ ዕንወት ብምግንዛብ ጥራይ ክግመት ይከኣል’ዩ። ስለዝኾነ ድማ’ዩ ዓለም ብሙሉኣ፡ ኣብ ሳልሳይ ዓለም ከዉርዶ … Read more ብናይ ሓባር ስራሕ፡ ንምምካት ለበዳ ኮሮና፡ ኣብ ሓጺር እዋን 600000 ዶላር
ኤርትራዉያን ነበርቲ ሽወደን፡ ልዕሊ ርብዒ ሚሊዮን፡ ንሓገዝ ኣብ ፈቐድኡ መዓስከራት ስደተኛታት ዘለዉ ኤርትራዉያን ይዉፍዩ
ብስም ’መኸተ ኮቪድ-19’፡ ነቶም ኣብ ፈቐዶ መዓስከር ስደተኛታት ዘለዉ ኤርትራዉያን ንምሕጋዝ ዝዉዕል፡ ካብ ሽወደን ክሳብ ሕጂ ከባቢ 300,000 ሽሕ ክሮነር ከም ተኣከበ፡ ብሓይሊ ዕማም ኮቪድ-19 ሽወደን ተገሊጹ። እዚ ካብ መላእ ሽወደን ዝተኣከበ ገንዘብ፡ ምስቲ ብዝተፈላለያ ሃገራትን ማሕበራትን ዝተኣከበ ገንዘብ ተሓዊሱ፡ ብመገዲ ዓለም-ለኻዊ ይኣክል ሓይሊ ዕማም ኮቪድ-19 ንኣብ መዓስከር ስደተኛታት ኢትዮጵያ፡ ሱዳንን ካልኦት ሃገራትን ዘለዉ ስደተኛታት … Read more ኤርትራዉያን ነበርቲ ሽወደን፡ ልዕሊ ርብዒ ሚሊዮን፡ ንሓገዝ ኣብ ፈቐድኡ መዓስከራት ስደተኛታት ዘለዉ ኤርትራዉያን ይዉፍዩ
ምንቅስቃስ ይኣክል፤ መድረኻዊ ውጽኢት ሓድሽ ክውንነት
ብተስፋልደት መ. ኣብ ዝኽሪ ኩሉና ከም ዘሎ፣ ሕጋዊ፡ ታሪኻዉን፡ ፓለቲዉን ምኽንያት ዝነበሮ፣ ህዝቢ ኤርትራ መሰል ርእሰ-ውሳንኡ ንምርግጋጽ ኣብቲ ዝገበሮ መሪር ቃልሲ፣ ክዕየር፣ ክምዘንን ክግመትን ዘይከኣል ዋጋታት’ዩ ተሓቲቱ፤ ብኣዉርኡ ድማ እቲ ሰብኣውን ንዋታውን ሸነኹ። ቅያታት ድሕሪ ቅያታት ብምፍጻም፣ ህዝቢ ኤርትራ ኣብ መጨረሽትኡ ንኹሉ ብዘስተንከረ ስራሕ፣ ኣብ ግንቦት 24፡ 1991 ሃገሩ ሓራ ድሕሪ ብምግባር፣ ኣስዒቡ በቲ ዓለም … Read more ምንቅስቃስ ይኣክል፤ መድረኻዊ ውጽኢት ሓድሽ ክውንነት
ጸብጻብ መስራቲ ጉባኤ ደለይቲ ፍትሒ ሽወደን
ምምስራት ሽወደናዊ ኤርትራዊ ማሕበረ-ሰብ ንፍትሕን ሰብኣዊ መሰልን ጸሓፊ፡ ተስፋልደት መ. እቶም ኣብ መወዳእታ ኣዋርሕ 2018 ከም ንጹላትን ፍንዋትን ዝተበገሱ ግን ከኣ ንጹራት ዕላማታትን መልእኽትን ዝነበሮም ምንቅስቃሳት፣ ጥርኑፍን ዝተወሃሃደን ኣሰራርሓ ከተኣታትዉ፣ ኣድላይን ቀዳምነት ዝወሃቦ ዕማም ምዃኑ ርዱእ ነይሩ። ነቶም ተበግሶታት፣ ኣብ ብዙሕ ኩርንዓት ዓለም ዝርከቡ ደለይቲ ፍትሒ ኤርትራውያን፣ ዳርጋ ብተመሳሳሊ ኣገባብ`ዮም ኣሰላሲሎሞም። ኣብ ሃገረ ሽወደን ዝርከቡ … Read more ጸብጻብ መስራቲ ጉባኤ ደለይቲ ፍትሒ ሽወደን
ንተቐማጦ ሽወደን፡ ንምምካት ለበዳ ኮቪድ-19፡ ዳግማይ ጻዉዒት ይቐርብ
ሓይሊ ዕማም ንምምካት ለበዳ ኮቪድ-19 ሽወደን፡ ኩሉ ኤርትራዊ ተቐማጣይ ሃገረ ሽወደን እጃሙ ከበርክት፡ ዝሓለፈ ሰሙን ብዝዘርግሖ ጽሑፍ፡ ዳግማይ ጻዉዒት ኣቕሪቡ። – ደለይቲ ፍትሒ፡ ምእንቲ ህዝቢ ንቃለስ ከምዘለና፡ እነመስክረሉ እዋን ሕጂ እዩ ይብል እቲ ብዕለት 23 ሚያዝያ 2020 ዝተዘርግሐ ጻዉዒት። ነቲ፡ ንምምካት ለበዳ ኮቪድ-19 ተባሂሉ፡ ካብ መላእ ዓለም ዝእከብ ዘሎ ገንዘብን ንብረትን፡ ንምጥርናፍን ንምዉህሃድን፡ ዓለም-ለኻዊት ሓይሊ … Read more ንተቐማጦ ሽወደን፡ ንምምካት ለበዳ ኮቪድ-19፡ ዳግማይ ጻዉዒት ይቐርብ


text:
ፖሊስ ሱዳን፣ 150 ኩንታል ሓሽሽ ከምዝሓዙ ኣገልግሎት ዜና ፈረንሳ ሓቢሩ።
እቲ ብሰሉስ 2 ሚያዝያ ኣብ ከባቢ ኡምዱርማን ዝተታሕዘ ሓሺሽ፣ ብመልክዕ ከኒናን ካልእን ዝተዳለወ ምዃኑ ጸብጻብ ፖሊስ ገሊጹ።
ኣዛዚ ስርሒታት ምቑጽጻር ሓሽሽ፣ ጀነራል ሑሴን ናፍያ፣ ንኣገልግሎት ዜና ሱዳን ኣብ ዝሃቦ ሓበሬታ፣ 80 ሚልዮን ኣደንዛዚ ከኒናታት ኣብቲ ኣጋጣሚ ከምዝተታሕዘ’ውን ኣፍሊጡ።
ቀዳማይ ሚኒስተር ሱዳን መሓመድ ጣህር ኤላ ናብቲ ብፖሊስ ዝተታሕዘ ሓሽሽ ብምብጻሕ ንስርሒት ፖሊስ እታ ሃገር ኣመስጊኑ።
ሱዳን፣ ካብ ዝሓለፈ ዓመታት ኣትሒዙ፣ ምስግጋርን መሸጣን ሓሽሽ ገኒኑ ከምዘሎ ክዝረበሉ ጸኒሑ’ዩ።
እዚ ብፖሊስ ሱዳን ተታሒዙ ዘሎ ሓሽሽ ካበይ ዝመጸ ወይ ድማ ናብ ዘንቀደ ምንባሩ ኣይተፈልጠን።
ሱዳን፣ ኣብ 2017’ውን ተተመሳሳሊ ብዝሒ ዘለዎ ሓሽሽ ኣብ ከባቢ ዳርፉር ከምዝተታሕዘ መጸብጻባት ፖሊስ እታ ሃገር የመልክቱ።


text:
ኣስታት 450 ኣብ ኣቡ ሰሊም መዳጎኒ ማእከል ዝጸንሑ ስደተኛታት ብሰንኪ ሕጽረት መግቢ ብሶሉስ ምሸት ነቲ ማእከል ገዲፎም ክወጹ ምግዳዶም ይገልጹ።
ሊብያዊ ተሓላቒ መሰላት ጣሪክ ላምሎም እቶም ስደተኛታት ንኣስታት ሓደ ሰዓትን ፈረቓን ተጓዒዞም ናብቲ ግዝያዊ መዕቖቢ ስደተኛታት ከምዝበጽሑ ይገልጹ።
ትካል ስደተኛታት ሕቡራት ሃገራት እቲ ግዝያዊ መዕቖቢ ካብ ዓቐን ንላዕሊ ስደተኛታት ኣዕቑቡ ከምዘሎን ፍርቒ ካብቶም ኣብቲ ማእከል ዘለው ካብ ኣብ ወርሒ ሓምለ ብነፈርቲ ዝተደብደበ ታጁራ መዳጎኒ ማእከል ዝመጹ ምዃኖም ይገልጽ።
ነቲ ማእከል ዘመሓድሩ አባላት ናይ መንግስቲ ሊብያ ኤጄንሲ እቶም ስደተኛታት ናብቲ ማእከል ከይኣትው ከምዝከልከልዎም’ውን ሕቡራት ሃገራት ኣፍሊጡ’ሎ።
ሓላፊ ትካል ስደተኛታት ሕቡራት ሃገራት ኣብ ሊብያ ዥንፖል ካቫለሪ (Jean Paul Cavalieri) ኣብ ዝሃብዎ ናይ ጽሑፍ መግለጺ “ትካል ስደተኛታት ሕቡራት ሃገራት ነቶም ትማሊ ናይ ሕቡራት ሃገራት ትካል ስደተኛታት መአከቢን መፋነውን ማእከል(GDF) ዝመጹ ኣስታት 200 ስደተኛታት መፍትሒ ንምንዳይ ይሰርሕ ኣሎ። መብዛሕቶም ካብ ኣቡ ሰሊም ዝወጹ ኽኮኑ ከለው ገለ እውን ካብ ካልእ ከተማታት ዝመጹ እዮም። ዋላ’ኳ ንዘሎ በዳሂ ኩነታት እቶም ሰባት ንርዳእ እንተኾነ እቲ ማእከል ካብ ክህዙ ዝክእል 600 ሰባት ንላዕሊ ኣብዚ ሕጂ ኣዋን ኣስታት 820 ስደተኛታት ኣዕቒቡ ብምህላው ተወሳኺ ሰባት ክዕቑብ ኣይክእልን” ኢሎም።
“ኣብ GDF ዘንቆልቁል ዘሎ ኩነታት ነቲ ኣብታ ቦታ ዘሎ ትሕቲ ቅርጽን ኣገልግሎታትን ካብ ዓቐን ንላዕሊ ብምምጣጡ ኣብቲ ቦታ ተወሰኽቲ ስደተኛታት ንክንቕበል ኣጸጋሚ ጌሩዎ’ሎ። ኣብቲ ቦታ ዘለው ተአፈፍቲ ዝኾኑ ስደተኛታት እውን ብህጹጽ ካብዚ ቦታ ክወጹ ወይ’ውን ናብ ካልእ ቦታ ክጣየሱ ትካል ስደተኛታት ሕቡራት ሃገራት ምፍላጡ ይዝከር” ኢሎም።
አባላት’ቲ ትካል ካብቶም ስደተኛታት ምስ ዝተወከሉ ጉጅለ ስደተኛታት ምዝርራቡ’ውን ሓላፊ ትካል ስደተኛታት ሕቡራት ሃገራት ኣብ ሊብያ ዥን ፖል ካቫለሪ ኣብ ዝሃብዎ ናይ ጽሑፍ መግለጺ ሓቢሮም ኣለው።
ኣሶሴይትድ ፕረስ ዘዘራረቦም ስደተኛታት ሰበ ስልጣን ሕቡራት ሃገራት ናብ ኣቡ ሰሊም ወይ ናብ ካልኦት መዳጎኒ ማእከል ስደተኛታት ክምለሱ ከምዝሓበርዎም ገሊጾም ኣለው።
እዚ ከምዚ ኢሉ ከሎ ሓደ ጉጅለ ዘይሕጋዊያን ኣስገርቲ ሰባትን 14 ግብጻዊያን ስደተኛታት ማእከላይ ባሕሪ ንምቁራጽ ኣብ ዝፈተንሉ ብሶሉስ ኣብ ከተማ ሲትሪ ሊብያ ኣብ ትሕቲ ቀይዲ ምእታዎም ወሃቢ ቃል ሓይሊ ምክልካል ከተማ ሲትሪ ጣሃ ሃዲዲ ገሊጾም።


text:
እቲ ክልተ ዙር ምርጫ ኣብ መንጎ ናይታ ሃገር ነዊሕ እዋን ዝጸንሓ ገዛኢ ፓርትን ተቓዋሚ ፓርትን እዩ። ኣብዚ ምርጫ ዝተዓወተ ፓርቲ ድማ መጻኢ ናይታ ፍርቂ ካብ ቁጠባኣን ልዕሊ 95 ሚእታዊት ካብ ሰደድን ኣብ ነዳዲ ዝውከል ሃገር ክቕበል’ዩ።
ብዙሓት ፕረዝደንት ጆስ ኤድዋርዶ ካብ መዝነቶም እንተወሪዶም ነቲ ብናይ ኣፍሪቃ ዝሃብተመት ጓል ኣንስተይትን ጓል ፕረዝደንት ጆስ ዝውነን ሶናጎል ዋንነትን ኩነታት እዛ ብነዳዲ ሃብታም ሃገርን ይሓቱ። መልሲ ግን ይፈላለይ ምክንያቱ ኣብ 2016 ዓ.ም ሶናጋል ጽሩይ 68 ሚልዮን መክሰብ ምርኻቡ ዝገልጽ ሪፖርት ኣውጺኡ ኔሩ።
ከም ኣሌክስ ቪኒስ ዝአመሰሉ ሰብ ሞያ ንምርግጋእ እቲ ናይ ነዳዲ ኩባንያ ንኢዛቤል ዶስ ሳንቶስ ዘመስግኑ ዓወት እቲ ኩባንያ ንምዕቓን አጸጋሚ ምኳኑ ይሕብሩ።
“እቲ ክውንነት ብዙሕ ምጉዳል ዋጋ ኔሩ፡ ብዙሕ ምውህላል ገንዘብ’ውን ኔሩ። እንተኾነ ዋጋ እቲ ቀንዲ ንብረት እቲ ኩባንያ ግን የንቆልቁል ኣሎ። ብናተይ ትዕዝብቲ ካብ ናይ 2015ን 2016 ዓ.ም. ዋጋ እቲ ኩባንያ ብ360 ሚእታዊት ጎዲሉ’ዩ።
ንመንግስቲ እታ ሃገር ብምንቓፍን ዝፍለጡን ኣብ ምርመራ ጋዜጠኛነት ንነዊሕ እዋን ዝሰርሑ ሩፋኤል ማርከስ እቲ ኩባንያ ንናይ ውሽጢ ሃገር ልቓሑ ከምዘይኸፈለ ጭብጢ ከምዘለዎም ይሕብሩ።
ፕረዝንደታዊ ምርጫ ኣንጎላ ነሓሰ 23,2017 ኽካየድ እዩ።


text:
መግለጺ ህጹጽ ኣኼባ ማእከላይ ባይቶ ሰዲህኤ2020-11-24 08:42:12 Written by ማእከላይ ባይቶ ሰዲህኤ Published in EPDP News Read 1443 times
- font size decrease font size increase font size
መግለጺ ህጹጽ ኣኼባ ማእከላይ ባይቶ ሰዲህኤ
ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ)፡ ነዚ ኣብ ኢትዮጵያ ተኸሲቱ ዘሎ ውግእ ብዕቱብ ንምምዛን ብዕለት 21 ሕዳር 2020 ህጹጽ ኣኼባ ኣካይዱ።
ኣኼባ ማእከላይ ባይቶ፡ እቲ ብ2019 ዓ.ም ዝተኻየደ 3ይን ሓድነታውን ጕባኤ ሰዲህኤ፡ ምልካዊ ስርዓት ኤርትራ ኣብ ውሽጣዊ ጕዳያት ኢትዮጵያ ኢድ ብምእታው፡ ነቲ ኣብ መንጎ ክልላትን ብሄራትን ኢትዮጵያ ዝተኸስተ ግርጭታት ንምብላሕ ዝኽተሎ ዘሎ ሻራዊ ፖሊሲ ኰኒኑ ምንባሩ ተመልከተ። ከምኡ’ውን፡ መንግስቲ ኢትዮጵያ ምስ ምልካዊ ስርዓት ኤርትራ ዝገብሮ ዝነበረ ስዉር ውዕላትን ስምምዓትን ንዝሓለፍናዮ መሪር ተመኵሮ ዝደግም ከይከውን ጕባኤ ስግኣት ከምዘለዎን ህዝቢ ኤርትራ ኣብ ጐድኒ ልዑላውነቱ ደው ክብል ጸዊዑ ምንባሩን ዘኪሩ።
እንሆ እምበኣር ስግኣት 3ይን ሓድነታውን ጕባኤና ጋህዲ ኰይኑ ህዝቢ ትግራይ ኣደዳ ህልቀትን ስደትን፣ ሃገርና መናሃርያ ሰራዊት ኢትዮጵያ፡ ህዝብና ድማ ግዳይ ናይ ዘይምልከቶ ውግእ ኰይኑ ኣብ ዲቕ ዝበለ ስቓይን ሓዘንን ይርከብ ኣሎ። ካብ’ዚ ሓቅታት’ዚ ብምንቃል ህጹጽ ኣኼባ ማእከላይ ባይቶ ነዚ ዝስዕብ ውሳኔታት ኣሕለፈ።
- ናይ ዶር. ኣቢዪን ኢሳያስን ሽርክነት ውግእ ኣብ ልዕሊ ህዝብን መንግስትን ትግራይ ንዅንን። ኣብ ውሽጢ ኢትዮጵያ ተኸሲቱ ዘሎ ውግእ መበገሲኡ ቅዋማውን ፖለቲካውን ስለዝዀነ፡ ፖለቲካዊ ፍታሕ ክግበረሉ ንጽውዕ።
- ብዝተፈላለዩ ኣህጉራውን ዞባውን ትካላት፡ መንግስታት፡ ሃይማኖታዊ ትካላትን ተጣበቕቲ ሰብኣዊ መሰል ዝዀና ማሕበራትን፡ ነዚ ውግእ ጠጠው ንምባል ዘቕርብዎ ዘለዉ ጻውዒት ሰላም እናደገፍና፣ ብፍላይ ድማ፡ እዚ ሕጂ ውድብ ሓድነት ኣፍሪቃ ወሲዱዎ ዘሎ ናይ ዕርቂ ተበግሶ ኩሎም ወገናት ክቕበሉዎ ነማሕጽን። ኣብ ክሊ’ዚ ምዕባሌታት ውግእ ተፈጢሩ ንዘሎ ኩነታት ስደትን ምዝንባልን፡ ኣህጉራዊ ማሕበረሰብ ዕቱብ ኣቓልቦ ክህበሉ፡ ንኹሎም ስደተኛታት ዝምልከት ሓልዮትን ሰብኣዊ ረድኤትን ድማ ከበርክት ማእከላይ ባይቶ ምሕጽንታኡ የቕርብ።
- እዚ ሕጂ ተኸሲቱ ዘሎ ውግእ ሓደ ካብ ዕላማታቱ ነቲ ኣሽሓት ህይወት ከፊልና ዘረጋገጽናዮ ልዑላውነት ሃገር ኣሕሊፉ ዝህብ ስለዝዀነን ድሮ እውን ተጋሂሱ ስለ ዘሎን፡ ህዝብን ሰራዊትን ኤርትራ፡ ንምልኪ ስርዓት ኢሳያስ ብዘየዳግም ንምምሓዉ ካብ ካልእ ግዜ ንላዕሊ ሎሚ እዋኑ ስለዝዀነ ክልዓል ንጽውዕ።
- ብዝሒ ዘለዎ ሰራዊት ኢትዮጵያ ብስርዓት ኢሳያስ ተፈቒዱሉ ብኣየር፡ ብምድርን ብባሕርን ናብ ሃገርና ኣትዩ ንልዑላውነትና ኣብ ሓደጋ ኣእትዩዎ ይርከብ። ስለዝዀነ ድማ ህዝቢ ኤርትራ፡ ንስርዓት ህግደፍ ንሃገርና ናብ ባዕዳውያን ኣሕሊፉ ብምሃቡ ክኹንኖን ኣብ መሬትና ዝርከብ ዝዀነ ይኹን ባዕዳዊ ሓይሊ ብቕልጡፍ ንኽወጽእ ጸቕጥታቱ ከሐይልን ንጽውዕ።
- ስርዓት ህግደፍ ንባዕዳውያን ሓይልታት ናብ መሬትና ከምዝኣትዉ ምግባሩ ከይኣኽሎ፣ ንሰራዊት ኤርትራ’ውን ብዘይድልየቱን እምነቱን ናብ ትግራይ ልኢኹ ኣብ ዘይምልከቶ ውግእ ኣእትዩ ንኸቢድ ሓደጋ ኣቃሊዕዎ ይርከብ። እዚ ሰራዊት እዚ ነቲ ዝተሰለፈሉ ድሕነት ህዝቡን ልዑላውነት ሃገሩን ኣብ ክንዲ ዝከላኸል፣ ካብ ሃገሩ ወጻኢ መዝሓል ጥይት ኰይኑ ይመውትን ይቘስልን ኣሎ። ስለ’ዚ ማእከላይ ባይቶ ሰዲህኤ፡ ብሓደ ወገን እቲ ሰራዊት ባዕሉ ካብቲ ኣትዩዎ ዘሎ ዘይቅኑዕ ውግእ ነብሱ ከውጽእ ክጽዕር፣ ብኻልእ ወገን ድማ፡ ህዝቢ ኤርትራ እዞም ኣብ ዘይምልከቶም ውግእ ተኣጒዶም ዘለዉ ደቁ ብዝቐልጠፈ እዋን ናብ ሃገሮም ክምለሱ ብኹሉ ዝከኣሎ መገድታት ክቃለስ ጻውዒትና ነቕርብ።
- ኣብ ኢትዮጵያ ዝካየድ ዘሎ ኵሉ ዓይነት ዓሌታዊ ምቅትታል ደው ክብል ንጽውዕ። ብማእከላይ መንግስቲ ኢትዮጵያ ኣብ ልዕሊ ህዝቢ ትግራይ ብጅምላ ዝፍጸም ዘሎ ጭፍጨፋ ድማ ብትሪ ንዅንን።
- ሰልፍና ንዝዀነ ይኹን ኣብ ልዕሊ ህዝቢ ዝግበር ዝምታን ሲቪላዊ ዓመጽን ኣይቅበልን። ስለዝዀነ ከኣ፡ ነዚ ኣብ ትግራይ ዝኸይድ ዘሎ ውግእ ጉልባብ ጌርካ ዝዝመት ንብረት ህዝቢ ምስዝህሉ ብገበን ዘሕትትን ውዒሉ ሓዲሩ እቲ ንብረት ናብ ዋንኡ ክምለስ ስለዝግባእን፤ ኣየናይ ሸነኽ ይገብሮ ብዘየገድስ ዝዀነ ሰብ ካብ ናይ ዝምታን ዓመጽን ተግባራት ክቑጠብ ኣጥቢቕና ነተሓሳስብ።
- ቅድም ክብል ብመግዛእቲ፡ ድሒሩ’ውን ብሰንኪ ምሕደራ ምልካዊ ስርዓት ኢሳያስ፡ ብዝወረዶ ጭቆናን ኣደራዕን ተማሪሩ ብኣሽሓት ዝቑጸር ህዝብና ኣብ ፈቐዶ ዓለም ፋሕ ኢሉ ኣብ ስደት ክነብር ተገዲዱ እዩ። ነዚ ህዝብና ወሪዱዎ ዘሎ ሕሰም ተረዲኦም ዓቕሞም ዝፈቕዶ ሓገዝ ካብ ዝገብሩ ገበርቲ ሰናይ ጐረባብቲ መንግስታት ኢትዮጵያን ሱዳንን ዝጥቀሳ እየን። ብፍላይ ኣብ ኢትዮጵያ፣ ብዝሒ ዘለዎም ዜጋታትና ኣብ ዝተፈለየ ከተማታትን ዞባታትን ተበቲኖም ምህላዎም ዝፍለጥ ኰይኑ፡ እቶም ዝበዝሑ ድማ ኣብ ትግራይ ኣብ ዝርከባ ዝተፈላለያ መዓስከራት ኢዮም ዝነብሩ ዘለዉ። ሎሚ ምስ’ዚ ተፈጢሩ ዘሎ ሓድሽ ናይ ውግእ ኩነታት ሃለዋት ዜጋታትና ኣብ ከቢድ ፈተና ከምዝወደቐ ዘጠራጥር ኣይኰነን። እዚ ኵነት’ዚ ኣብ ኣእሙሮ ኣባላትናን ህዝብናን ዓቢ ሻቕሎት ፈጢሩ ከምዘሎ ባይቶ መዚኑ።
ኣብ’ዛ ፈታኒት እዋን እዚኣ ነዞም ኣብ ሓደጋ ዝርከቡ ስደተኛታት ዜጋታትና ኣድላዪ ሓገዝን ሓለዋን ክግበረሎም ንኹሎም ብቐረባ ዝምልከቶምን ንኣህጉራዊ ሕብረተሰብ ብሓፈሻን ኣጥቢቕና ንሓትት። ነቶም ካብ ናይ ውግእ ዞባ ወጻኢ፡ ኣብ ካልእ ቦታታት ኢትዮጵያ ዘለዉ ድማ ንድሕነቶም ህጹጽ ኣቓልቦን ደገፍን ክግበረሎም ምሕጽንታና ነቕርብ።
- ኣብ መወዳእታ፡ ኩሎም ደለይቲ ፍትሒ ኤርትራውያን ኣብ’ዛ ሒዝናያ ዘለና ዓመተ 2020 ካብ ዝኾነ ይኹን ግዜ ንላዕሊ ተቐራሪቦም ክሰርሑ ይርኣዩ ብምህላዎም ሓደ ዓቢ ስጉምቲ ንቕድሚት እዩ። ጽምዶ ፖለቲካዊ ሓይልታትን ምቅርራብ ዝተፈላለዩ ምንቅስቓሳትን ሲቪክ ማሕበራትን ካብ ግዜ ናብ ግዜ እናሓየለ ይኸይድ ኣሎ። ይኹን እምበር ምስ’ቲ ሕጂ ገጢሙና ዘሎ ብድሆታት ዝመጣጠን ኣይኮነን። ሰልፊ ዲሞክራሲ ህዝቢ ኤርትራ ምስ ኩሎም እቶም ዛጊት ዝተፈላለየ ናይ ሓድነት ጻውዒት ዝገበሩ ይኹን ዘይገበሩ ደለይቲ ፍትሒ ሓይልታት ተቐራሪቡ ክሰርሕ ድልው ምዃኑ እናኣረጋገጸ፥ እቲ መስርሕ ሓባራዊ ስራሕ ብዝለዓለ ናህሪ ክቀላጠፍ ጻውዒቱ የቕርብ።
ማእከላይ ባይቶ ሰዲህኤ
21 ሕዳር 2020


text:
ዓቃቢ ሕጊ ኮምሽን ስነ-ምግባርን ፀረ ግዕዝይናን ፌደራል ኣብ ናይ ሎማዕንቲ ናይ ቤት ፍርዲ ውዕሎ ኣብ ሰለስተ መዝገባት ካብ 40 ንዘይውሕዱ ተጠርጠርቲ ካብ ሓደ ምእቲ ንላዕሊ ዝተፈላለዩ ኽስታት ኣቕሪቡ’ሎ።
ተፈፂሞም ብዝተብሃሉ ዝተፈላለዩ ገበናት ግዕዝይና መንግስቲ ካብ 500 ሚሊዮን ብር ዘይውሕድ ገንዘብ ክስእን ከምዝተገበረ እቲ ኽሲ ይሕብር።
ብቀንድነት ዝተኸሰሱ ናይ ቀደም ሰበስልጣን እቶትን ጉምሩክን ዝነበሩ ኣቶ መላኩ ፈንታን ኣቶ ገብረዋህድ ወልድጊዮርግስን ብሰለስቲኦም መዝገባት ተኸሲሶም ኣለው።
ክልቲኦም ላዕለዎት ሓለፍትን ኣቶ በላቸው በየነ ዝተብሃሉ ናይቲ ቤት ፅሕፈት ዳይሮክተሮት ዳይረክተርን ዝነበሩ ብዝቐረቦም ሓደ ክሲ ጥራሕ ካብ 22 ሚሊዮን ብር ንላዕሊ ናብ መንግስቲ ብግብሪ ንኸይኣቲ ገይሮም ይብል።
ኣቶ ገብረዋህድን ብዓል ቤቶም ኮለኔል ሃይማኖት ተስፋይን ምንጩ ዘይተፈለጠ ሃብቲ ብምእካብን ብኻልኦት ዝተፈላለዩ ገበናት ግዕዝይናን ኸሲሱዎም ኣሎ።ክልተ ክላሽን ኮፍን ሸውዓተ ዝተፈላለዩ ሽጉጣትን ምስ ዝተፈላልዩ ጠያይቲ ብዘይፍቓድ ሒዞም ብምርካቦም ኣቶ ገብረዋህድ ኽሲ ቀሪቡዎም ኣሎ።
ዋና ሓላፊ እቲ ብዓል ስልጣን ዝነበሩ ኣቶ መላኩ ፈንታ ብዝተፈላለዩ ናይ ግዕዝይና ገበናት ካብ ምኽሳሶም ብተወሳኺ ኣደ ሰለስተ ህፃናትን ብዓልቲ ሓዳር ንዝነበረትን ሰበይቲ ስልጣኖም ተጠቒሞም ሓዳራ ንኽተፍርስ ብምግባር ሰበይቶም ገይሮምዋ ክብል ስልጣን ብዘይኣገባብ ብምጥቃም ገበን ዓቃቢ ሕጊ ኸሲሱዎም ኣሎ።
ኣብ መወዳእታ ዝሓለፈ ዓመት ኣብ ትሕቲ ቁፅፅር ከምዝውዓሉ ዝተገለፁ ሓላፊ ደሕንነት ውሽጢ ሃገር ዝነበሩ ኣቶ ወልደስላሴ ወልደሚካኤል እውን ስልጣን ብዘይኣገባብ ናይ ምጥቃም ገበን ሓዊሱ ብዝተፈላለዩ ገበናት ተኸሲሶም ኣለው።ካብቶም ኽስታት ሓደ ናይ መንግስቲ ቦታ ሓፂርካ ምሓዝ ዝብል ይርከቦ።
ኣብቲ ናይ ሎማዕንቲ መጋባእያ ናይ ዋሕስ መሰሎም ንክኽበረሎም ካብ ዝሓተቱ ሸውዓተ ተኸሰስቲ ሰልስቲኦም ብናይ 15 ሽሕ ዋሕስ ንኽፍትሑን ጉዳዮም ብደገ ኮይኖም ንኽከታተሉን ትእዛዝ ተዋሂቡ ክሳብ ሎሚ ዘይተትሓዙ እውን ንኽትሓዙ እቲ ቤት ፍርዲ ኣዚዙ’ሎ።
ናይ ፌደራል ናይ ስነምግባርን ፀረ ግዕዝይናን ኮምሽን ኣብ ልዕሊ ብዓል ስልጣን ናይ ኢትዮጵያ እቶትን ጉምርክን ትኹረት ገይሩ ካብ ዝሓለፈ ዓመት ጀሚሩ ብርክት ንዝበሉ ብግዕዝይና ዝተጠርጠሩ ምሓዙ ይዝከር።


text:
መንግስቲ ኢትዮጵያን፡ ሰብኣዊ ትካላትን2020-12-08 19:57:25 Written by ቤት ጽሕፈት ዜና ሰዲህኤ Published in EPDP Editorial Read 752 times
- font size decrease font size increase font size
ርእሰ-ዓንቀጽ ሰዲህኤ
ኤርትራውያን ን30 ዓመታት መሪር ቃልሲ ኣካይድናን ኩሉቲ ቃልሲ ዝሓቶ ዋጋ ከፊልናን ነጻነትና ኣውሒስና። ሞሳቲ ዝኸፈልናዮ ከቡር ዋጋን መሪር ቃልስን ግና ኣይረኸብናን። እኳ ደኣ ድሕሪ ናጽነትና እውን ደረጃታቱ ደኣ ይፈላለ እምበር ብሰንክቲ ሕድሪ ሰማእታትን መብጸዓ ህዝብን ጠሊሙ ስልጣን ዝበሓተ ጉጅለ ካብ ግዜ ናብ ግዜ ኤርትራን ህዝባን ኣይቀሰናን።
ከምቲ “ንበዓል ነጐዳስ ሓዊ ደብሶ” ዝበሃል፡ ህዝብና እቲ ተጻዒንዎ ዘሎ በደል ውሒድዎስ፡ እነሆ ሎሚ እውን ኣብ ክንዲ ካብ ተመኩሮኡ ዝመሃር ንግጉይ መሊሱ ዝደገም ጉጅለ ህግዲፍ፣ ኣብቲ ኣብ ትግራይ ዝካየደ ዘሎ ውግእ ስለ ዝኣተወ ሻቕሎትን ስእነትን ህዝብና ዝያዳ ዓሪጉ ኣሎ። እዚ ናይ ጉጅለ ህግዲፍ ኣብቲ ኣብ ኢትዮጵያ ዝካየድ ዘሎ ውግእ ኣዳዕዲዑ ምስታፉ፡ ወዮ ደኣ “ኮይኑ” ክብሉኻ እንከለዉ ምስንባድ ንቡር ኮይኑ እምበር፡ ብፍላይ ንዓና ነቶም ኣንጻር ጉጅለ ህግዲፍ ንሕያሎ ዓመታት ክንቃለስ ዝጸንሕና ኣካላት ዝተጸበናዮ ደኣ እምበር ሃንደበት ኣይኮነን። እቲ ጉጅለ እውን ንህዝቢ ኤርትራ ንዒቕዎ ዲዩ፡ ወይስ እንታይ ይብል ከምዘሎ ጠፊእዎ፡ ኩሉ ኤርትራዊ ዘቤታዊ ሓላፍነቱ ጠንጢኑ ኣብ ኢትዮጵያዊ ዛዕባ ኣጓድ ሓዊ ምዃኑ ኣብ ዝተፈላለዩ መድረኻት ነጊሩና እዩ። ብግብሪ ከኣ ዓለም ብግብሩ ትግረም ኣላ። ካብ እቶም ዝሕግዞም ዘሎ ዝመስሎም ዝነበረ ኢትዮጵያውያን እውን ብዙሓት በቲ ተግባሩ የጉረምርሙ ኣለዉ።
ናይ ጉጅለ ኢሳያስ ኣብዚ ኣብ ኢትዮጵያ ዝካየድ ዘሎ ውግእ ኢድ ምእታው ሳዕቤኑን ማህሰይቱን ብብዙሕ መዳያት ዝግለጽ እዩ። ንዕምቆቱ ብዝምልከት ከኣ ብዓብይኡ ንኤርትራዊ ልኡላውነት ኣብ ሓደጋ ዘእቱን ስዑራት ንዝነበሩ ገዝእቲ ኤርትራ፣ መሊሶም ክበራበሩ ዘተባብዕን እዩ። ካብቲ ሳዕቤናት ሓደን ኣዛራቢ ኮይኑ ዘሎን ከኣ፡ ብሓፈሻ ጉዳይ ኤርትራውያ ኣብ ኢትዮጵያ፡ ብፍላይ ከኣ ኣብ ትግራይ ዝጸንሑን ዘለዉን ኤርትራውያን እዩ። ኣብ ኢትዮጵያ ዘለዉ፡ ጉጅለ ህግዲፍ ነቲ ብዶ/ር ኣብይ ኣሕመድ ዝምራሕ ፈደራላዊ መንግስቲ ኢትዮጵያ ተጐዝጒዙን ኣደናጊሩን ክሃስዮም ዝደሊ ኤርትራውያን ኣብ ዝተፈላለየ ደረጃታት መነባብሮ ዝርከቡ እዮም። ኣብ ኢትዮጵያ ነዊሕ ዓመታት ዝተቐመጡን ቁጠባውን ማሕበራውን ህይወቶም ዝመርሑ ዘለዉ ምናልባት እውን ኣብኡ ዝተወልዱ እሞ ንምምሕዳር ጉጅለ ህግዲፍ ዘይፈልጥዎ ብዙሓት እዮም። ኣብ ሃገሮም ኣተሓሳስባኦም ከየንጸባርቑ ዝተነፍጎም ናይ ዝተፈላለያ ፖለቲካዊ ውድባትን ሰልፍታትን ኣባላት እውን ኣለዉ። ስደተኛታት ኮይኖም በቲ ቅድም ዝነበረ ፖሊሲ ኢትዮጵያ ኣብ ጉዳይ ኤርትራውያን ስደተኛታት ተፈቒድሎም ኣብ ዝተፈላለያ ከተማታት ኢትዮጵያ ዝነብሩን ኣብ ዩኒቨርሲቲታት ዝመሃሩን ስደተኛታት እውን ኣካል እዚ እዮም። ብዓብይኡ ከኣ ኣብተን ኣብ ኢትዮጵያ ዘለዋ 6ተ መደበራት ስድተኛ ኣብ ትሕቲ ላዕለዋይ ኮሚሽን ጉዳይ ስደተኛታት ዝተዓቖቡ ኣለዉ።
ካብተን 6ተ ኣብ ኢትዮጵያ ዘለዋ መደበር ስደተኛታት ኤርትራውያን፡ ሽመልባ፡ ሕንጻጽ፡ ማይ ዓይንን ዓዲ ሓርሽን ኣብ ትግራይ እሞ ድማ ኣብቲ ሓያል ውግእ ዝተኻየደሉን ገና ዘይዓረፈን ከባቢ እየን ዝርከባ። ነዘን መደበር ስደተኛታት ዘመሓድሩን መሰረታዊ ጠልባት ዘቕርቡ ዝነበሩ ሰራሕተኛታትን በቲ ውግእ ስለ ዝተጸልዉ ነብሶም ከውጽኡ ነተን መደበራት ገዲፈምወን ከይዶም እዮም። ኣብዚ መደበራት ብሰንኪ እቲ ዝካየድ ዘሎ ውግእ ኩሉ ዓይነት መራኽብታት ስለ ዝበኾረ፡ ቤተሰብ ስደተኛታት፡ ሓለፍቲ ላዕለዋይ ኮሚሽን ጉዳይ ስደተኛታት፡ ሰብ መዚ ቤት ምኽሪ ጸጥታ ሕቡራት ሃገራት፡ ዓለም ለኸ ማሕበር ቀይሕ መስቀልን ሓያሎ ተሰማዕነት ዘለወን ሃገራትን ሻቕለቶም ይገልጹ ኣለዉ። መንግስቲ ኢትዮጵያ ናብቶም ስደተኛታት ዘብጽሕ መንገድታትን ናይ ርክብ መሳለጥታትን ክኸፍት ብብዙሕ ኩርነዓት ምሕጽንታ ቀሪብሉ ክነሱ ተግባራዊ ምላሹ ኣዝዩ ዘገምታዊ ኮይኑ ኣሎ።
ኣብዚ መደበር ስደተኛታትን ከባብታትን ውግእ ስለ ዝተኸፍተ በቲ ውግእ ዝሞቱን ዝተወግኡን ስደተኛታት ከም ዘለዉ ተረጋጊጹ ኣሎ። ናይቶም ስደተኛታት ሞባይላት፡ ስልማት ወርቅን ካልእ ክቡር ናውትን በቶም ኣብቲ ከባቢ ዘለዉ መንነቶም ዘይተፈልጡ ከም ዝተራሰየ እውን መርተዖታት ኣለዉ። ካብቶም ስደተኛታት ብዙሓት ገሊኦም ናብ ሱዳን ገሊኦም ከኣ ናብ ማእከል ኢትዮጵያ ዝሃደሙ ኣለዉ። ኣብ ጉዕዝኦም ግዳያት ዝኾኑ እውን ኣለዉ። ብዕድመ ዝደፍኡን ኣዴታትን ህጻናትን ከኣ ዓቕሚ ስኢኖም ብዓቕሊ ጽበት ተዋሒጦም መፍትሒ ይጽበዩ ኣለዉ።
እቲ ስግኣት ውግእን ኣብተን መደበራት መሰረታዊ ቀረብ ምብኳርን ጥራይ ኣይኮነን። ጉጅለ ህግዲፍ እውን ምስ ወተሃደራት ፈደራላዊ መንግስቲ ኢትዮጵያ ተሻሪኹ፡ ንስደተኛታት ዝምልከት ፖሊሲ ላዕለዋይ ኮሚሽን ጉዳይ ስደተኛታትን ጥሒሱ፡ ነቶም ብሰንኩ ዝተሰዱ ኤርትራውያን ብሓይሊ ናብ ኤርትራ ክመልሶም ይንቀሳቐስ ኣሎ። ዝተፈላለየ ኣሃዛት እንዳጠቐሱ እቲ ኣገዲድካ ምምላስ ከም ዝተተግበረ ዝእምቱ ወገናት እውን ኣለዉ። ብዶ/ር ኣብይ ኣሕመድ ዝምራሕ መንግስቲ ኢትዮጵያ ከኣ፡ ልቃሕ ናይቲ ኢሳያስ ዝዘረየሉ ዘሎ ክመልስ ክብል፡ ርእዩ ከምይዘይረኣየ ኮይኑ ንጉጅለ ህግዲፍ ከምዘይዕንቅፎ ርዱእ እዩ።
ሰልፊ ዲሞክራሲ ህዝቢ ኤርትራ (ሰዲህኤ) ወትሩ ጉዳይ ህዝቢ ኤርትራ ጉዳዩ ስለ ዝኾነ፡ ኣብ ዝሓለፈ ሰሙናት ኣብ ዘካየዶ ህጹጽ ኣኼባ ማእከላይ ባይቶኡ፡ “ነዚ ህዝቢ ኤርትራ ወሪዱዎ ዘሎ ሕሰም ተረዲኦም ዓቕሞም ዝፈቕዶ ሓገዝ ካብ ዝገብሩ ገበርቲ ሰናይ ጐረባብቲ መንግስታት ኢትዮጵያን ሱዳንን ዝጥቀሳ እየን። ብፍላይ ኣብ ኢትዮጵያ፡ ብዝሒ ዘለዎም ዜጋታትና ኣብ ዝተፈላለያ ከተማታትን ዞባታትን ተበቲኖም ምህላዎም ዝፍለጥ ኰይኑ፡ እቶም ዝበዝሑ ድማ ኣብ ትግራይ ኣብ ዝርከባ ዝተፈላለያ መዓስከራት ኢዮም ዝነብሩ ዘለዉ። ምስ’ዚ ተፈጢሩ ዘሎ ሓድሽ ናይ ውግእ ኩነታት ሃለዋት ዜጋታትና ኣብ ከቢድ ፈተና ከምዝወደቐ ዘጠራጥር ኣይኰነን።” ኢሉ ኣሎ። ስለዚ ሕጂ እውን ደጊምና እቲ ሓድገኛ ጉጅለ ነዚ ኣብ ኢትዮጵያ ተፈጢሩ ዘሎ ዕግርግር ተጠቒሙ፡ ኣብ ልዕሊ ኣብ ኢትዮጵያ ዝነብሩ ኤርትራውያን በደልን ጭውያን ከየካይድ ግቡእ ሓለዋ ንክገብር ንፈደራላዊ መንግስቲ ኢትዮጵያ ኣትሪርና ንምሕጸን። እዚ ጉዳይ ዝምልከቶም ዞባውን ዓለምለኻውን ሰብኣዊ ትካላት ከምቲ ጀሚረምዎ ዘለዉ፡ ብዘለዎም ዓቕሚ መሰል ኤርትራዊ ዜጋታትን ስደተኛታትን ኣብ ኢትዮጵያ ክሕለው ክጽዕቱ ንጽውዕ። ንሕና ኤርትራውያን ከኣ ብንዋታዊ ሓገዝን ሞራላዊ ምትብባዕን ኣብ ጐኒ እዞም ኣብ ጨንቂ ዘለዉ ኤርትራውያን ክንስለፍ ግቡእና ምዃኑ ደጊምና ነዘኻኽር።


text:
ንሕና ኤርትራውያን ንጋሻ ዘሎና ኣኽብሮትን ኣቀባብላን ኣዚዩ ፉሉይን ባህ ዘብልን እዩ። ንኽብሪ ጋሻ እንገብሮ መስተንግዶን ምድላውን ከኣ ቀሊል ኣይኮነን። ገዛና መጺኡ እውን ጸጊቡን ረውዩን ዝኸይድ ኣይመስለናን። እዚ ኣዚዩ ባህ ዘብል ባህልን ክቕጽል ዘለዎ ባህሪ ከኣ እዩ። ሎሚ ሓደ ጋሻ ሒዘልኩም መጽየ ኣለኹም ክትቅበልዎን ከተተኣናገድዎን ድልዋት ዲኹም? ተስፋ ይገብር መልስኹም ኣውንታዊ ክኸውን።
እዚ ጋሻ እዚ ዲግሪ ዘይብሉ ጉሩም መምህር። ናይ ሕክምና ወረቐት ዘይብሉ ፈዋሲ ዶክተር ገጽ ሰብ ዘየዳሉ ንኹል ዝሓቁፍ። ዓቢ ክነሱ ዘይንዕቕ። ንጉስ ክነሱ ትሑት ዝኾነ ጋሻ እዩ። እንተቐሪብካዮ ዝያዳኻ ዝቐርበካ እንተ ጸዊዕካዮ ቐልጢፉ ኣቤት ዝብለካ እንተ ለመንካዮ ብልግሲ ዝህበካ እንተበደልካዮ ዘይጸባጸበካ ዓቢ ጋሻ እኮ እዩ። ገሪሙኩም ዶ መን እዩ ዶ ትብሉ ኣለኹም? እዚ ጋሻ ኣብ ጸልማት ብርሃን ኣብ ተስፋ ዝተቐብጽ ተስፋ ኣብ ሓዘን ምጽንናዕ ዝኸውን እዩ።
እዚ ሕጂ ከፋልጠኩም ደልየ ዘለኹ ጋሻ መርሖ ሞትን ሲኦልን ህይወትን መንግስተሰማይን ዝሓዘ የሱሱ ክርስቶስ ይብሃል። እዚ ጋሻ እዚ እዩ ሎሚ ኣብቲ ሃገርገር ዝብል ወይ ከኣ ጸቢብ ቤትኩም ዘይኮነ ክኣቱ ደልዩ ዘሎ ዘይኮነስ ደገ ልብኹም ክትከፍትሉ ክትዕድምዎ ጽብቕ ጌርኩም ከተስተናገድዎ ይደሊ ኣሎ። ቃል ኣምላኽ ከምዚ ይብል "ኣነ ኣብ ኣፍደገ ኾይነ ኳሕካሕ የብል ኣለኹ ሓደ እኳ ድምጸይ ሰሚዑ እንተ ኸፈተለይ ምስኡ ክኣቱ እየ እሱውን ምሳይ ድራር ክበልዕ እዩ" እዩ ዝበል። ሎሚ ንሱ ናባኻሙ ክመጽእ ደልዩ ኣለ እሞ ሃየ ደኣ ድሕር ሕር እይትበሉ ከመይሲ ንሱ ህይወት ምስ ትረፉ ክህበኩም ድልዊ ስለ ዝኾነ። እስከ ናብ ሓደ ንየሱስ ክርስቶስ ከም ኩቡር ጋሻ ኣብ ልቡ ንዝዓደሞ ሰብ ክወስደኩም ሓቢርና ኸኣ ታሪኹ ንከታተል።
ሓደ ምሸት ይብል እቲ ሰብ ንየሱስ ኣብ ልበይ ክኣቱ ዓደምክዎ ንሱ እውን ዕድመይ ከይነዓቐ ኣብ ልበይ ኣተወ። ኣብ ልበይ ምስ ኣተወኸኣ መሰረተይ ንኹሉ ኣነቓነቖ ኩለመናይ ኣናወጾ ንኣንነተይ እውን ኣነቓነቖ። ኣብ ውሽጠይ ከኣ ሓደ ደስ ዘብል ኩነት ተሰማዓኒ። መስርዕ ህይወተይ ከኣ ተስተኻኸለ። ትርጉም ህይወተይ ኩሉ ተለዊጡ። እዚ ለውጢ እዚ ብደገ ጥራይ ዝረኣ ደጋዊ ወይ ስሚዒታዊ ጥራይ ዘይኮነስ ብሓቂ ዝጭበጥን ርግጽነት ዝመልኦ ለውጢ እዩ ዝነበረ።
ነቲ በቲ ጎደና ጸልማት ዝመላለስ ዝነበረ ህይወተይ ብርሃን ኣብርሃሉ። እቲ ብናይ ብውሽጣዊ ቁሪ በይንነት ዝሳቐ ንዝነበረ ውሽጠይ ሓዊ ወልዓሉ። ነቲ ብምጉርምራውን ምረትን ተዓጽዩ ዝነበረ ኣፈይ ብመዝሙር መልኦ። እቲ ብባዶነት ዘስቆርቁር ዝነበረ ልበይ ብፍቕሩ መልኦ። ደስ ኢሉኒ ተሓጊሰ። ምስኡ ኸኣ ሓደ ጉሩርም ዝኾነ ሕብረት ጀመርና። ደገ ልበይ ንክርስቶስ ስለ ዝኸፈትክሉ ሓንቲ መዓልቲ እኳ ትኹን ተጣዒሰ ኣይፈልጥን።
ኣብ ከምዚ ዓይነት ኩቱር ሓጎስ ከለኹ ሓንቲ መዓልቲ ንጎይታ የሱስ "ጎይታይ እዚ ኣካላተይ ናትካ መንበሪ ክኸውን እደሊ እየ ከምድላይካ ኮንካ ክትነብረሉ ፈቒደልካ ኣለኹ። ዘሎኒ ኹሉ ንዓኻ እዩ እሞ እስከ ናብ ክፍሊ ልበይ ኩሉ ክወስደካን ከርእየካን" በልክዎ' እሱ ኸኣ ሓራይ ኢሉ ደደሕረይ ሰዓበ።
ናይ መንበቢ ክፍለይ
እቲ መጀመርያ ዘርኣኻዎ ናይ ቤት ንባበይ ክፍሊ እዩ። ኣብ ውሽጢ ቤተይ እዛ ኽፍሊ ኣእምሮ ትብሃል። ብጣዕሚ ንእሽቶይ ትኹን እምበር ግና ኣዚያ ኣዳላይት ክፍሊ እያ ዝነበረት። ንበዘሎ ገዛይ በዛ ገዛይ እያ ዝቆጻጸራ ዝነበርኩ። ምሳይ ናብቲ ክፍሊ ኣተወ እሞ ኣብቲ ጣውላ ዝተደርደሩ ማእለያ ዘይብሎም መጽሓፍትን መጺሄታትን ተደርዲሮም ረኣየ ኣዒንቱ ኣተኪረ ተራኣኹዎን ግና ኣብ ውሽጠይ ደስ ዝብል ስሚዒት ኣይተሰማዓንን። እቲ ዘገርም ቅድሚ ሕጂ ከምዚ ዝዓይነቱ ወቐሳ ኣብ ውሽጠይ ተሰሚዒኒ ኣይፈልጥን እዩ።
ኣብታ መዓልቲ ግና ኣድልይቲ ዘይኮኑ መጽሓፍትን መጺሄታትን ኣብታ ኽፍለይ ምርኣዩ ኣዚዩ ኣሕፈረኒ። ኣብታ ኽፍሊ ንዝነበሩ ጹሑፋት ኩሎም ንምርኣይ ኣዒንቱ ክፍታትን ቁዱሳትን ነበራ። ኣብቲ ጣውላ ናቱ ዓሪኪ ዝኾነ ሰብ ከንብቦም ዘይግባእ መጽሓፍቲ ነበሩ። ብፍላይ ኣብቲ መንደቕ ተሰቒሎም ዝነበሩ ስእልታት ተጸጊዑ ምስ ረኣዮም ኣዚዮም ዘሕፍሩ ነበሩ።
ብሕፍረት ገጹ እናረኣኹ ናብኡ ቐሪበ "ጎይታይ ኣብዚ ኽፍሊ ክጸርዩን ክርሕቑን ዝግብኦም ነገራት ከም ዘለዎ ፈሊተ ኣለኹ ከመይ ከምዝገብር ዶ ምሓገዝካኒ" ኢለ ሓተትክዎ። "ደስ ይብለኒ" ኢሉ ብፍሽኽታ መለሰለይ "መጀመርያ ነቶም ሓቅን ንጽህናን ዘይብሎም ነገራት ኩሎም ኣውጺኻ ደርብዮም እዚ ምስ ግበርካ ከብሕካ ብቑዱሳት መጽሓፍቲ ምልኣዮም። ነዞም መጽሓፍቲ ለይትን መዓልትን እናንበብካ ኸኣ ኣስተንትን።
ኣብ ኣእምሮኻ ክሰኣሉ ዘለዎም ስእልታት ባዕለይ ክህበካ እየ" እሉ ሙሉኡ ዝኾነ ናቱ ምስሊ ሃበኒ "እዚ ናተይ ምስሊ እዚ ኣብቲ ማእከላይ መንደቕ ናይ ኣእምሮኻ ስቐሎ" በለኒ ኣበ ኸኣ ከምዝበለኒ ገበርኩ። ብርግጽ ሓሳበይ ኩሉ በቲ ናቱ ምስሊ መሊኤ ኣብኡ ከተኩር ምስ ጀመርኩ ርኹሳት ሓሳባት ናብ ኣእምሮይ ምምጻኣ ኣቃረጹ። በዚ መንገዲ ኣተሓሳስባይ ኩሉ ንሱ ተቖጻጸሮ።
ሎሚ ኸ ንኣእምሮኹም እንታይ ኮን ተቖጻጺርዎ ይኸውን? ኣምላኽ ኣእምሮኹም እንተዝፍትሾ እንታይ ዓይነት መጽሓፍቲ ኾነ መንበበ? ሎሚ ነቲ ኣብ ኣእምሮኹም ኮይኑ ዘጨንቐኩም ዘሎ ሩኹስን ኣምላኻዊ ዘይኮነ ሓሳብት ኣምላኽ ክገዝኦ ደገ ኣእምሮኹም ንየሱስ ክፈትሉ።
ሎሚ እቲ ንኣእምሮኹም ገዚኡ ዘሎ ዓለማዊን ሩኹስን ሓሳባት ሓደ ግዜ ሰዓቱ ምስ ኣኸለ ጸብጻብ ክትህብሉ ኢኹም። መደምደምታ እዚ ኸኣ ጥፍኣት እዩ ስለዚ ሎሚ ነቲ ኣእምሮኹም ሒዙ ዘሎ ሩኹስ ነገራትን ሃቐናታትን ካብኻም ክእለ ነቲ ጎይታ ኽብሪ ንኣእምሮኹም ኩሉ ክገዝኦ ፍቓደኛ ኹኑ' ዎ ኣምላኽ ንኣእምሮይ ግዝኣዮ በልዎ።
ካልእ ኸኣ እቲ ኣብ ኣእምሮኹም መኢእኩምዎ ዘለኹም ፍልጠት ኩሉ ብዘይ መድሓኒና የሱስ ክርስቶስ እኹል ከም ዘይኮነ ፍለጡ። ፍልጠት ይነፍሕ እዩ ፍቕሪ መድሓኒና የሱስ ክርስቶስን ሃቁን ጥራይ እዩ ሓርነትን ህየወትን ዝህብ እሞ ንመድሓኒና ደጊምኩም ናብ ኣእምሮ ክፍሊ ገዛኹም ምርሕዎ። እስከ ናብቲ ተራኺ ንመለስ
ናብ መመገቢ ክፍሊ
ካብ ናይ ንባብ ክፍሊ ተተሓሒዝና ናብ ዝምገበሉ ክፍሊ ኢና ኣምሪሕና። ነዚ ኽፍሊ ናይ ጽጋብን ዕጋበትን ክፍለይ ኢለ እየ ዝንየተሉ። ድሌትይ ኩሉ ባህገይ ብምልኡ ከርዊ ክሳብ ዝደክም ብዘሎ ጊዜይ ኣብዚ ክፍሊ ኣየ ዘጥፍኦ። ናብኡ እናጠመትኩ ኸኣ ጎይታይ "እዚ ኽፍሊ እዚ ካብ ማንም ክፍሊ ንላዕሊ እየ ዝፈትዎ በልክዎ" "እሞ ናይ ሎሚ ምግብና እንታይ እዩ" ኢሉ ተመሊሱ ሓተተኒ። ኣነ ኸኣ እቶም ዝፈትዎም ናይ ምግቢ ዓይነታት ዘርዘርኩሉ። እቲ ቐንዲ ምግበይ ገንዘብ ክኸውን ከሎ ቀጺሉ ክቐርበለይ ዝደሊ ኸኣ ዝናን ተፈላጥነትን እዩ በልክዎ።
እዞም ዓይነታት ምግቢ ንዓይ ዝሰማምዑኒ ስለ ዝኾነ ኣዚየ እየ ዝፈትዎም። እቲ መኣዲ ምግቢ ምስ ተቐረበልና ኸኣ ኣነ ክብልዕ ጀመርኩ ናብኡ ገጸይ እንተጠመትኩ ግና ንሱ ብፉጹም ነቲ ምግቢ ከምዘይቀረቦ ኣስተውዓልኩ። "ጎይታይ ነዚ ዓይነት ምግቢ ኣይትፈትዎን ዲኻ? ወይ ኣይጠመኻን ዲኻ ስለምንታይ ኢኻ ዘይትበልዕ" ኢለ ሓተትክዎ። እሱ ክምልሰለይ ከሎ ኸኣ "ንስኻ ዘይትፈልጦ ዓይነት ምግቢ ኣሎኒ ዘዕግበካ ምግቢ ክትበልዕ እንተ ደሊኻ ፍቓድ ኣቦይ ግበር" በለኒ "ገዛእ ርእስኻ ካብ ምሑጋስን ንርእስኻ ካብ ምንባርን ንላዕሊ ንኣምላኽ ኣቦ ከተሕጉሶ ተጋደል እዚ ምግቢ እዚ ብርግጽ ከዕግበካ እዩ" በለኒ። ኣብኡ ኮፍ ምስ በልና ኸኣ ንእሽቶይ ካብቲ ናቱ ምግቢ ኣጥዓመኒ። ኣቤት ማእዝኡ ክጥዕም ኢድካ እዩ ዘቖርጥም። ከምዚ ዓይነት ምግቢ ኣብ ሙሉእ ዓለም ዘርካ ከምዘይርከብ ርግጸኛ እየ። ጣዕሙ ጥራይ ዘይኮነ ኣዚዩ እዩ ዘዕግበካ።
እዚ ስእላዊ ኣገላልጻ ናይዚ ተራኺ ኣቕሊብክምሉ ዶ? ቃል ኣምላኽ ክዛረብ እንከሎ ዓለምን ክብራን ከምዝሓልፍ እቲ ፍቓድ ኣምላኽ ዝገብር ግና ንዘልኣለም ከምዝነብር እዩ ዝምህረና ዘሎ። ሎሚ በዚ ኣብ ዓለም ዘሎ ሓላፊ ዓለም ክትጸግቡን ክትዓግቡን ምግዳልኩም እቲ መወዳእቱኡ ጥፍኣት ጥራይ እዩ ክኸውን ዝኽእል። ኣምላኽ ንሰብ ኣብዛ ምድሪ ክገብሮ ኸሎ ፍቓዱን ሓሳቡን ክገብርን እዩ ፈጢርዎ። ሎሚ እውን ንሕና ፍቓድ ኣምላኽ ሓለፋ ኹሉ ነገር ኣብ ህይወትና ክንሰርዕ ይግብኣና።
እዚ ሎሚ ሒዝናዮ ዘሎና ክብሪ ገንዘብ ዝና ተፈላጥነትን ካልእ ዓለማዊ ነገርን ሓደ መዓልቲ ከምዘይነበረ ኾይኑ ሓዲግና ክኸይድ እዩ። ንሕና ኸኣ ምስኡ ተለኺምና ሰፈርና ዘልኣለማዊ ጥፍኣት ከይከውን ክብርናን ዝናና ሓዲግና ናብቲ ፍቓድ ኣምላኽ ንምጻእ። ፍቓድ ኣምላኽ ምፍጻም ማለት ከኣ ዘለካ ኹሉ ንኣምላኽ ምሃብ ማለት እዩ። እቲ ሎሚ ከዕግበንን ዕረፍቲ እውን ክህበኒ እዩ ኢልኩም ሒዝክምዎ ዘለኹም ዘልኣለማውነት የብሉን ሎሚ ንየሱሱ ናብቲ ቐንዲ መመገቢ ክፍልኹም ማለት ናብ ክብርኹምን ድሌትኩምን ክትመርሕዎ ፍቓደኛታት ዲኹም? በሉ ንቐጽል ሕጂ እውን እቲ ሰብ ንየሱስ ሕጂ እውን ናበይ ከም ዝመርሖ።
ሳሎን
ካብ መመገቢ ክፍሊ ወጺና ናብ ሳሎን ኢና ኣመሪሕና። እዚ ኽፍሊ እዚ ነቲ ገዛ ገዛ ዘምስሎ ዕብይ ኢሉ ምቾት ዝመልኦ ቤት እዩ። ኣብዚ እናመጻኹ ግዜ ምሕላፍ ኣዚየ እየ ዝፈቱ። መሞቒ ሓዊ ኣለዎ። ልስሉሳት ወናብርን ሶፋን ኣብዙርያ እቲ ቤት ከቢቦም ኣለዉ። ካብ ካልኦይ ክፍሊ ንላዕሊ ጸጥታ ዝሰፈኖ እዩ። ጎይታ ደማ ነቲ ክፍሊ ረኣዮ እሞ "እዚ ኣዚዩ ደስ ዘብል ቦታ እዩ። እስከ ኣብዚ ቦታ ቡዙሕ ጊዜ ንራኸብ። ካብ ካልኦት ክፍሊ ፍልይ ዝበለ ጸጥታ ስለ ዘለዎ ሓቢርና ጊዜ ንሕልፍ ኣብዚ ሓቢርና ክነብር ዝጥዕም እዩ" በለኒ። ኣነ ኸኣ ደስ ኢሉኒ ብሓሳቡ ተሰማማዕኩ። ምስኡ ካብ ምኻን ንላዕሊ ዝምቀን ዝጥዕምን እንታይ ኣሎ ድዩ? እሱ ኸኣ ነቲ ኣብ ውሽጠይ ዘሎ ሃረርታ ርእዩ "ኩሉ ጊዜ ንግሆ ንግሆፕ ወጋሕታ ክመጽእ እየ ንስኻ ንግሆ ወጋሕታ ተጸበየኒ ኣብዚ ተራኺብና ነቲ መዓልቲ ብሓባር ክንጅምሮ ኢና" ኢሉ ቓል ኣተወለይ።
ካብታ መዓልቲ ጀሚረ ንግሆ ንግሆ ናብታ ሳሎን ክመጽእ ጀመርኩ። እሱ ኸኣ ከም ቃሉ ኩሉ ጊዜ ኣቐዲሙ ኣብኡ ይጸንሓኒ ካብ ቁድሳት ጹሑፋት ከኣ ሓቢርና ነንብብ ብድሕሪኡ ኸኣ ነቲ ጉርም ዝኾነ ናይ ኣምላኽ ናይ ምድሓን ስራሕ ብግልጺ የርኣየኒ። ንዓይ ዘለዎ ፍቕርን ዕሙቀት ጸጉኡን ክነግረኒ ኸሎ ልበይ ሓጎስ ይመልእ እሞ ኣፈይ ኩሉ መዝሙርን ምስጋና ይመልእ። ኣብቲ ሳሎን ኣዚዩ ጉሩምን ደስ ዘብልን ሕብረት እዩ ኔሩና። ግና ቀስ ብቐስ ስራሕ እንዳበዛሓኒ ሓላፍነት እውን እናኸበደኒ ምስ ከድ ነቲ ግዜ ከሕጽሮ ጀመርኩ። ሓደ ሓደ ግዜ እውን ክትረፍ ጀመርኩ። ሃንደበት ሓደ ጉዳይ ይመጸኒ እሞ ምስ ጎይታ ዝነበረኒ ሕብረት ከየኽብር ይዓግተኒ። እዚ ከምዚ ዓይነት ኩነት ኣዚዩ ተደጋገመ።
ሓደ መዓልቲ ትዝ ይብለኒ። ንግሆ ካብ ዓራተይ ተሲኢ ናብ ደገ ክወጽእ ክብል ቁሊሕ ተበልኩ ጎይታ የሱስ በይኑ ኣብቲ ሳሎን ኮፍ ኢሉ ረኣኽዎ። ብድሕሪ እዚ ንገዛእ ርእሰይ ብምዕዛብ "እሱ ኩቡር ጋሻይ እዩ ናብ ገዛይ ዝጸዋዕክዎ ባዕለይ እየ ዓርከይ ክኸውን ጻዊዒተይ ተቐቢሉ ኣትዩ። ሕጂ ግና ኣነ ሸለል እብሎ ኣለኹ" ኢለ ንገዛእ ርእሰይ ወቐስኩ።
ካብ ዝነበረኒ ታህዋኽ ህድእ ኢለ ናብቲ ክፍሊ ሳሎን ኣተኹ። ካብ ሕፍረት ዝተላዕለ መሬት መሬት እንዳረኣኹ "ጎይታየ ምሕረት ግበረለይ ንምኻኑ ሰሙን ምሉኡ ብዘይምቁራጽ ክትመጽእ ቀኒኻ?" እለ ሓተትክዎ "እወ" ወደይ "ንግሆ ንግሆ ክመጸካ እየ ኢለ ቃል ኣትየካ ኣይነበርኩን ድየ? ኣነ እኰ ቃለይ ኣይዓጽፍን እየ። እንደገና ኸኣ ብጣዕሚ እኰ እየ ዝፈትወካ። ንስኻ ዓርከይ ክትከውን ዝኸፈልክዎ ዋጋ እኮ ኣዚዩ ዓቢ እዩ። ምስኻ ንዘሎኒ ሕብረት እኮ ዓቢ ቦታ እየ ዝህቦ። ስለዚ ካብ ሎሚ ጀሚሩ ንዝህልወና ሕብረት ንዓኻ ኢላካ እኮ ክትሕልዎ እንተዘይከኣልካ ንዓይ ክትብል ሓልዎ በጃኻ" ኢሉ ብፍቕሪ ተማሕጸነኒ። ጎይታ ምሳይ ክኸውን ዘለዎ ድሌት ምፍላጠይ ኣነ ኸኣ ምስኡ ክኸውን ምድላዩ ምርድኣይ ንግሆ ንግሆ ብዘይምቁራጽ ከምዝጽበየኒ ምፍላጠይ ኣብ ህይወተይ ዘይጠፍእ ምልክት ሓደገለይ። ስለዚ ኸኣ ምስኡ ሕብረት ክህልወኒ ክናፍቕ ጀመርኩ።
ኣምላኽ ምስኡ ክንከውንን ግዜ ከነሕልፍን እዩ ዝደልየና። ክንደይ ግዜ ኢና ኾን ዋኒን ገዛእ ርእስና ዓጢጥና ጉዳይና ኸኣ ዓዚዝና ካብ ግዜና ንኣምላኽ ዝነፈግናዮ። ንሱ ወትሩ ምስኡ ክንከውን እዩ ዝደልየና። ሕብርትና ምስኡ ከመይ ኣሎ ንፈትሾ እስከ። ኣምላኽ ድምጽና ክሰምዕ ይደሊ ሕቶና ክንገሮ ይብህግ ድሌትና ክነግሮ ኸ ይጽበ። ንሱ ሓንሳብ ምስ ቀረበካ ኣይርሕቐካን እዩ። እተን ናይ ምሕረት ኣእዳዉ ወትሩ ምስ ተዘርገሓ እየን። ሎሚ ልብና ብኻልእ ስለ ዝተተሕዘን ዝኸበደን ንኣምላኽ ዘሎና ግዜ ኣዝዩ ዉሑድ እዩ። መድሓኒና የሱስ ግና ምሳና ናይ ጹመና ግዜ ይደሊ እዩ። ሎሚ ንኣምላኽ ዝኸውን ግዜ እንተ ዘይብልና ንሱ እውን ዳሕራይ ዘመን ምስ ተወደኣ ንዓና ዝኸውን ግዜ የብሉን እሞ እንሆ ሕጂ ዕድል ተዋሂብና ኸሎ ምስኡ ግዜ ነሕልፍ። በሉ ናብቲ ተራኻይ ንኺድ ሕጂ ኸ ናበይ ኮን ይመርሖ ይኸውን?
ናብ ዝሰርሓሉ ኽፍለይ
ቡዙሕ ከይጸናሕና ኸኣ ሓደ ሕቶ ክሓተኒ ጀመረ "ብእዳውካ ገለ ገለ ነገር እትሰርሓሉ ክፍሊ ኣለካ ዶ?' በለኒ። ምስቲ ጋራጅ ሓቢሩ ዝተሰርሕ ብኢደይ ዝሰርሓሉ ክፍሊ ኣሎኒ በልክዎ። ንስራሕ ዘገልግል ጣውላን ገለ ገለ ንስራሕ ዘድልዩ ኣቑሑት እውን ኣለዉዎ። ብዙሕ ግና ተጠቂመሎም ኣይፈልጥን እየ። ሓደ ሓደ ጊዜ ስራሕ ዘይብለይ ክኸን ከለኹ ኣብኡ ኣትየ ገለ አለ ይፍትን እየ። ዝጠቅም ነገር ግና ሰሪሄ ኣይፈልጥን እየ። ኣነ እናዳ መራሕክዎ እሱ እንዳ ተኸተለኒ ናብቲ ጋራጅ ገጽና ኣመራሕና። ዝሰራሕክዎ ጣውላ ረኣየ እሞ "ኣብዚ ብዙሕ ስራሕ ክስራሓሉ ዝኽእል ስፍራ እዩ ንምኻኑ ኣብዚ ኽፍሊ ኮይና ንመንግስቲ ኣምላኽ ዝጠቅም እንታይ ሰሪሕካ? ኢሉ ሓተተኒ ክሰርሖም ዝጀመርኩ ግና ኸኣ ኣብ መንጎ ዘቋረጽክዎም ስርሓት ተዓዘበ እሞ "ኣብ ህይወትካ ንኻልኦት ሰባት ተርእዮም ስርሓት ከምዚኣቶም ጥራይ ድዮም" ኢሉ ሓተተኒ።
ኣነ ኸኣ ድፍር ኢለ "ጎይታይ እዚ ኣብ ግምት ዘይኣቱ ስራሕ ምዃኑ ይፈልጥ እየ' ካብዚ ዝበለጸን ዝዓበየን ስራሕ ክሰርሕ ይደሊ እየ ነገር ግን ዓቕሚ ፍልጠት ጥበብ ግዜ የብለይን" ኢለ ብግልጺ ነገርክዎ።
"ብርግጽ ካብዚ ንላዕሊ ክትሰርሕ ትደሊ ኢኻ?" ኢሉ ኣጥቢቑ ሓተተኒ። ኣነ ኸኣ እወ ኢለ ብምሉኡ ልበይ መለስክሉ። እሱ ኸኣ "በል ኣእዳውካ ሃበኒ እሞ ኣነ ክሕዞም ብድሕሪኡ ንስኻ ተዛነ መንፈሰይ ኣብ ውሽጥካ ክሰርሕ ፍቐደሉ እወ እፈልጥ እየ ብዙሕ ጥበብ የብልካን ነገራት ዘይሳኹዑልካ ነገራት ዝደናገርኹ ምኻኖም ይፈልጥ ጹቡቕ ጌረ እፈልጥ እየ። መንፈሰይ ግና ኣብ ልብኻን ኣእዳውካን ክኸውን እንተፈቒድካሉ ኣብ ውሽጥካ ክሰርሕ እዩ። ኢሉ ኣብ ጥቓይ ደው ኢሉ ንብዘሎ ኢደይ ሕዙ ወሓጦ። እንዳተዘናኹ ከኣ ኣእዳወይ ኩሉ ክጥቀመሉ ብዝፈቐድኩሉ መጠን ዝስርሖ ስራሕ ኩሉ እንዳበለጸን እናደወቀበን ክኸይድ ጅመረ።
እዚ ስእላዊ መግለጽ እዩ። ሎሚ ኣብ ህይወትኩም ዘይተስተኻከለ ነገር እንታይ ኣሎ? ወይ ገለ ሰናይ ነገር ጀሚርኩም ኣፍጻመ ከይበጽሕ ዝተኾልፈኩም ከ እንታይ ኣሎ? ኣብ መንግዲ ጉዕዘኹም ምስላጥን ምቕንዕን ዝኣበየኩም ከ ኣሎ ዶ? ሎሚ ትሕዝቶ ኣእዳውኩም በረኸት ስእኑ ዘሎ ኸ? መፍቲሒ እዚ ኹሉ ሓደ እዩ ንሱ ኸኣ መድሓኒና የሱስ ክርስቶስ ጥራይ እዩ። ቃል ኣምላኽ ክዛረብ ከሎ መንገድኻ ክሉ ንዕኡ ኣማዕቁቡ ሹዑ ክሰልጠካ እዩ ዝብል እቲ ህያው ቃል ኣምላኽ። ሎሚ ሓለፋ ጥበብካ ጥበብ ኣምላኽ ይበልጽ ሓለፋ ሓይልኻ ሓይሊ ኣምላኽ ይዓቢ ስለዚ ኣብኡ ተወከል ንሱ ነገርካ ከስልጠልካ እዩ።
ዕዮ ኣእዳውካ ዘስልጥ ነገርካ ዘቕንዕ ኣምላኽ እዩ እሞ ሎሚ ኩልንትናኻ ንኣምላኽ ወፍዮ መንፈስ ኣምላኽ ኣባኻ ክሰርሕ ኣፍቅደሉ ጽምኣትካ ኩሉ ንዑኡ ይኹን ኣእዳውካ ናብኡ ዘርግሕ ሽዑ በረኸት ኣምላኽ ኣብ ህይወትካ ክተማመድ ኢኻ። በሉ ናብቲ ዛንታ ንቕጽል።
ናብ መዘናግዕ ክፍሊ
ንጸወታን ሰሓቕን ወረን ንእከበላ ሓንቲ ናይ መዘናጊዒ ክፍሊ ነበረትኒ። ብዛዕባ እዛ ኽፍሊ እዚኣ እንተ ዘይሓተኒ ሰናይ ኔሩ ከኣ በልኩ ብልበይ። ናተይ ናይ በይነይ ዝኾኑ ኣዕሩኽ ነበሩኒ ገለ ገለ ነገር ክንገብር ከሎና ኸኣ ኣባታ ክፍሊ ኢና ንጥቐም ዝነበርና። ሓደ ምሸት ምስ ቁሩብ ኣዕሩኽተይ ኮይና ንምዝንጋዕ እንዳወጻና ኸሎና ረኣየና እሞ "ናብ ደገ ትኸዱ እንተ ኾይንኩም ምሳኹም ዶ ክኸይድ' በለኒ። ኣነ ኸኣ "ጎይታይ ኣይፋል እቲ ንኸዶ ቦታ ንስኻ ትፈትዎ ኣይመስለንን። ኣነን ንስኻን ጽባሕ ብሓንሳብ ክንከይድ ኢና ሎሚ ግና ካልእ ቆጸራ ኣሎኒ" በልክዎ "ኣነ ዝመሰለኒ እኰ ኣብ ልብኻ ተእተኻንስ ኩሉ ሓቢርና ብሓንሳብ ንገብሮ እኮ እዩ ዝመስለኒ ኔሩ ኣነ ኸኣ ዘሎና ምሕዝነትን ዕርክነትን መታን ክድልድል መታን ክትፈልጥ ደልየ እየ እምበር ከገድደካ ደልየ ኣይኮንኩን" በለኒ "ኣወ ደሓን ጽባሕ ሓንሳብ ከነምሲ ኢና" ኢለ ካልኣይ ዕድል ከይሃብክዎ ማዕጾ ረጊጠ ተዓዘርኩ።
በታ ምሸት ብሓሳበይ ዝተሳቐኽዎ ስቓይ ክነግረኩም ኣይክእልን እየ። ፍትወት ርእሰይ ኣዚዩ ኣሕፈረኒ። ብዘይረብሑ ነገር ምምራኸይ ከኣ ንገዛእ ርእሰይ ኣብ ትዕዝብቲ ኣእተወኒ። ከመይ ዓይነት ዓርኪ ምዃነይ ኣስተንከረኒ። ህይወተይ ሂበካ እናበክዎ ካብኡ ዝርሕቕ። እሱ ዘይፈትዎ ነገር ይገብር። ኣብቲ ክኸዶ ዘይደልየኒ ቦታ ይኸይድ። ከመይ ዓይነ ቁም ነገር ዝጎደለኒ ሰብ እየ?
ምሸት ተመሊሰ ምስ መጻኹ ኣብቲ ንሱ ዝነበሮ ክፍሊ መብራህቲ ተወሊዑ ስለ ዝነበረ ከዘራርቦ ከድኩ። "ጎይታይ ብጣዕሚ እየ ዝሓዝን። ካብኻ ወጻኢ ኩሉ ከም ዘይጥዕመኒ ፈሊጠ ኣለኹ። ካብ ሎሚ ጀሚረ ግና ኩሉ ነገር ብሓንሳብ ክንገብሮ ወሲነ ኣለኹ" በልክዎ። ካብኡ ተተሓሒዝና ናብቲ መዘናጊዒ ክፍሊ ኣመራሕና። ናይቲ ክፍሊ ኣቐማምጣ ተቐይሩ ሓደሽቲ መሓዙት መጽዮም ከኣ ይዘናግዑ ኣለዉ። እቲ ኩነት ማለት እቲ ሳሓቕ ጸወታ ኣዚዩ ደስ ዘብል እዩ ካብ ሓቂ ዝነቐለ ምኻኑ ከኣ ይርደኣካ። እቲ ዝስማዕ ዝነበረ ልስሉስ ሙዚቃ ኩሉ ንህይወትካ ዘሕድስ እዩ። ኣብ ውሽጢ እቲ ሰላም ከኣ ሓንበስኩ "ምዝናይ ማለት እዚ እዩ" በልኩ ብልበይ።
ኣብዛ ዓለም ዘሎ ኩሉ የሕጉስን ሰላም ድማ ይህብን እዩ እንብሎ ኹሉ ግዚያዊ እዩ። ብሓጥያት ዝርከብ ሰላምን ምዝንጋዕን የሎን። ሎሚ ካብ ኣምላኽ ወጻኢ ሰላም ንምርካብ እትገብሮ ንጥፈታት ኣብ ህይወትካ ዘጣዕስ በሰላ እምበር ካልእ ፋይዳ ኣየምጻልካን እዩ። ኣብቲ ኣምላኽ ዘይብሉ ቦታ ኣብኡ ሰላም ዕረፍቲ ቅሳነት የለን። እዚ ዝረኣናዮ ሰብ ካብ የሱስ ወጻኢ ሓጎስ ክረክብ እኳ እንተ ፈተነ ጸምጻሉ ነገር ግና ናይ ኣምእምሮ ወቐሳ ጥራይ እዩ። አምኡ እውን ንኣምላኽ ይፈልጥ እየ ትብል ሓደ ነገር ክምዕደካ ኣበይ ትውዕል ምስ መን ትኸይድ ከተስተውዕል ኣለካ። ኣብቲ ኣምላኽ ክትህልወሉ ዘይግብኣካ ቦታ እንተ ለኻ ተመልሰ። እቲ ኣምላኽ ክትገብሮ ዘይግብኣካ ነገር ትገብር እንተለኻ እውን ሕጂ ንዕኡ ሓዲካ ናብ ኣምላኽ ተመለስ። ካብቲ ንግዚኡ ቅድስናኻ ኣርኪሱ ዘሕጉሰካ ነገር ተፈለ ኣምላኽ ከኣ ክባርኸካ እዩ። ሎሚ ግዚያዊ ሓጥያት ጊዚያዊ ዝኾነ ባህታ እኳ እንተ ኣለዎ መወዳእቱ ግና ናብ ናይ ዘልኣለም ጥፋኣት እዩ ዝሸመካ እሞ ሎሚ እቲ ግዜ ከይተወደኣ ከሎ ሰዓት ምምላስ ከኣ ከየብቀዐ ናብቲ ሓቐኛ ናይ ውሽጢ ምዝናይ ዝህብ ኣምላኽ ንዓ። እስከ ናብቲ ተራኪ ንኺድ።
እታ ንእሽቶይ ኣጉዶይ
ሓደ መዓልቲ ካብ ደገ እናመጻኹ ከለኹ ኣብ ኣፍደገ ኮይኑ ክጽበየኒ ተዓዘብኩዎ። ኣጠማምትኡ ኣዚዩ ማራኺ ነበረ። ብድሕሪ እዚ "ኣብዚ ገዛ ሓደ ሕማቕ ሽታ ኣሎ ዝኾነ ዝበስበሰን ዝሞተን ነገር ኣሎ እቲ ሽታ ዝመጽእ ዘሎ ኸኣ ካብታ ኣቑሑት ዝቕመጠሉ ንእሽተይ ገዛ እዩ" በለኒ ዘረብኡ ከይወደኣ ከሎ ብዛዕባ ምንታይ ይዛረበኒ ከምዘሎ ተረዳኣኒ። ኣባዛ ንእሽቶይ ኣግዶይ ተዓጽዮም ዝተቐመጡ ሓደ ሐደ ካብቲ ናይ ቀደም ህይወተይ ሓደ መዓልቲ የድልዩኒ ይኾኑ እዮም ኢለ ዘቐመጥክዎም ነገራት ኣለዉ። ክትቐመሎም ግና ድሌት ኣይነብረንን። እንዳ ተሰማዓኒ ኸኣ ናብታ ንእሽቶይ ገዛ ኸድኩ። ናብቲ ገዛ ብዝተጸጋዕና መጠን እቲ ሽታ እናሓየለ መጸ።
ኣብቲ ጥቓ ምስ በጽሕና ኣእዳው ናብታ ገዛ ኣመልከተለይ። ኣነ ኸኣ ብውሽጠይ ኣዚየ ተናደድኩ "መመገቢ ክፍለይ ሰቕለዮ ሳሎነይ ሂበዮ እደ ስርሓት ዝሰርሓሉ ጋራጀይ ሓዲገሉ መዘናጊዒ ክፍለይ ሂበዮ። ሕጂ ኸ ነዛ ንእሽቶይ ገዛይ እንታይ ክትገብረሉ እያ?" እቶም ኣባኡ ዘቐመጥክዎም ኣቑሑተይከ ኣበይ ከቐምጦም እየ? መቸም እዞም ኣብዛ ገዛይ ቕቀሚጠዮም ዘለኹ ኣቕሑተይ ንመዘከርታ እምበር ክጥቀመሎም ከም ዘይኮንኩ ይፈልጥ እዩ። ሰብ ብግሉ ገለ ነገር ክውንን መሰል የብሉን ድዩ? ሕጅስ ኣብዚሕዎ። ናይታ ንእሽተይ ኣዚየ ዝፈትዋ ገዛይ መፍትሕ ብፉጹም ኣይህቦን እየ" ኢለ ብልበይ ደምደምክዎ። ሓሳበይ ዘስተውዓለ ክመስል "እዚ ኣብዚ ቤት ዘሎ ሽታ ንነዊሕ ጊዜ ዝጸንሕ እንተ መሲልካ ትጋገ ኣለኻ። ሕጂ ንዓናይ ናብቲ በርንዳ ኣብኡ ክናፈስ ደልየ ኣለኹ" በለኒ እሞ ካብቲ ገዛ ወጻና።
ሰብ እቲ ሓቐኛ ዝኾነ ናይ ክርስቶስ ፍቕሪ እንድሕር ሃልይዎ ኣብ ውሽጡ ክርስቶስ ይጉህይን ይሕጎስን ከምዘሎ ይፈልጥ እዩ። ኣነ ኸኣ ቀልጢፈ ተረታዕኩ "ንስኻ ባዕልኻ ከፊትካ እቶ እሞ ውሽጠይ ኣጽርዮ ኣነ እዚ ክገብር ሓይሊ ትብዓት ብርተዐ የብለይን ንቡዙሕ ግዜ ኣብ ውሽጠይ ዘቐመጥክዎም ነገራት ብሓንሳብ ክድርብዮም ኣይኮነለይን እዩ" በልክዎ። ንሱ ኸኣ ጥራይ እቲ መፍትሕ ሃበኒ ከጽርዮ ኸኣ ፍቐደለይ ኣነ እንተ ተንኬዮ ንጹህ ክኸውን እዩ" በለኒ ኣእዳወይ እናተንቐጥቀጠ የዒንተይ ሸፊነ ነቲ መፍትሕ ኣረከብክዎ። እሱ ኸኣ ተቐበለኒ ንውሻጠይ ከኣ ከፊቱ ኣተወ። ነቲ ኣብ ውሻጠይ ዝነበረ ዝሞተን ዝበስበሰን ነገር ኣውጺኡ ከጽርዮን ከንጽሆን ምንም ጊዜ ኣይወሰደሉን። እቲ ዝሞተ ነገረይ ካብ ውሽጥይ ክወጽእ ከሎ ዝተሰማዓኒ ዓወትን ሓጎስን ክገልጾ ኣይክእልን እየ።
ኩቡራት ኣሕዋት ሎሚ ኸ ኣብ ውሽጢ ስፍራ ቤት ልቡኹም ዝበስበሰን ዝሞተን ነገር ክንደይ እዩ? ኣብ ህይወትኩም ትፍንፍንዎ ነገር ናብራኹም ከኣ ዝበከለ ግና ኸ ንዕኡ ንምእላይ ዓቕሚ ዝሰኣንኩም ሰባት ከ? ኣብ ኣእዳውኩም ኣምላኽ ዘይፈትዎ ነገር ሒዝክም ክነስኹም ንስኹም እውን እናተረዳኣኩም ክነሱ ግናኽ ንምድርባዩ ዝሓንገድኩም ከ? ሕጂ ነቲ ስለኹም ክብል ዝሞተ የሱስ እቲ መፍትሕ ልብኹምን ውሻጠኩምን ኣረክብዎ ንሱ ከመይ ጌሩ ከምዘጽርዮን ከም ዘንጽሆን ክትርኢዩ ኢኹም።
ንሱ ንዝሞተ ከመይ ጌሩ ህያው አምዝገብሮ ይፈልጥ እዩ። ጥራይ ዝሞተክም ሒዝኩም ናብኡ ምጹ። ኣብ ህይወትኩም ተረፉ ዘሎ ካብ ዓለም ከኣ ሂዝክምዎ ዝመጻኹም ባህሪ ክልውጦ ይኽእል እዩ እዚ ነገር እዚ ከይተኣለየ ኸኣ ኣብ ጉዕዞ ህይወቱም ዓወት ክትለማመዱ ኣይከኣልን እዩ። ንእሽቶ ጽንጽያ ንብዘሎ ሽቶ እዩ ዝብክሎ እሞ ኩሉ ነገርኩም ንክርስቶስ ኣረኪብክም እንተ መስለኩም ኣብ ህይወትኩም ንዕኡ ዘይሃብክምዎ ንሽቶይ ነገር ከይህሉ ኣስተውዕሉ ከመይሲ ንብዘሎ ህይወትኩም መሪር ሱር ሰዲዱ ከየጨንቐኩም።
ብዘሎ ቤተይ ኣረኪበዮ
ሓደ ሓሳብ መጻለይ "ጎይታይ ንብዘሎ ቤተይ ሙሉኡ ብሙሉኡ ባዕልኻ ኣማሓዳድረለይ ተበልኩኻ ድፍረት ኣይትቐጽረለይን ትኸውን" ኢለ ሓተትክዎ። ገጹ ብሓጎስ እናኣንጸባረቐ "ደስ ይብለኒ ካብ መጀመርያ ክገብሮ ዝደለኹ እውን እዚ እኮ እዩ። ብናትካ ብልሓትን ሓይልን ጥበብን ናይ ዓወት ናብራ ክትለማመድ ኣይትኽእልን ኢኻ። ኣነ ኣብ ውሽጥኻ ክነብር ከለኹ ጥራይ እዩ ዝከኣል። ነገር ግና እዚ ኣስተውዕል ኣነ ጋሻ እየ። እዚ ንብረት ናተይ ስለ ዘይኮነ ምንም ስልጣን የብለይን" በለኒ። ኣነ ኸኣ ብብርከይ ተንበርኪኸ "ጎይታይ ክሳብ ሕጂ ንስኻ ጋሻ ኣነ ኸኣ ዋና ኾይነ ጸኒሕና። ካብ ሎሚ ጀሚረ ግና ኣነ ባርያ ንስኻ ኸኣ ጎይታይ ክትከውን ፈቒደልካ ኣለኹ" ኢለ ነገርክዎ። ዋንነተ ናይ ገዛይ ኣውጼ ኸኣ "ዘሎኒ እዚ እዩ እዚ ዋንነት ንዓኻ ክህበካ እደሊ ኣለኹ" ኢለ እቲ ዋንነት ናይ ገዛይ ንዕኡ ኣመሓላለፍክዎ። ጎይታ የሱሱ ወናኒ ናይ ህይወተይ ክኸውን ምስ ጀመረ ኸኣ ነገራት ኩሎም ብብማዕዝኖም ክልዎጡ ጀመሩ። እሱ ንዓይ ሰናይን ጉሩምን ዓላማ ኣብ ህይወተይ ኣለዎ።
እዛ ዛናታ ቐንዲ ሕመረት ስእላዊ መግለጺ ኮይና ኩለመናና ንጎይታና የሱስ ክርስቶስ ከነግዝእ ከምዘሎና እያ ትምህር' ሎሚ ኸ ህይወትና ንጎይታና የሱስ ክርስቶስ ከነረክብ ፍቓደኛታት ዲና? ናይ ህይወትና ዋንነት ሒዙ ዘሎ መን እዩ? ጎይታ ኣብ ህይወትና ጋሻ ድዩ ወይ ወናኒ። ንሱ ዝዳፋእ ጎይታ ኣይኮነን እሞ ኣብ ህይወትና ብፍቓድና ጎይታና ክኸውን ንፍቀደሉ። ንሱ ገዛኢናን መላኺናን እንተኾይኑ ጥራይ እዩ ህይወት ኣብዛ ምድርን ዳሕራይን ዝጥዕመልና። ሎሚ እምበኣር ቁልፊ ናይ ኩሉ ንብረትናን ህይወትናን ከነረክቦ ይደልየና ኣሎ እዚ ኸኣ በረኸትና ክዓብን ከንጀርብብን ክገብሮ እዩ። ነዚ ክትገብሩ ክንደይ ኮን ኢኹም ፍቓደኛታት። የሱስ መራሒና ጎይታና ኣምላኽና እንተ ኾይኑ ኸኣ ኣዩ ማዕዝናት ህይወትና ተር ኢሉ ብግሩም መስርዕ ክኸይድ ዝኽእል። እሞ ሕጂ ዋንነትኩም ናብኡ ከተመሓላልፉ ፍቓደኛታት ዶ ትኾኑ?
እቲ ማዕጾ ክፈትሉ
Typography
- Font Size
- Default
- Reading Mode


text:
ኢትዮጵያዊያን ከድምፁ ውዒሎም።ቀዳማይ ምንስቴር ሃይለማሪያም ኣብ ዝወዳደርሉ ክልል ብሄር፣ብሄረሰባትን ህዝብታትን ደቡብ ወረዳ ኣረካ ከተማ ቦሎ ሶሪ ድምፆም ምስ ሃቡ ኣብዝሃብዎ ሪኢቶ ሰላማውን ዝተረጋግአን ምርጫ ኣብ ምክያድ እዩ ዝርከብ ምስ በሉ ኣስዒቦም ‘’ኣነ እውን ከም ሓደ ዜጋ ንዝደልዮ ፓርቲ ድምፀይ ሂበ ኣለኹ።ፅቡቕ ከይዶ መረፃ ከምዘሎ ተረዲአ ኣለኹ።ዴሞክራሲና ክንደይ ይዓቢ ከምዘሎን ድልየት ህዝቢ እውን ዝተለዓዐለ ምዃኑን ዘርኢ እዩ…ኣዚና ሕጉሳት ኢና’’ኢሎም።
ኣብዚ ናይ ምርጫ ከባቢ ዝርከብ ሄኖክ ሰማእግዝሄር ብዙሓት ሰባት ድምፆም ንምሃብ ካብ ንጉሆ ጀሚሮም ተሰሊፎም ከምዝርኣየ ሓቢሩ’ሎ።ኣብዝተፈላለዩ ከባቢታት ናይቲ ፓርቲ መልእኽቲ ብናይ መንግስቲ ኣካላት ከሕልፍ ፀኒሑ ስለዚ መንግስቲ ናይ ኢህወዴግን ናይ መንግስትን ገንዘብ ምፍላይ ኣብዩዎም ኢሎም ተቓወምቲ ፓርትታት ይኸሱ ኣለዎ ኢሉ ንቀዳማይ ምንስቴር ሃይለማሪያም ደሳለኝ ሓቲቱዎም መንግስቲ ይኹን ፓርቲ ብመሰረት ሕጊ ኦዲት ይግበሩ እዮም።ስለዚ መንግስትን ፓርትን ዝተሓዋወስሉ ኩነታት የለን ኢሎም።
ኣንፃር ቀዳማይ ምንስቴር ሃይለማሪያም ዝወዳደሩ ዘለው ኣርቲስት ደስታ ዲያጎ ካብ ፓርቲ’’ኣዲስ ትውልድ’’ ቀኙ ሱቤ ካብ ‘’ሰማያዊ ፓርቲ’’ ክንስዕር ኢና ኢሎም።
ካብ ፓርቲ ኣዲስ ትውልድ ኣርቲስ ደስታ ዲያጎ ወሳኒ ህዝቢ እዩ፤ክንስዕር ኢና ኢልና ናብ ውድድር ኣቲና ኣለና ኢሉ።
ትሽዓተ ፖለቲካዊ ፓርቲታት ይወዳደርሉ ኣብዘለው ዞባ ምዕራብ ሸዋ ከተማ ኣምቦ መረፅቲ ድምፆም ክህቡ ውዒሎም ኣለው።ኣብ ገለ ገለ ከባቢታት እቲ ዞባ ንምርጫ ክዕዘቡ ዘቕረብኩዎም ተዓዘብቲ ነቲ ምርጫ ከይዕዘቡ ተኸልኪሎም ክብል ተቓዋሚ መድረኽ ኣማሪሩ’ሎ።ናይቲ ዞባ ሓላፊ ምርጫ ግን ነቲ ኽሲ ነፂጎምዎ ኣለው።


text:
ዕለት 20 ጥቅምቲ 2019 ዓ.ም. ኣብ ሃገረ ቦሊቪያ ድሕሪ ዝተኻየደ ሕዝባዊ ምርጫ ስዒቡ ሰዓሪ ናይ ፖለቲካ ኣካል ንምልላይ ብዝተኻየደ 96 ሚእታዊ ዝሽፍን ናይ ድምጺ ቆጸራ፡ ካብ ሕጹያት ንርእሰ ብሔር ስልጣን ኣብላጺ ድምጺ ዝረኸበ ከምዘየለ ክፍለጥ እንከሎ፡ ክስዕሩ ይእኽእሉ ዝበሃለሎም ዝነበረ ናይ ርእሰ ብሔር ተልእዀ ዘመነ ስልጣኖም ዘብቅዑ ንምርጫ ዝቐረቡ አቮ ሞራለስ ኣብላጺ ድምጺ ከምዘይረኸቡን፡ ካብ ጠቕላላ ድምጺ 46 ሚእታዊን ተፎኻኻሪኦም ናይ ተቓዋሚ ናይ ፖለቲካ ሰልፊ መራሒ ካርሎስ መሳ 37.7 ድምጺ ከምዝረኸቡን፡
ስምዖን ተ. ኣርኣያ - ሃገረ ቫቲካን
ናይ ሃገራት ኣመሪካ ማሕበር ዝላአዀ ናይ ቦሊቪያ ምርጫ ተዓዛቢ ድርገት፡ እቲ ምርጫ ምሉእ ብምሉእ ናይ ምርጫ ስርዓትን ሕግን ዘኽበረ ዘየምስል ምልክታ ዘትራአየሉን ግልጽነት እውን ዝጐደሎ ይመስል ከምዝነበረን ብቑሩብ ነጥቢ እውን ይኹን ሞራለስ ከምዝሰዓሩን ይኹን ደኣ እምበር እቲ ሕዝባዊ ምርጫ ኣብቶም ቀዳማይ ካልእይን ዝወጺ ሕጹያት ተመረጽቲ ኣብ ወርሒ ታሕሳስ ዕለት 15 ዳግም ምርጫ ከካየድ ዝላበው መግለጺ ከምዘውጸኤ ክፍለጥ እንከሎ።
መግለጺ ብፁዓን ጳጳሳት ቦሊቪያ
ናይ ቦሊቪያ ብፁዓን ጳጳሳት ቤት ምኽሪ፡ ዕለት 22 ጥቅምቲ 2019 ዓ.ም. ድሕሪ ቀዳማይ ኪደት ቆጸራ ሕዝባዊ ድምጺ ኣብ ዘውጽኦ መግለጺ፡ ዝዀነ ይዅን ሕዝባዊ ምርጫ ናይ ሕዝቢ ውሳኔ መግለጺ ስለ ዝዀነ ክኽበር ኣለዎ ቢሎም፡ ኣብ መርሕነት ዘሎ ይኹን ተቃዋሚ ናይ ፖለቲካ ሰልፊ እውን ኣብ ስልጣን ዝድይብ ብናይ ሕዝቢ ውሳኔ እየ ክብል ይግብኦ ከምዝበሉ ናይ ቦሊቪያ ብፁዓን ጳጳሳት ቤት ምኽሪ ዜናን ክፍሊ ማሕተምን ቤት ጽሕፈት ዘመሓላለፎ ምንጪ ዜና የመላኽት።


text:
ኣብ ጁባ ሰለስተ ኤርትራውያን ብጥይት ተቐቲሎም።
እቶም ኣብ ዝሓለፈ ሰሙን ብጥይት ዝተቐትሉ ሰለስተ ኤርትራውያን፣ መን ከምዝቐተሎም ዛጊት ክንጸር ኣይተኻእለን።
ከተማ ጁባ ብሰንኪ ዘለዋ ጸጥታዊ ሃጓፍ፣ ምስ ስርቂ ዝተተሓሓዘ ብዙሕ ገበናት ቅትለት ዝፍጸመላ እኳ እንተኾነ፣ እዞም ኣብ ንግዲ ክነጥፉ ዝጸንሑ ኤርትራውያን ዝተቐትሉሉ ምኽንያት’ውን ምስዚ ምትእስሳር ክህልዎ ከምዝኽእል ኣፈኛ ፖሊስ ጁባ ኮለነል ጄምስ ማንደ ይእንፍት።
እንተኾነ፣ ምስ መንግስቲ ኤርትራ ዝኾነ ርክብ ዘይብሎም ናጻ ንግዳዊ ንጥፈታት ክመርሑ ንዝደልዩን ኤርትራውያን ስግኣት ንምፍጣር፣ ኣባላት ስለያ መንግስቲ ኤርትራ ናብ ጁባ እናሰለኹ ከምዘፈራርሕዎም ብተደጋጋሚ ክትቐስ ጸኒሑ’ዩ።
ኣብ ዝሓለፈ ሰሙን፣ ኣምባሳደር ኤርትራ ኣብ ደቡብ ሱዳን ኣቶ ግርማይ ገብረማርያም ኣብ ጁባ ንግዳውን ትካላውን ንጥፈታት ንዘካይዱ ዘለዉ ኤርትራውያን ብምእካብ፣ መንግስቲ ኤርትራ ኣብ ዘካይዶ ዘሎ ወፍሪ ክጽንበሩ ከምዝሓተተ ኣይርሳዕን።
መንግስቲ ኤርትራ፣ ኣብ ሃገራት ኣፍሪቃ ብፍላይ ድማ ኣብ ኡጋንዳ፣ ጁባን ኬንያን ንዝርከቡ ኤርትራውያን ነጋዶ ወነንቲ ሰብ ትካልን ብምፍርራሕን ጸቕጥን ክሕዞም ጻዕርታት ከምዘካይድ ዝፍለጥ’ዩ።
እንተኾነ እዞም ኣብ ዝሓለፈ ሰሙን ኣብ ጁባ ዝተቐትሉ ኤርትራውያን ናይ መንግስቲ ኤርትራ ኢድ ኣለዎ ድዩ ዝየብሉን ዝተፈልጠ ነገር የለን።
እዚ ቅትለት ናይዞም ሰለስተ ኤርትራውያን፣ ኣብ ጁባ ንዝርከቡ ማሕበረ ኮም ኤርትራ ዓቢ ስምባደን ስግኣትን የሕዲርሎም ይርከብ።


text:
መንእሰይ ሃፍታይ ገብረን መንእሰይ ኣብርሃለ ፍትዊን ንቪኦኤ ኣብዝሃብዎ ቃለ-ምልልስ ብዕለት 27 ጥሪ 2008 ዓ/ም ሰዓት 12 ንግሆ ወታደራዊ ክዳን ዝተኸድኑን መብዛሕቲኦም ኣምሓርኛ ዝዛረቡን ዕጡቓት ቶኽሲ ከፊቶም ብበትሪ እናወቕዑ ን32 ሰባት ናብ ኤርትራ ከምዘስገሩዎም ገሊፆም።ዝተጨውይሉ ኣብ ዞባ ሰሜን ምዕራብ፣ወረዳ ቃፍታ ሑመራ ፍሉይ ሽሙ ፅርጋ ግርማይ ኣብ ዝተብሃለ ቦታ እዩ።
ኣብ ጥቓ ከተማ ተሰነይ ኣብ ዝርከብ ዓብዪ ዝበልዎ መስኖ ክሳብ 19 ለካቲት 2008 ዓ.ም ከስርሑ ከምዝፀንሑን ናብ ታዕሊሞ ክወስዱዎም ይንገሩዎም ከምዝነበሩን ብምግላፅ ኣብ መወዳእታ ግን ንሳቶም ብዘይፈልጡዎ ብመኪና ኣሳፊሮም ኣብ ዶብ ኤርትራን ሱዳንን ናብ እትርከብ ከተማ ሓምዳይት ምስ ኣፀግዕዎም ላዕለዋይ ኣመራርሓ ‘ኣርበኞች ግንቦት ሸውዓተን’ ሻምበል ዳዊት ዝተብሃለ ኤርትራዊ ወታደራዊ መኮነንን ናብ ዓድኹም ትምለሱ ኢኹም ከምዝበሉዎም ክልቲኦም መናእሰይ ይዛረቡ።
ብፍላይ እቲ ኤርትራዊ ወታደራዊ መኮነን ‘መንግስቲ ኤርትራ ብከምዚ ተዓፊንኩም ምምፃእኹ ኣይፈለጠን፣ምስ ፈለጠ ግን ናብ ሃገርኩም ክትምለሱ ወሲኑ’ኢሉ ከምዝተዛረቦም ገሊፆም።
እዚ ዜና እዚ ብዕለት 10 ለካቲት 2008 ዓ/ም ምስ ዘመሓላለፍናዮ ናይ 85 ኢትዮጵያዊን ምዕፋን ኣይመሳሰልን።
መጭወይቲ ተኻይድዎ ዝተብሃለ ቦታ ሓደ እንተኾነ እውን እቲ ዕለት፣ዝተጨውይሉ ስዓት፣ብዝሒ ዝተጨውዩ ኢትዮጵያዊያን፣መንነት እቶም ጨወይቲ፣ኣብ እዋን እቲ መጭወይቲ ኣጋጢሙ ብዛዕባ ዝተብሃለ ናይ ሰባት ሞት ኣይመሳሰልን።ካብ መንግስቲ ኢትዮጵያ መብርሂ ንምርካብ ዝገበርናዮ ፈተነ ኣይሰለጠን።ካብ መንግስቲ ኤርትራን ኣብ ኤርትራ ካብ ዝንቀሳቐስ ‘ኣርበኞች ግንቦት 7’ን ርእይቶ ንምርካብ ፈቲና እውን ኣይቀንዐናን።
ምሉእ ትሕዝቶ ኣብዚ ምስማዕ ይክኣል።


text:
Tigrinska
ናብ ናይ ምዕራባዊ ዮታላንድ ህዝባዊ ማእከል ክንክን ኣስናን ብደሓን ምጹ።
Inför ditt besök hos Folktandvården
ሓፈሻዊ ሓበሬታን ምኽርን ብዛዕባ ምብሕጓግ ኣስናን
Råd och information om erosioner
ምኽርን ሓበሬታን ሱር ስኒ ክምላእ እንከሎ
Råd och information inför rotfyllning
ምኽርን ሓበሬታን ናይ ግርጻን ነድሪን ነድሪ ሱር ኣስናንን
Råd och information om gingivit och porodontit
ምኽርን ሓበሬታን ብዛዕባ ምዕታኽ ስኒን ፍሎርን
Råd och information om karies och fluor
ምኽርን ሓበሬታን ብዛዕባ ኣህዳእቲ መድሃኒታት ኣብ እዋን ፍወሳ ኣስናን
Råd och information om lugnande medicin vid tandläkarbehandling
ኣድላዪ ሓበሬታ ብዛዕባ ክንክን ኣስናን ንዓበይቲ
Råd om munhälsa för vuxna
ምኽሪ፡ ንዓኻ/ኺ ስኒ ንዘጉረፍካ/ኪ
Råd till dig som tagit bort en tand
ኣድላዪ ሓገዝ ብዛዕባ ናይ ሕጻን ኣስናን
Råd om barns tänder
ናብ ናይ ምዕራባዊ ዮታላንድ ህዝባዊ ማእከል ክንክን ኣስናን ብደሓን ምጹ።
ናባና ክትመጽእ እንከለኻ፡ ኣቐዲምካ ክትፈልጦም ዘለካ ኣገደስቲ ነገራት
ህዝባዊ ማእከል ክንክን ኣስናን ኣብ መላእ ሽወደን ኣሎ። ህዝባዊ ማእከል ክንክን ኣስናን ምዕራባዊ ዮታላንድ ድማ፡ ኣብ ኩለን 49 ምምሕዳራት ምዕራባዊ ዮታላንድ ኣሎ።
ኣብ ምዕራባዊ ዮታላንድ፡ ክሳብ እታ 23 ዓመት ዝመላእካላ ዓመት፡ ነጻ ናይ ክንክን ኣስናን ኣገልግሎት ትረክብ። ካብዚ ንላዕሊ ዕድመ ንዝደፋእካ ድማ ክልተ ምርጫታት ኣሎካ፡ ንስን ድማ፡ ወይ ድሕሪ ናብ ማእከል ክንክን ኣስናን ምብጻሕካ ብቐጥታ ምኽፋል፡ ወይ ድማ ክንክን ጥዑይ ኣስናን ማለት ክንክን ኣስናን ብቀዋሚ ኮይኑ ግን ወርሓዊ ዝኽፈል ክፍሊት። ንዝያዳ ሓበሬታ ብዛዕባ ክንክን ጥዑይ ኣስናን ወይ ድማ ዋጋታት ናይ ዝተፈላለዩ ኣገልግሎት ሕክምና ስኒ፡ ምስቶም ብቐጻሊ እትራኸቦም ማእከል ጥዕና ኣስናን ተዘራረብ። ናብ ሓደ ማእከል ክንክን ኣስናን ብቐጻሊ ርክብ ምስ ዘይጸንሓካ ግን፡ ምስቲ ኣብ ቀረባኻ ዝርከብ ህዝባዊ ማእከል ክንክን ኣስናን ተራኸብ።
ክንክን ኣስናን ኣብ ህጹጽ ኩነታት
ኣብ ህጹጽ ወይ ሃንደበታዊ ጸገማት፡ ብቐዳምነት ናብ'ቲ ብተኸታታሊ እትኸዶ ማእከል ጥዕና ኣስናን ተወከስ። ምስ ማእከል ክንክን ኣስናን ርክብ ምስ ዘይጸንሓካ ድማ፡ ናብ'ቲ ናይ ከባቢኻ ዘሎ ህዝባዊ ማእከል ክንክን ኣስናን ብምርኻብ ምኽሪ ሕተት። እቲ ማእከል ጥዕና ዕጹዉ ምስዝኸዉን ድማ፡ ኣብ'ቲ ትርከቦ ከባቢ ዝርከብ ናይ ህዝባዊ ክንክን ኣስናን፡ ጨንፈር ህጹጽ ክንክን ኣስናን ተራኸብ። ናብ ሓበሬታ ክንክን ሕማም፡ ብቁጽሪ ስልኪ 1177 ብምድዋል'ዉን ምኽሪ ክትረክብ ትኽእል።
ኣስተርጓሚ
ኣብ ናይ ቀጻሊ ቆጸራኻ ምስ ህዝባዊ ማእከል ክንክን ኣስናን፡ ናይ ኣስተርጓሚ ሓገዝ ዘድልየካ ምስ ዝኸዉን፡ ምስ ማእከል ጥዕና ኣስናን ብምርኻብ ሓብር። ናይ ኣስተርጓማይ ሓገዝ፡ ካብ ክፍሊት ነጻ እዩ።
መዘኻኸሪ ብኤስ ኤም ኤስ ወይ SMS
ናይ ሞባይል ቁጽሪ ስልክኻ ሂብካ ምስ እትኸዉን፡ ሓደ ክስብ ክልተ መዓልታት ኣቐዲሙ፡ ናይ ቆጸራኻ መዓልቲ ብኤስ ኤም ኤስ SMS መልእኽቲ ብምልኣኽ የዘኻኽረካ። ኮይኑ ግን እቲ ናይ ኤስ ኤም ኤስ SMS መልእኽቲ ብዝኾነ ናይ ተክኒክ ጸገማት እንተዘይበጽሓካ፡ እቲ ዝተዋህበካ ቆጸራ ንዓኻ ሕዙእ እዩ።
ምምሕልላፍ ወይ ምቕያር ዘሎካ ቆጸራ
ናብ ዝተዋህበካ ቆጸራ ክትመጽእ ዘይትኽእል ምስ እትኸዉን፡ ባዕልኻ፡ ብሓገዝ ኣብቲ ናይ ቆጸራ ወረቐትካ ዘሎ ናይ ሚስጢር ቃለት ብምጥቃም፡ ኣብ መርበብ ሓበሬታና webbplats www.folktandvarden.se/vgregion ብምእታዉ፡ "ቆጸራኻ ንኻልእ መዓልቲ ክትቅይሮ" ትኽእል። ናብ ናይ ማእከል ክንክን ኣስናን ናይ ቀጥታ ስልኪ ቁጽሪ ብምድዋል ወይ ድማ ኢ-መይል ብምልኣኽ'ዉን ቆጸራኻ ክትቅይር ትኽእል። ምሳና ናይ መራኸቢ ሓበሬታት፡ ብቐሊሉ ኣብ መርበብ ሓበሬታና www.vgregion.se/folktandvarden/hittamottagning ብምእታዉ ክትረክብ ትኽእል።
ቆጸራኻ ክትስርዝ ምስ እትደሊ፡ ኩሉ ግዜ ምስ'ቲ ማእከል ተራኸብ
ቆጸራኻ ናይ መስራዝ ሓሳብ ምስ ዝህልወካ፡ ብዝቐልጠፈ ሓብረና። ምኽንያቱ እቲ ናይ ቆጸራኻ ግዜ ንኻልእ ክንህቦ ስለ ዝሕግዘና። ከምዚ ስለ ዝኾነ ድማ፡ ነቲ ማእከል ክንክን ኣስናን ብስልኪ ኮነ ብኢ-መይል እንተደንጎኻ ሰዓት 12 ደሮ ናይ ቆጸራ መዓልትኻ ኣፍልጥ። ኣብታ ናይ ቆጸራ መዓልትኻ ብሕማም ምኽንያት ክትመጽእ ዘይትኽእል ምስ እትኸዉን፡ እንተደንጐኻ፡ ኣብ ዉሽጢ ሓደ ሰዓት ድሕሪ ማእከል ክንክን ኣስናን ምኽፋቱ፡ ደዊልካ ሓብር።
ኣብ ቆጸራ ከይመጸ ዝተረፈ ይኸፍል እዩ (እዚ ድማ ንቆልዓ ኮነ ዓቢ ይምልከት)
ኣብ ቆጸራኻ ደንጕኻ ምስ እትመጽእን ከይመጻእካ ምስ እትተርፍን፡ ነቲ ዝተመደበልካ ቆጸራ ክትከፍለሉ ትግደድ። ደንጕኻ ቆጸራኻ ምስ እትስርዝ'ዉን ብተመሳሳሊ።
ንዝወሃበካ ኣገልግሎት ብኸመይ ክትከፍሎ ከምእትደሊ ምረጽ
ንኣገልግሎት ክንክን ኣስናንካ፡ ብጥረ ገንዘብ ወይ ድማ ብናይ ባንካ ካርድ ክትከፍሎ ትኽእል። ገለ ገለ ማእከል ክንክን ኣስናን ናይ ካርድ ክፍሊት ጥራሕ እየን ዝቕበላ። ኣብቲ እትኸዶ ማእከል ክንክን ኣስናን ከመይ ዓይነት ኣከፋፍላ ከምዝቕበሉ ንምፍላጥ፡ ምስኦም ተራኸብ።
ብዝተግበረልካ ኣገልግሎም ዕጉብ ምስ ዘይትኸዉን
ንሕና፡ ኣብ ህዝባዊ ማእከል ክንክን ኣስናን፡ ንስኻ ከምተገልጋሊ፡ ብሓካይም ኣስናን፡ ኣለይቲ ጽርየት ኣስናን ኮነ ናይ ኣስናን ነርሳት ዝወሃበካ ኣቀባብላን ክንክንን ኣገልግሎትን ዕጉብ ክትከዉን'ዩ ዕላማና። ኮይኑ ግን ብዝኾነ ምኽንያት ዕጉብ ምስዘይትኸዉን፡ መታን ክንመሓየሽ ክትሕብረና ብጣዕሚ ድልየት ኣለና።
ብመጀመርያ ምስ ኣላዩኻ ተራኸብ'ሞ እንታይን ስለምንታይን ከምዘየዕገበካ ተዘራረብ። ድሕሪ'ዚ ድማ ኢኻ ናብ ላዕለዋይ ሓላፊ ናይ ማእከል ክንክን ኣስናን ክትሓልፍ እትኽእል።
ርእይቶታትካ ብኢ-መይል ናብ ህዝባዊ ማእከል ክንክን ኣስናን ሓላፍቲ ዓይነታዊ ብቕዓት ክትሰድድ'ዉን ትኽእል ኢኻ፡ ናይ ኢ-መይል ኣድራሻ፡ synpunkter.folktandvarden@vgregion.se እዩ።
ሕቶታት
ዝኾነ ሕቶታት ምስ ዝህልወካ፡ ኩሉ ግዜ ናብ ህዝባዊ ማእከል ክንክን ኣስናን ክትመጽእ ሓንጎፋይ ኢልና ንቕበለካ። በመጀመርያ ምስ'ቲ ብቐጻሊ እትኸዶ ማእከል ጥዕና ተራኸብ።


text:
ናይ በርገሳውያን ማሕበራት ላዕለዎት ኣካላትን፡ ናይ ሃይማኖትን ኣካላትን ጋዜጠይናታትን ኣብ ናይ ኢጣሊያ ሓላዊ ቅዱስ ፍራንቸስኮ ከተማ ብኣካልን ገሊኦም እውን መረብታዊ ርክብ ዝዋስእሉ ክንየው ዶባት፥ ብዝብል ኣርእስቲ ተመሪሑ ዝካየድ ሻድሻይ ስንዳአ ደንበ ፍራንቸስኮ ዕለት 17 መስከረም 2020 ዓ.ም. ከምእተበገሰን እዚ ኸኣ እቲ ኮቪድ - 19 ዝምልከት ናይ ሕጹጽ እዋን ሓደጋ ድንጋጌ ምፍንታት ዝብል ውሳኔ ብምኽባር ዝካየድ ኮይኑ ዕለት 20 መስከረም 2020 ዓ.ም. ከምዝዛዘም ልእኽቲ ጋዜጠይና ዜና ቫቲካን ኤማኑኤላ ካምፓኒለ ሓቢረን።
ስምዖን ተ. ኣርኣያ - ሃገረ ቫቲካን
ዛዕባ ማሓድሮን ኤኮኖምን ስነ ንድፍን ፍራንቸስካውነትን ፍልስፍናን ስነ ጥበብን ኣብ ዝምልከቱ ኣርእስታት ዘተ ዝካየደሉ ኣካላውን ሓሳባውን ስፍራ እዩ፡ እቲ ናይ ለምዘበን ሻድሻይ ደንበ ፍራንቸስኮ መደብ ዓውደ ጉባኤ ፍራንቸስካውነትን ኤኮኖምን ብዝብል ኣርእስቲ ዝተመርሔ ምርኢት ብምቕራብ ከምእተበገሰን ኣብ ኣሲዚ ናይ ቅዱስ ገዳም ዓቃቢ ኣባ ማውሮ ጋምበቲ እውን ይሳተፉ ከምዘለዉን ኣብ ኢጣሊያ ናይ ከተማ ፊረንዘ ናይ ዓበይቲ ምርኢት ማእከላት ቤት ጽሕፈት ኣመሓዳሪ ኤይከ ሽሚድትን ካብ ጀነቭ ናይ ዓለም ሓቆፍ ሓልዮ ጥዕና ውድብ ኣመሓዳሪ ተድሮስ ኣድሓኖም ገብረየሱስ ብመረብታዊ ምስማዐ ርእየት ኣቢሎም እውን ይሳተፉ ከምዘለዉን ናይ ስነ ታሪኽ ሊቅ ፍራንኮ ካርዲኒን ናይ ኢጣሊያ ሓጋጊ ቤት ምኽሪ ኣባል ሊሊያና ሰግረን ናይ ኢጣሊያ ናይ ኤኮኖምን ቁጠባን ጉዳይ ሚኒ. ሮበርቶ ጓልቲየሪን ካልኦት ዓበይቲ ኣካላትን ይሳተፉ ከምዘለዉ ካምፓኒለ ኣፍሊጠን፡ እቲ ዓውደ ጉባኤ ምስ ጳጳሳዊ ናይ ባህሊ ጉዳይ ሓልዮ ቤት ምኽርን ምስ ናይ ኢጣሊያ ናይ ኡምብሪያ ክፍለ ሃገር ቤት ምኽርን ብምትሕብባር ዝተዳለዎ ከምዝኾነ ይሕብራ።


text:
Radio Erena: 24 May 2021
ምምሕዳር ባይደን፣ ኣብ ልዕሊ ሰብ ስልጣን መንግስታት ኤርትራን ኢትዮጵያን ናይ ቪዛ እገዳ ኣንቢሩ።
ኣብ ትግራይ ኣብ ዝፍጸም ዘሎ ገበናት ኢድ ክህልዎም ይክእል’ዩ ዝተባህሉ ሓለፍቲ ጸጥታን ሚሊሻን ክልል ኣምሓራን ህወሓትን’ውን በዚ ናይ ቪዛ እገዳ ተጸልዮም ከምዘለዉ ተሓቢሩ።
እቲ ምምሕዳር፣ ኣብ ልዕሊ ሰበ ስልጣን ኢትዮጵያን ኤርትራን ናይ መገሻ እገዳ ዘተግበረ፣ ባይቶ ሰነት ኣመሪካ፣ ሰራዊት መንግስቲ ኤርትራ ካብ ትግራይ ክስሕብ ብምሉእ ድምጺ ድሕሪ ምውሳኑ’ዩ።
ባይቶ ሰነት ኣመሪካ፣ ብ20 ግንቦት ኣብ ዘሕለፎ ውሳኔ፣ ሰራዊት ኤርትራ ብዝቐልጠፈ ካብ ትግራይ ክወጽእ ጥራይ ዘይኮነ፣ ኣብ ትግራይ ከቢድ ምግሃስ ሰብኣዊ መሰላት ዝፈጸሙ ወገናት ክትሕተቱ ከምዘለዎም’ውን ኣስሚርሉ።
መንግስቲ ኢትዮጵያ ይኹን ኣብ ትግራይ ዓስኪሩ ዝርከብ ሰራዊት ኤርትራ፣ ናብ ሰለማዊ ህዝቢ ዝልኣኽ ረዲኤት ካብ ምዕጋት ክቑጠቡ፣ ሰብኣዊ ሓገዛት ብዘይ መሰናኽል ክቕጽል፣ ከምኡ’ውን ኣብ ትግራይ ብዛዕባ ዝተፈጸሙ ገበናት፣ ብናጻ ኣህጉራዊ ኣካል ክጻረ ዝብል’ውን ካብቲ ባይቶ ሰነት ኣመሪካ፣ ብምልኣተ ጉባአ ዘሕለፊ ውሳኔታት’ዩ።
ባይቶ ሰነት ኣመሪካ ዘሕለፎ ውሳኔታት፣ መንግስታት ኤርትራን ኢትዮጵያን ኣብ ግብሪ እንተዘየውዒሎሞ፣ ኣመሪካ ዝተፈላለየ ስጉምታት ክትወስድ ከምእትኽእል ክግለጽ ጸኒሑ’ዩ።
ገለ ካብኡ ድማ ናይ ፖሊሲ ምቅይያርን ኣብ ልዕሊ ሰበ ስልጣን መንግስታት ኤርትራን ኢትዮጵያን ድማ እገዳታት ምንባርን ምዃኑ፣ ፎረይን ፖሊስ ኣብ ጸብጻቡ ኣስፉሩ ይርከብ።
====================


text:
Asmarino | Eritrea: Tsegay Asmerom "እቲ ናይ ቄሳር ንቄሳር"
Source StylesFormatFontSize
"እቲ ናይ ቄሳር ንቄሳር"
~~~~~~~~~~~~~~~~~~~~~
ደምበ ተቓውሞን ህግደፍን ተመላላእቲ እምበር ተጻረርቲ ኣይኮኑን√√√
==============================
ሓደ ፖሎቲካዊ ጥርናፈ፡ ብፍላይ ድማ በትረ ስልጣን ናይ ሃገር ዝሓዘ ሓይሊ፡ ባዕሉ'ዩ ፈተውቱን ጸላእቱን ዝፈጥር። ንደምበ ተቓውሞ ይኹን ንህዝቢ ኤርትራ ጸላኢ ህግደፍ ንክኸውን ዝሰረሐ፡ እቲ ኣንጻር ፍትሕን ሰላምን ህዝቢ ኤርትራ ዘትከለ ህግደፍ'ዩ። ባህልን ወግዕን ሕብረተሰብ ብበረኻዊ ልምድታት ዓብሊልዎ። ፈሪሃ እዝግሄርን ሃይማኖታዊ ክብርታትን ህዝቢ ብተመልከተለይ ኣዕንዩ። ምንጪ ቁጠባ ህዝቢ ኤርትራ፡ ጫዂሩ ዝነረላ ናይ ሕርሻን መጋሃጫን መሬቱ ኢያ። ህግደፍ ግን፡ "መሬት መሬት መንግስቲ" ኢሉ ንሃገር ምልእቲ ብዘይ ንሕስያ ገቢቱ። እኽሊ ሓረስቶት ካብ ዓውዲ ናብ ህግደፍ ዝግዕዘሉ እዋን በጺሑ። ንጤለ-በጊዕ ከይተረፈ ግብሪ ኣኽፊሉ።
በዝን ኪኖዝን፡ ህግደፍ ንህዝብን መሬትን ኤርትራ ናብ ጸላእቱ ቀይርዎም። ክንዲ ዝኾነ ክኣ ህዝብን ህግደፍን ዝነበሮም ናይ ወላድን ውሉድን ዕትብቲ ይኹን ህዝባዊ እምነትን ተስፋን ተበቲኹ። በዚ ድማ ህዝባዊ ሰረቱ ተማሕዩ። ወተሃደራዊ ማሓውር ህግደፍ ብሚሒር ጭቆና ምስ ሰራዊቱ ሕቖን ከብድን ኮይኖም። ምስ ናይ ውሽጥን ወጻእን ዲፕሎማስያዊ ልፍንቲታቱ በቲኽዎ'ዩ። ቁጠባዊ ኣካላት ህግደፍ ክለምሱ ዝሰረሐ ውን ባዕሉ'ዩ። እዚ ኩሉ ድማ ውጽኢት ፖሎቲካዊ ፍልስፍና ህግደፍ ኣብ ሰላም ከነብር ዘይክእል መፈጠር ስለ ዘለዎ'ዩ። ህግደፍ በዚ ኩሉ ምኽንያታት ንገዛእ ርእስይሱ'ኳ ንኸይ ነብር ሰሪሑ'ዩ። ደምበ ተቓውሞ ድማ ነዚ ኩሉ ዕድላት ተቐቢሉ ስለ ዘባኸኖ ህግደፍ ሂወት ሶዂዑ ትልኽ ንክብል ሰሪሑ'ዩ። ህላወ ህግደፍ ኣብ ናይ ገዛእ ርእሱ ፖሎቲካዊ ሞቖምያታት ዝተተኸለ ዘይኮነስ፡ ደምበ ተቓውሞ ውጽኢት ውደብኡ ልዕሊ ንደምበ ተቓውሞ ንህግደፍ ዘርብሕ ብምዃኑ'ዩ። ህግደፍ ንረብሓ ደምበ ተቓውሞ ክውዕል ዝኽእል፡ ኩሉ መዳያዊ ሃብቲ ኣሕሊፉ ንደምበ ተቓውሞ ሂብዎ'ዩ። ደምበ ተቓውሞ ግን ናብ ረብሓ ቃልሱ ከውዕሎ ኣይከኣለን። በዚ ድማ ህግደፍ ንኽቕጽል መሰረታዊ ዋሕስ ኮይኑዎ'ዩ ደምበ ተቓውሞ።
ህግደፍ ንደምበ ተቓውሞ ካብ ህዝቢ ዝዓቢ ወገን ክኾኖ ዝኽእል ደጀን ክፈጥረሉ ኣይክእልን'ዩ። ኣብ ሑቑፊ ህዝቢ ተዓቚቡ ኣንጻር ህግደፍ ከቃልስ ዘኽእል ዕድል ብገዛእ ኢዱ ኣርሕይሉ'ዩ። ይኹን እምበር ደምበ ተቓውሞ ኣብ ክዲ ኣብ ከርሲ ምድሪ ኤርትራን ኣብ ክንዲ ኣብ ሕቕፊ ህዝቢ ኤርትራን ኮይንካ ምቅላስ፡ ሰውራ ስደት ከካይድ ሓርዩ። ምስ ህዝቢ ብቐጥታ ንክራኸብ ብህግደፍ ንዝኸፈተሉ ዓቢ ዕድል ኣይተጠቐመሉን። ዝምድና ህዝብን ደምበ ተቓውሞን ኣብ ማሕበራዊ መራኸቢታት ተሓጺሩ ተሪፉ። ዘነይት ምትእስሳር ምስ ህዝቢ ክገብር ውን ኣይበቐዐን።
ደምበ ተቓውሞ ብባህሪ ደረጃ ፍላይማንታ ህግደፍ ብምዃን፡ ሕቶ ህዝቢ ክምልስ ዓቕሚ ሲኢኑ። ህዝቢ ድማ "ኩሎም ሓደ" ኣብ ምባል ወዲቑ። ወረ ልዕሊ ደምበ ተቓውሞ ንህግደፍ ዘጉንዕ ክፋል ሕብረተሰብ ውሑድ ኣይኮነን። ህዝቢ ካብ ህግደፍን ደምበ ተቓውሞን ተስፋ ቆሪጹ። ኣብ ስደት ብዘይ ተወደበ መልክዕ ንንውሕ ዝበለ ዓመታት ሰለማዊ ሰልፊ ብምክያድ ንህግደፍ ተቓሊስዎ። ኣብ ውሽጢ ድማ ከም ኣብ ዓዲ ቐይሕን ኣኽርያን ካልእን ዘጋጠመ ህዝባዊ ማዕበል ኣበጊሱ። ደምበ ተቓውሞ ግን ንዝተላዕለ ህዝባዊ ማዕበል ተቐቢሉ ኣብ ጎድኒ ህዝቢ ምህላዉ ብግብራዊ ቃልሲ ኣየረጋገጸን። ውጽኢቱ ድማ እቲ ብዘይተወደበ መልክዕ ዝተላዕለ ህዝባዊ ማዕበል ከይተዓወተ ተሪፉ። ህዝቢ ድማ ኣብ ደምበ ተቓውሞ ተስፋ ቆሪጹ። እዚ ድማ ደምበ ተቓውሞ ህግደፍ ንኸይዓኑን ኣብ ህላወ ጭቆና ህዝቢ ኤርትራ ሱር ንኽተክልን ዕድል ከፊቱ።
ህግደፍ ምስ ኩለን ጎረባብቲ ሃገራት ኲናት ወሊዑ ናብ ጸላእቱ ቀይርወን። ንደምበ ተቓውሞ ድማ ብቐጥታ ምስ ጎሮባብቲ ሃገራት ንኽዛመድ ዘኽእሎ ዕድል ከፊትሉ። ህዝባዊ ሰረት ደምበ ተቓውሞ ኣብ ስደት ከስፋሓሉ ዝኽእል ባይታ ረኺቡ። ምስ ህዝቢ ኤርትራን ጎረባብቲ ሃገራትን ተዛሚዱ ናይ ፖሎቲካ፡ ዲፕሎማስን ቁጠባን ጸጋታት ክረኽበሉ ዝኽእል ረሓ ዕድል ጎኒፍዎ። እዚ ኩሉ ህግደፍ ባዕሉ ጸላእቲ ፈጢሩ፡ ንደምበ ተቓውሞ ኣሕሊፉ ዝሃቦ ጸጋታት ቃልሲ'ዩ። ደምበ ተቓውሞ ግን ናብ ረብሕኡ ናይ ከውዕሎ ብቕዓት ሲኢኑ።
ህግደፍ ንሰለማዊ ናብራ ኣይጻወርን'ዩ። ብሰንኪ'ቲ ኣብ ኲናት ናይ ምንባር ባህሪኡ ድማ፡ ሃገራውን ዞባውን ጸላእቲ ኣብዚሑ። ምምስራት ጽላል ሰንዓ-ፎርም ናይዚ ውጽኢት'ዩ። ሰንዓ-ፎርም ናይ መንግስታት ሱዳን፡ የምን፡ ኢትዮጵያን ልፍንቲ'ዩ። እዚ ዕድል'ዚ ደምበ ተቓውሞ ባዕሉ ፖሎቲካውን ዲፕሎማስያውን ቃልሲ ኣካይዱ ዝፈጠሮ ኣይኮነን። ይኹን እምበር እቲ ንዝረኸቦ ዕድል ንረብሓ ህግደፍ ዝመልስ ደምበ ተቓውሞ፡ ነዚ ውን ናብ ረብሕኡ ኣየውዓሎን።
ኣብ ምሕዝነት ሰንዓ-ፎርም ካብ ባህርያት ህግደፍ ተገዲደን ዝተጠርነፋ ሱዳንን የመንን፡ ብሰንኪ ሕመቕ ደምበ ተቓውሞ በብግዚኡ ኣብርክቶኣን ካብቲ ጽላል ስሒበን። መንግስቲ ሱዳን ኣብ ልዕሊ'ቲ ካብ ቃልሲ ዝቦኾረ ደምበ ተቓውሞ፡ ተስፋ ቆሪጹ። ንኣብ ኲናት እምበር ኣብ ሰላም ክነብር ዘኽእል መፈጠር ንዘይብሉ ህግደፍ ብምምራጽ ዝምድንኡ ምስ ህግደፍ ኣማሓይሹ። ንደምበ ተቓውሞ ድማ ምእንቲ ንህግደፍ ከፍቱ፡ ካብ ሱዳን ጠቕሊሉ ሰጒጉዎ። ደምበ ተቓውሞ ካብዚ ስዕረት'ዚ እኳ ክመሃር ኣይከኣለን።
ህግደፍ ኣብ ጉዳይ ካልኦት ሃገራት ብዝሓዞ ፖሊሲ፡ ካብ ማሕበረሰብ ዓለም ተኣጊዱ። ናይ ቁጠባን ወተሃደራዊ ዕድግን ከየንቀሳቕስ ተኸልኪሉ። ብዲፕሎማሲን ፖሎቲካን ካብ ዓለም ተነጺሉ። ደምበ ተቓውሞ ነዚ ዝኣክል ዕድል ናብ ረብሓ ቃልሲ ንከውዕሎ ኣይተዓጥቀን። ኮርተገልበጥ ደምበ ተቓውሞ እቲ ንህግደፍ ዝተገብረሉ እገዳ፡ "ኣንጻር ህዝቢ ኤርትራ ዝተኣለመ ሽርሒ'ዩ" ኢሉ ክውንጅሎ ግዜ ኣይወሰደሉን።
ኩለን ሃገራት ዓለምን ኣህጉራውያን ውዳበታትን ብመገዲ ኤምባሲታተን ኣቢለን ኣብ ኣዲስ ኣበባ ተወኪለን ኣለዋ። ሕብረት ኣፍሪቃ እሞ ክኣ ብዓንዳ ርእሱ ማእከሉ ኣዲስ ኣበባ ኢዩ። ህግደፍ ምስ ኢትዮጵያ ብዝወለዖ ግርጭት፡ ደምበ ተቓውሞ ኣብ ርእሰ ከተማ ኣፍሪቃ ዝኾነት ኣዲስ ኣበባ ክዕቆብ ዕድል ረኺቡ። ክንድ'ዚ ዝኣክል ጸጋ ከይበቐቐ ህግደፍ ብሳላ ጸረ ሰላም ሞቦቆሉ ንደምበ ተቓውሞ ኣሕሊፉ ሂብዎ'ዩ። ውድባትና ግን ኣብ ረብሓ ቃልሲ ኣየውዓለኦን።
ህግደፍ ምስዚ ኩሉ ኣብ ሰላም ክነብር ዘይክእል መፈጠሩ ክቕጽል ዝገበሮ ቀንዲ ምኽንያት ሕመቕ ደምበ ተቓውሞ'ዩ። እዚ ሕጂ ክረኽቦ ዝኽእልን ዝረኽቦ ዘሎን ናይ ዲፕሎማስያዊ፡ ፖሎቲካው፡ ቅይጠባውን ህዝባውን ደገፋት ውን ባዕሉ ሰሪሑ ዘጸምጽኦ ዘይኮነስ፡ ምስ ስንፍና ደምበ ተቓውሞ፡ ኢትዮጵያ ምስ ህግደፍ ብዝፈጠረቶ ጻውዒት ሰላም ዝረኸቦ ለውጢዩ።
ኣብ ቃልሲ ሓይልካ ድኣ ምበር ሚዛናዊ ሓይሊ ሒዝካ ምዕዋት ኣይክኣልን'ዩ። እንተ ዘይሓይልካ ብዝሓየለ ትስዓር። ህግደፍ ኣብ ገዛእ ርእሱ "ፖሎቲካዊ ነብሰ ቕትለት" ክባሃል ብዝኽእል ዓቐን ንደምበ ተቓውሞ ዝሃቦ ዕድላት እልፊ'ዩ። ኣብ ደምበ ተቓውሞ ግን ሓያል መሪሕ ውድብ ክፍጠር ኣይተኻእለን። ብኣንጻሩ'ኳ ድኣ ደምበ ተቓውሞ፡ንባህርያት ህግደፍ ከምዘለዎ'ዩ ተላቢስዎ። ክልቲኦም ኣንጻር ህላወ ገዛእ ርእሶም ዝቃለሱ ሓይልታት ኢዮም። ክልቲኦም ውን ጸረ ህዝብን ዲሞክራስን ኢዮም። ኩሎም ድምጺ ህዝቢ ሰሚዑ ቅኑዕ ምላሽ ዝህብ ዓይነ ልቦናኦም፡ ካብ ንቡር ናይ ሰብ-ኣውነት ሕልና ወጻኢ ኢዩ ኣቃውምኦም።
ልዕሊ ንቡር ብዝሒ ቁጽሪ ደምበ ተቓውሞ፡ ካብ ህዝብን ሰንዓ-ፎርምን ደገፍ ክረክብ ኣጸጋሚ ይገብሮ'ዩ። ሳላሳ ውድባት እንተ ሃልዮም፡ ሳላሳ ኣቦ ወምበራት፡ ሳላሳ ናይ ወተሃደራዊ ቤ/ጽሕፈታት፡ ሳላሳ ናይ ቁጠባ መራሕቲ፡ ስላሳ…ሳላሳ…ሳላሳ ……ናይ ውድባት ማሓውር ኣለው ማለት'ዩ። ዋላ'ኳ ንኽትሕግዝ ዓቕሚ ዘድሊ እንተኾነ፡ እቲ ዝሕገዝ ውን ንኽሕገዝ ብቑዑ ዝኾነ ተሓጋዚ ኣካል የድልዮ'ዩ። ደምበ ተቓውሞ ካብ ሰንዓ-ፎርም ይኹን፡ ካብ ህዝቢ ክሕግዝ'ዩ ዝደሊ እምበር፡ ንኽሕገዝ ብቑዕ ዝኾነ ኣቃውማ የብሉን።
ውድባት ደምበ ተቓውሞ፡ ንሓደ ፖሎቲካዊ ንድፈ-ዕዮ ብዘይ ምኽንያት ተጎጃጂለን ዝሓዘኦ ዘይምኽንያታውያን ውድባት ኢየን። ንብሄራዊ መደብ ዕዮ ዝተሰከማ ብሄራውያንን ሕብረ-ቢሄራውያንን ውድባት፡ ስትራተጂካዊ ግምባር ክምስርታ ዓቕሚ ኣየጥረያን። እቶም ብፖሎቲካዊ ኣረኣእያ ፍላይ-ማንታ ህግደፍ ዝኾኑ ውድባት፡ ህግደፍ ዘይኮነ ቀዳማይ ጸላኢኦም፡ እቲ ንዕኦም ዝመስል ውድብ ምዃኑ ብግብሪ ዝርኣ ሓቂ'ዩ። እቶም ጃሃዳውያን ውድባት፡ ልዕሊ ህዝብን ውድባትን ኤርትራ፡ ምስ ኣብ ሶርያን ግብጽን ዘለው ኣኽረርቲ ጉጅለታት ናይ እስልምና'ዩ ጉንዖኦም።
መሪሕነታት ደምበ ተቓውሞን ህግደፍን ብማዕረ ዝልለይሎም ባህርያት፡- ኩሎም በትረ-ስልጣን ምስ ሓዙ ምልቃቕ የለን። ከውርሱ ዓቕምን ድሌትን ዘይብሎም ክንሶም፡ ድኻሞም ንምሕባእ፡ ኣጻብዕቶም ናብቲ ተማላሊኦም ዘጽንትዎ ህዝቢ ብፍላይ ከኣ መንእሰይ ወለዶ የዋጣውጡ። ሓንቲ ውድብ ኮይኖም ጀሚሮም፡ ናይ ዕላማን ራእን ፍልልይ ዘይብሎም ክንሶም ፋሕ ይብሉ። ኣባላት መሰረታቶምን መሪሕነታትን ጠንጢኖሞም ይስደዱ።
ኣብ ህግደፍን ደምበ ተቓውሞን፡ ናይ ሃይማኖት፡ ናይ ኣውራጃ፡ ናይ ቢሄር፡ ናብ ባዓል ስልጣን መንቀረበን ረብሓታቱን ዝፈጥሮ ጎንጽታት መለለይኦም'ዩ። ብፍላይ እቶም መሪሕነታት ድማ ኣብዘን ድሕረታት እዚኣን ጥራይ ኢዮም ዝነብሩ። ኣብ ጉባኤን ሰሚናርን ምስ ተኣከቡ፡ ንሓሳብ ብሓሳብ ዘይኮነስ፡ ንሓሳብ ምስ ወሃቢ ሪኢቶ ዝኾነ ሰብ (ውድብ) ብምንጽጻር ወትሩ ኣብ ባእስን ጸረ ዲሞክራስን ይነብሩ።
ህግደፍን ደምበ ተቓውሞን፡ ክልቲኦም ኣብ ገዛእ ርእሶም ኣይተኣማመኑን ኢዮም። ደምበ ተቓውሞ ባዕሉ ከዐውቶ ንዝግበኦ ቃልሲ፡ "ሱዳን መቃለሲ ባይታ ከልኪላትና። ካብ ሃገራ ጠቕሊላ ሰጒጓትና። ወያነ ድማ ከም ልብና ምንቅስቓስ ከሊኣትና። ምስ ህዝብና ከይንራኸብን ንህግደፍ ከይንሃርምን ኣየፍቀደትልናን" ይብሉ። ህግደፍ ንህዝብን መሬትን ኤርትራ ብገዛእ ፍታው ናብ ጸላኢ ቀይሩ ንደምበ ተቓውሞ ሂብዎ ክነሱ፡ ደምበ ተቓውሞ ምስ ህዝቢ ክራኸብን ንህግደፍ ከወግድን ፍቓድ ናይ ወያነ ይኹን መቃለሲ ባይታ ናይ ሱዳንን ኢትዮጵያን ተኸሊኣ ዝብል ምኽንያት መቸም ታሪኽ ይሰንዶ!
ህግደፍ ክኣ "ስሉሳዊ ኪዳን ብምፍጣር ብስርዓት ወያነ ዝዝወር ናይ ሱዳንን የመንን ኢትዮጵያን ተጻብኦታት ኣጋጢሙና።" ይብል። ክልቲኦም ወያነ ብሰንኪ ኣብ ባድመ ኮፍ ምባላ ሽግር ኤርትራ ምፍታሕ ከም ዝኣበየ ይኣምኑ። ህግደፍን ደምበ ተቓውሞን ተመላላእቲ እምበር ተነጻጸግቲ ኣይኮኑን።
ህግደፍ ንደምበ ተቓውሞ፡ ምሁራት፡ ፖሎቲከኛታት፡ ተማሃሮ፡ ሙኩራት ወተሃደራት፡ ኣዘዝቲ ሰራዊት፡ ኣብረርቲ ነፈርቲ፡ ሓካይም፡ ስፖርተኛታት፡ ስነ ጥበባውያን፡ ዓቀብትን መውረስትን ባህልን ልምድን ናይ ሕብረተሰብ፡ ሓረስቶት፡ ሸቃሎ፡ ጋዜጤኛታት፡ ኮታስ ካብ ኩሉ ጾታ፡ ካብ ኩሉ ሃይማኖት፡ ካብ ኩለን ቢሄራትን ከባብን ካብ ኩሉ ዓይነት ሞያ ዘለዎም ሰባት፡ ናብ ጸላእቱ ቀይሩ ንደምበ ተቓውሞ ሂብዎ።
ደምበ ተቓውሞ ድማ፡ እዚ ኩሉ ጸጋታት ናብ ቃልሲ ጸረ ህግደፍ ንኸይ ውዕል ንብሙልኣን ናይ ህግደፍ ጠባያት ደጊሙ ካብ ቃልሲ ቦዂሩ። በዚ ምኽንያት'ዚ ህግደፍን ደምበ ተቓውሞን ተመላላእቲ እምበር ተነጻጸግቲ ኣይኮኑን።
ሓቂ'ዩ ወጽዓ የቃልስ ንቕሓት ድማ የዐውት'ዩ። ደምበ ተቓውሞ ኣካል ውጹዕ ህዝቢ ኤርትራ'ዩ። ይኹን'ምበር ጨቋኒኡን ወጽዕኡን ብንቕሓት ከለሊ ኣይከኣለን። ንቑሕ ዝኾነ ሓበራዊ ቃልሲ ከካይድ ኣይበቐዐን። ስለ ዝኾነ ድማ ካብ ህግደፍ ዝፈሊ ዘይብሉ ክንሱ፡ ኣንጻር ህግደፍ ዝተወደበ'ዩ። ንሃይማኖታዊ ዕብለላን ብሄራውን ኣውራጃን ልዕልና ከረጋግጽ ብረት ዝዓጠቐ ሓዋዊሱ ዝጠርነፈ'ዩ ደምበ ተቓውሞ።
ሽግር ኤርትራ ህግደፍ'ዩ። ኣብ ኤርትራ ሱር ነቀል ለውጢ'ዩ ዘድሊ። ዝዕረቕ ይኹን ዝጽገን ሽግር ኣብ ኤርትራ የለን። ሽግር ኤርትራ መሰረታዊ ለውጢ'ዩ ዝደሊ። ህግደፍ ዋላ ውን ቅዋም የተግብር፡ እሱራት ይፍታሕ፡ ፖሎቲካውያን ሓይልታት የፍቅድ፡ ምርጫ የካይድ ብዘየገድስ፡ እዚ ጥራይ ኣብ ኤርትራ ምሉእ ሰላም ከረጋግጽ ኣይክእልን'ዩ። ህግደፍ ነዞም ዝተጠቕሱ (ኣየተግብሮምን'ዩ) ግን ዋላ እንተ ኣተግበሮም ተዛማዲ ለውጢ ደኣምበር ውሕስነት ዘለዎ ሰላም ክረጋገጽ ኣይክእልን'ዩ። ምኽንያቱ ኩሉ ቅዋም ዘለዎ፡ እሱራት ዝፈትሕ፡ ተቓወምቲ ሰልፍታት ዘፍቅድን ምርጫ ዘካይድን ስርዓት፡ ፍትሓውን ሰለማውን ከም ዘይኮነ ኣብ ኣፍሪቃና ጥራይ ምዕዛብ እኹል'ዩ። ህግደፍ ድማ ብመሰረቱ ካብ ኣብ ኲናት ወጻኢ ኣብ ሰላም ክነብር ዘኽእል ሞቦቆል የብሉን።
መራሕ መንግስቲ ናይ ሃገር ምዃን፡ ላዕለዋይ በትረ ስልጣን ናይ ሃገር ምሓዝ ኣይኮነን። መንግስቲ ማለት መሰረቱ ስርዓት'ዩ። ላዕለዋይ ባዓልስልጣን ሃገር ህዝቢ ምዃኑ ብግብሪ ምትግባር'ዩ። ሕገመንግስቲ ምቋም ፖሊሲ ምሕንጻጽ፡ ፍትሓዊ ምርጫ ምካያድ ተወካልነት ህዝቢ ምሓዝን ካልኦትን እዮም መለለይ መንግስቲ። ህግደፍን ደምበ ተቓውሞን ነዚ ዝበቅዕ ሞራልን ንቕሓትን የብሎምን። ጎሮባብቲ ሃገራት ከም መንጠሪ ባይታ ቃልሲ ናይ ደምበ ተቓውሞ ዝኾናሉ ምኽንያት ተጸንቂቑ'ዩ።
እታ ቅንዕቲ ህዝባዊ ቃልሲ ትውለደላ መድረኽ ሕጂ'ያ!! ካብ ህዝቢ ወጺኡ ምስ ህዝቢ ተወሃሂዱ ህዝባዊ ሓርነት ከረጋግጽ ዝቃለስ ህዝባዊ ውደባ ዝፍጠረሉ ግዜ በጺሑ ኣሎ። ብውሽጥን ስደትን ደገፍ ናይ ውጹዕ ህዝቢ ኤርትራ ተወሃሂድዎ፡ ካብ ማእከል ደምበ ተቓውሞ ዝወጽእ ብኣጻብዕ ዝቑጸር ገስጋሲ ሓይሊ ክህሉ'ዩ። ንሱ ድማዩ ምስ ናይ ውሽጥን ስደትን ህዝቢ ተላፊኑ ዝዕወት!!
ጸጋይ ኣስመሮም


text:
ውግእ ኣብ መንጎ ሰራዊት መንግስቲ ኢትዮጵያን ሰራዊት ህወሓትን ካልኣይ ሰሙን ሒዙ ኣሎ። ብሰንኪ’ቲ ግጭት ኣስታት 8000 ኢትዮጵያዊያን ዶብ ሰጊሮም ኣብ ሱዳን ኣትዮም ኣለው፣ ትካላት ረድኤት ብወገነን ኣብዘን ዝቅጽላ መዓልታት ተወሰኽቲ ስደተኛታት ይጽበያ ኣለዋ።
ዳይረክተር ፕሮግራም ዓለምለኸ ቅልውላው (International Crisis Group) ኮምፎርት ኢሮ "ኣብዚ እዋን’ዚ ንሪኦ ዘለና ተወሳኺ ውግኣት እዩ። ክልቲኦም ሓይልታት ዕርዶም እዮም ዘሐይሉ ዘለው። ሰራዊት ክልል ትግራይ ዋላ’ውን እንተተደፍአን እንተሳሓበን፣ ናብ ውግእ መኸተን፣ ውግእ ጉሪላን እዩ ዝሰግር። ተጋሩ ኣብ ዝሓጸረ እዋን ኣብ ትሕቲ ምምሕዳር አዲስ አበባ ዝኣትውሉ ኩነታት ኣይራኣየናን። ዝተናወሐ ውግእ ከምዝህሉ እዩ ገምጋምና’ ኢላ።
አብቲ ውግእ ዝካየደሉ ከባቢታት ብዛዕባ ዘሎ ኩነታት ዝርከብ ሓበሬታ ዝተወሰነ እዩ። መንግስቲ ንኢንተርኔት ካብ ረቡዕ ጀሚሩ ስለዘቋረጸ፣ ኩነታት ሰብኣዊ ጠለባት ንምግምጋም ኣይተካእለን።
ቶማስ መርፍይ፣ ኣብ ሪስክ አድቫይሰርይ ግሩፕ ተንታኒ ስለያዊ ምዕባለታት ትሕቲ ሳሃራ ኣፍሪቃ እዩ። ንሱ "መንግስቲ ንተዋጋእቲ ትግራይ ዘይምስዓሩ፣ ንኢትዮጵያ ተወሳኺ ጸገም ክፈጥር’ዩ’ ድሕሪ ምባል"ሰራዊት መንግስቲ ንህወሓት ክስዕር እንተዘይኪኢሉ፣ ዕልዋ መንግስቲ ናይ ምፍጻም ዕድል ኣብ ቦትኡ እዩ ዘሎ። ካብ’ቶም ምስ ህወሓት ምትእስሳር ዘለዎምን ጸለውቲ ዝነበሩን ኣባላት ሰራዊት እዩ ዕልዋ ክፍጸም ዝኽእል"ኢሉ።
ፈደራል መንግስቲ ኢትዮጵያ፣ ውግእ ኣብ ክልል ትግራይ ዝዛዘም፣ ሰሜናዊ ክፋል’ታ ሃገር ናጻ ድሕሪ ምውጽኡን ሓድሽ ምምሕዳር ምስ ዝትከለሉን ጥራሕ እዩ ምባሉ ይዝከር።
ምሉእ ትሕዝቶ ኣብዚ ምስማዕ ይክኣል ።


text:
‘ናይቲ ክልል ኩነታት ሰላም ብዝተሰርሐ ስራሓት ኣብ ጽቡቕ ኩነታት’ቱ ዘሎ ብፍላይ ንሕና ክልላዊ መንግስቲ ምስ ፈደራል ኣካል ብዙሕ ስራሕ ክንሰርሕ ጸኒሕና ኢና። ናይ ህዝቢ ምምይይጥ ጌርና ንህዝቢ ንምርግጋእ፡ ሕጂ ህዝቢ ኣብ ዝተረጋገአ ኩነታት’ዩ ዘሎ ዝተመዛበሉን’ውን ይምለሱ’ለው።’
ክፍተት ጸጥታ ስለዝነበረ’ዩ እዚ መጥቓዕትታት ዝወረደ ዝብል ኣዘራርባ ኔሮም እዚ በቲ ህዝቢ’ዶ ተላዒሉ ኔሩ ንዝብል ሕቶ ኣመሓዳሪ’ቲ ክልል ኣቶ ጋትሉክ ቱት ከምዚ ክብሉ መሊሶም።
‘ ናይ ጸጥታ ክፍተት ኣይነበረን ምኽንያቱ’ቲ ክልል እኩል ሓይሊ መኸላኸሊ ኣለዎ። እኹል ፈደራል ፖሊስ ኣሎ። ናይ ክልልን ፍሉይ ሓይልን ናይቲ ከባቢ ስሩዕ ፖሊስ ሚሊሻን ኣለው ግን እቶም መርሌ ናብቲ ሓይሊ ዘለዎ ከባቢ ኣይኮነን ዝመጹ ናብ ጫካታትን ፈለጋትን ስለዝተዛወሩ’ዮም ክአትው ክኢሎም።’
ካብ ተጨውዮም ዝተወስዱ ቆልዑ ዛጊት 44 ቆልዑ ከምዝተመልሱን ካልኦት’ውን ንምምላስ ስራሕ ቀጺሉ’ሎ ክብሉ ኣቶ ጋትሉክ ቱት ሓቢሮም።
ምሉእ ትሕዝቶ ኣብዚ ምስማዕ ይክኣል።


text:
ብኣማሓዳሪ ናይታ ኣብ ትሕቲ ህግደፍ ቆይማ ዘላ ኦርቶዶክሳዊት ቤት ከርስትያን ኤርትራ ኣቶ ይፍታሄ ድሜጥሮስ ዝተመርሐ ልኡኽ ምምሕዳር ጳጳሳት ኤርትራ፣ ኣብቲ ኣብ ቡሳን ደቡብ ኮርያ ዝተጋብአ ዓመታዊ ኣድማሳዊ ጉባኤ ኣብያተ ክርስትያናት ከይሳተፍ ከምዝተኣገደ፣ መንበረ ጵጵስና ሰሜን ኣመሪካ ኣፍሊጡ።
ተዋህዶ ዶት ኦርግ ኣስፊርዎ ብዘሎ ሓበሬታ፣ ኣብቲ ካብ 30 ጥቕምቲ ክሳብ 8 ሕዳር ዝተኻየደ ብኖክፌሽናል ሚቲንግ ዝፍለጥ ጉባኤ ኣብያተ ክርስትያናት ፣ ኣቶ ይፍታሄ ዝመርሖም ጳጳሳት ንምሳተፍ እኳ እንተፈተኑ፣ እቲ ሕብረት፣ ሕቶ ናይቶም ኣብ ቀይዲ ዝርከቡ ወግዓዊ ጳጳስ ኦርቶዶክሳዊት ቤተ ክርስታን ኤርትራ ብጹእ ዎ ቅዱስ ኣቡነ እንጠንዮስ ብምልዓል፣ ካብቲ ኣኼባ ከምዝሰጎጎም የመልክት።
ኣቶ ይፍታሄ፣ ኣቡነ እንጦንዮስ ኣብ ቀይዲ ከምዘየለዊን መነባብርኦምን ሕክምንኦምን ይከታተሎ ከምዘሎ ክገልጽ እኳ እንተፈተነ፣ መራሒ እቲ ጉባኤ ሊቀ ጳጳሳት ንመግለጺ እቲ ልእኽ ከምዝነጸግዎ እቲ ሓበሬታ ብተወሳኺ ይሕብር።
ንኣቶ ይፍታሄን መሪሕዎም ዝመጸ ጳጳሳትን ብህጹጽ ክወጹ ዝኣዘዘ እቲ ጉባኤ ኣብ መወዳእታ፣ ኣቡነ እንጠንዮስ ናብ ሃዋርያዊ መንበሮም ክምለሱ ጸዊዑ። እዚ ክሳብ ዝትግበር ድማ እትትቲ ኣብ ትሕቲ ህግደፍ ዝምመሓደር ዘሎ ምምሕዳር ጳጳሳት ኦርቶዶክሳዊት ቤተ ክርስትያን ኤርትራ ኣብ ዝኾነ ዋዕላታትን ጉባኤታትን ከይሳተፍ ኣጊዱ።
ዝኾነ ናይ ክህነትን ሃይማኖታዊ ኣገግሎትን መዝነት ዘይብሉ፣ ኣብ ትሕቲ ሃገራዊ ድሕነትን ጸጥታን ክፍሊ ሃይማኖታዊ ጉዳያት ዝሰርሕ ኣቶ ይፍትሄ ድሜጥሮስ፣ ንኦርቶዶክሳዊት ቤተክርስትያን ኤርትራ ክከታተልን ከመሓድርን ዝተመዘዘ’ዩ።
ንሳልሳይ ፓትርያርክ ኦርቶዶክሳዊት ቤተ ክርስትያን ኤርትራ ኣቡነ እንጠንዮስ ኣብ ቐይዲ ብምእታዉ ብዘይ ኣገባብን ሕጊ ቤተክርስትያን ብምጥሓስን ንኣቡነ ዲዮስቖሪስ መበል ራብዓይ ፓትርያርክ ክኾኑ ዝመዘዘ ህግደፍ፣ ኣብዚ እዋን’ዚ ነቲ ቤተ ክርስትያን ምሉእ ብምሉእ ኣብ ትህቲ ቁጽጽሩ ኣውዲቕዎ ከምዘሎ ይንገረሉ።
ድሕሪ’ዚ እዋን’ዚ ድማ እታ ቤተ ክርስትያን፣ ኣብቲ ህግደፍ እትመሓደረን ካብ ምትእትታው ህደፍ ናጻ ዝኾነተን ተባሂላ ኣብ ክልተ ተገሚዓ ትርከብ።
እቶም ህግደፍ ሕጊ ቤተ ክርስትያን ብምጥሓስ ካብ ሃዋርያዊ መንበሮም ዝኣለዎም ኣቡነ እንጦንዮስ ፣ ኣብ ናይ ገዛ ማሕዩር ከምዝርከቡ ኩሉ ዝፈልጦ ሓቂ ኮይኑ፣ ህግደፍ ነቶም 73 ዓመት መሊኦም ዘለዎ ሃይማኖታዊ ኣቦ ግብእ ሕክምናን ምክንኻንን ከይግበረሎም’ውን ከምዝኸልከለ’ዩ ዝንገረሉ።
===========================


text:
Radio Erena: 07 September 2020
ኣብ ምዕራባዊ ኤርትራ፣ ኣብ ዝተፈላለየ ዕደና ተዋፊሩ ዝርከብ ኩባንያ ቢሻ፣ ትሽዓተ ተወሰኽቲ ዓበይቲ ናይ ህንጻ መካይን ካብ ቻይና ሸሚቱ።
እቲ ንተን ሳኒ ዝተባህላ፣ ኣብ ግዙፍ ዕደናን ህንጻን ዝዋፈራ መካይን ዘፍሪ ኩባንያ ብዝዘርግሖ ሓበሬታ መሰረት፣ መካይን ኣብ መጀመርያ ወርሒ ናይዚ ዓመት እዚ እኳ እንተተኣዘዛ፣ ብሰንኪ ለበዳ ኮረና ቫይረስ ኣብ ዝተመደበለን ግዜ ናብ ኤርትራ ክበጽሓ ከምዘይክኣለ ጠቒሱ።
እንተኾነ፣ ኣብ ዝሓለፈ ወርሒ ብመንገዲ ወደብ ባጽዕ ከእትወን ድሕሪ ምኽኣሉ፣ ኣብዚ እዋን’ዚ ምስ ቻይናውያን ክኢላታት ኣብ ቢሻ ከምዘለዋ ኣረጋጊጹ።
ኩባንያ ሳኒ፣ ብዘይካ ንኤርትራ፣ ንኢንዶነዥያውን ተመሳሰልቲ ናይ ዕደናን ህንጻን መካይን ከምዝሸጠላ ጠቒሱ ኣሎ።
ኩባንያ ዕደና ቢሻ፣ ዋንነቱ 60% ካናዳ ናይ ዝመደበሩ ኩባንያ ዕደና ኔቭሰን ክኸውን እንከሎ፣ 40% ድማ ናይ መንግስቲ ኤርትራ’ዩ።
ኣብ ቢሻ፣ ወርቂ ጥራይ ዘይኮነ፣ ከም ኮፐርን ዚንጎን ዝኣመሰለ ማዕድናት ይፈሪ ከምዘሎ ይፍለጥ።
ኣቐዲሙ’ውን ኣብ ዳንካልያ ፖታሽ ንምዕዳን ዘድሊ ህንጻታት ንምቛም ኣብ ስምምዕ ተበጺሑ ከምዘሎ እቲ ነቲ ፕሮጀክት ሒዙ ዘሎ ትካል ኣቃሊሑ’ዩ።
ኣብ ኤርትራ፣ ሓያሎ ኩባንያታት ግዙፍ ዕደና ኣብ ምክያድ እኳ እንተለዋ፣ ንኣታዊታቱ ይኹን ዘንቀሳቕሶ ባጀት፣ መንግስቲ ካብ ህዝቢ ሓቢኡ ብምስጢር ከምዝሰርሓሉ ይፍለጥ።
===============


text:
ልዕሊ ሚእቲ ወትሃደራት ትማሊ ንጉሆ ናብ ቤት ዕዮ ምንስቴር ዜና ብምእታው፣ብሓደ ሰራሕተኛ ኣቢሎም ፖለቲካዊ እሱራት ንክፍትሑን ናይ 1997 ሕገ-መንግስቲ ክትግበር‘ዩ ዝብል መግለፂ ንከንብብ ከምዝገበሩ እቲ ዜና ይሕብር።
እቲ ምስሕሓብ ከመይ ከምዝተፈትሐ ንፁር ኣይኮነን።እቶም ዝዓመፁ ኣባላት ሰራዊት ግና ካብ ህንፃ ምንስቴር ዜና ወፂኦም‘ለው።
እዚ ከምዚ‘ሉ ከሎ፣ሓላፊ ፕረዚደንት‘ታ ሃገር ኣቶ የማነ ገ/መስቀል ኩነታት ከምዝነበሮ ህዱእ‘ዩ ዘሎ ኢሎም ይብል ኣብ ትዊተር ዝተዘርገሐ ሓበሬታ።
መርበብ ሓበሬታ ተቃወምቲ ዓወተ ዳት ኮም፣ እቲ ተቃውሞ ብሳልሕ ዖስማን ዝተባሃለ ኣዛዚ ሰራዊት ከምዝተመርሐን፣ ህዳሴ መስርሕ ዴሞክራሲ‘ታ ሃገር ንክጅምር ከምዝዓለሙ እቲ ዜና ይገልፅ።
መንግስቲ ኤርትራ፣ንፕረዚደንት ንዝተቃወሙ ጋዜጠኛታትን ሰበ-ስልጣንን ሓዊሱ ኣብ‘ታ ሃገር ኣሻሓት ፖለቲካዊ እሱራት ሒዙ ከምዘሎ ዝረኸብናዮ ዜና ይሕብር።
ቢሮ ሰብኣዊ መሰላት ሕ/ሃ ብወገኑ፣ሽዱሽተ ሚልዮን ኣብ ዝህዝባ ኤርትራ ካብ ፭ ክሳብ ፲ ሽሕ ፖለቲካዊ እሱራት ኣለው ይብል።
ነዚ ኩነታት ብዝምልከት ዝፈልጦ ሓበሬታ ንኸካፍለና ፒተር ሃይንላይን ንፊሪላንስ ጋዜጠኛ ሊኣናርዶ ቪንሰንት አዘራሪብዎ'ሎ። ብኸምዚ ዝስዕብ ቀሪቡ'ሎ።
ንምስምዑ ናብ ምልክት ድምፂ ብምኻድ ጠውቁ


text:
Radio Erena: 01 March 2016
ኣብ ኤርትራ ሓይሎ ከባቢታት፣ ህጻናትን ቆልዑን ብዋሕዲ መኣዛዊ መግብታት ይሳቐዩን ምህላዎም ምንጭታት ሬድዮ ኤረና ሓቢሮም።
ኣብ ገለ ከባቢታት’ውን ምስ ዋሕዲ መኣዛዊ መግብታት ብዝተሓሓዝ ህይወቶም ዝሓለፉ ህጻናት ከምዘለዉ እቶም ምንጭታት ኣረጋጊጾም።
መንግስቲ ኤርትራ፣ ሓደ ካብ ሸቶታት ሚለንዮም ዝኾነ ምክንካይ መጠነ ሞት ኣዴታት ዕሸላትን ጽቡቕ ይሰላሰል ከምዘሎ ይገክጽ እኳ እንተኾነ፣ ኣብ ሓያሎ ከባቢታት ኤርትራ ብፍላይ ኣብ ዞባ ዓንሰባ ብዙሓት ቆልዑ ብዋሕዲ መኣዛዊ መግብታት ተጠቒዖም ምህላዎም ብተደጋጋሚ እዋን ክትቐስ ጸኒሑ’ዩ።
ኣብዚ እዋን’ዚ ንሓያሎ ሃገራት ምብራቕ ኣፍሪቃ ኣንጸላልዩ ዘሎ ሓደጋ ደርቂ፣ ኣብ ዝተጋነነ ጽልዋ ከምዘይብሉ መንግስቲ ኤርትራ ይገልጽ።
ይኹን’ምበር ኣብ ዞባ ዓንሰባ ብፍላይ ከባቢታት ሃበሮ፣ ኣስማጥ ከምኡ ድማ ኣብ ሰሜናዊ ምብራቅ ከባቢታት ቅሮራ ብዓጸቦ ዝተጥቕዑ ስድራቤታትን ብዋሕዲ መኣዛዊ መግቢ ዝሳቐዩ ህጻናትን ከምዘለዉ ይንገር።
ኣብ ዝሓለፈ ዓመታት ነበርቲ እዚ ከባቢን ካልእ ብደርቂ ዝተጠቕዐ ከባቢታት ደቡብን ናብ ጋሽ ባርካ ብምውራድ ሕርሻዊ ንጥፈታት ከካይዱ መንግስቲ ክምዘገደዶም ኣይርሳዕን።
መንግስቲ ኤርትራ፣ ኩነታት ደርቂ ዝተጋነነ ኣይኮነን ካብ ምባል ሓሊፉ ብሰነድን ቁጽርን ዝተሰነየ ጸብጻብ ከቕርብ ኣይክኣለን።
ንተዓዘብቲ ኣካላት ሕቡራት ሃገራት’ውን ናብቲ ብተደጋጋሚ እዋን ብደርቂ ዝትቃዕ ከባቢታት ክበጽሑ ኣይፈቐደን።
ተሓጋጋዚት ዋና ጸሓፊ ሕቡራት ሃገራት ኣብ ሰብኣዊ ጉዳያት ኪዮንግ ዋ ካንግ፣ ዝሓለፈ ወርሒ ኣብ ኤርትር ዑደት ብምክያድ ብዛዕባ’ዚ ኣብ ምብራቕ ኣፍሪቃ ተኸሲቱ ዘሎ ደርቂን ኣብ ኤርትራ ዘለዎ ጽልዋን ብዝምልከት ምስ ሰበ ስልጣን መንግስቲ ኤርትራ ከምዝተዘራረበት ይዝከር።
==========================


text:
Category: Uncategorized
Conference 2019
28th Issue July& August 2019
መወዳእታኻ ምስትንታን ልቦና እዩ! ከመይ ምሕረት ዝመልኦ ርክብ ምስ እግዚአብሔር ስለኾነ! ር.ሊ.ጳ
አስተንትኖ ቃል አምላኽ ጥቅምቲ 10.2018
ሉቃ.11:1-4
ኢየሱስ አብ ሓንቲ ስፍራ ኺጽሊ ጸኒሑ ምስ ወድአ፥ ሓደ ኻብ ደቂ መዛሙርቱ፥ “ ጎይታይ፥ ከምቲ ዮሓንስ ንደቂ መዛሙርቱ ዝመሃሮም ጸሎት ምሃረና” በሎ። ንሱ ኸአ በሎም፦ ‘ክትጽልዩ ኸሎኹም ኸምዚ በሉ፥ ‘አብ ሰማያት እትነብር አቦና፥ ስምካ ይቀደስ፥ መንግሥትኻ ትምጻእ፥ ፍቃድካ ኸምቲ አብ ሰማይ ከምኡ ድማ አብ ምድሪ ይኹን። ንናይ ዕለት እንጌራና አብ ፅባሕ ሃበና። ንሕና ንዝበደሉና ኹሎም ይቕረ ንብል ኢና እሞ ኃጢአትና ይቕረ በለልና፤ ካብ ክፉእ አድኅነና እምበር ናብ ፈተና አይተእትወና።’’
አስትንትኖ ቃል አምላኽ መስከረም – 10.2018
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ሉቃ. 6:6-11
ብኻሊእ ሰንበት ድማ ኢየሱስ ናብ ቤት ጸሎት ኣይሁድ ኣትዩ መሃሪ፥ አብኡ ኸአ የማነይቲ ኢዱ ዝነቐጸት ሰብአይ ነበረ። መምህራን ሕግን ፈሪሳውያንን ከአ መኽሰሲ ምእንቲ ኪረኽቡሉ፥ ብሰንበት እንተ አሕወዩ ኢሎም ይጸናጸንዎ ነበሩ። ንሱ ኸአ ሓሳቦም ፈሊጡ ነቲ ኢዱ ዝነቐጸት ሰብአይ “ተንሥእ እሞ አብ ማእከል ደው በል” በሎ። ንሱውን ተንሥኡ ደው በለ። ኢየሱስ ከአ “ እስከ ክሓተኩም ፦ ብሰንበት ጽቡቕ ምግባርዶ ወይ ክፉእ ምግባር፥ ነፍሲ ምድኃንዶ ወይ ምቕታል ይግባእ፧” በሎም። ንኹሎም እቶም አብ ዙርያኡ ዝነብሩ እናጠመተ ኸአ ነቲ ሰብአይ “ ኢድካ ዘርግሕ” በሎ፥ ንሱ ኸአ ዘርግሓ፥ እታ ኢዱውን ሓወየት። ንሳቶም ግና አዝዮም ነደሩ፥ ንኢየሱስ እንታይ ከም ዚገብርዎ ድማ ንሓድሕዶም ተማኸሩ።
- አስተንትኖ
መድኃኒና ኢየሱስ ክርስቶስ ሰንበት ከመይ ክነሕልፋ ከምዘለን ይምህረናን ይሕብረናን። እቲ ሓቅነት ናይ አምልኾ ናይ አገልግሎት ይምህረና። ጸሎትና ስር ዓት አምልኾና አብ ሕይወትና ሕይወት ሓውናን ኃፍትና ፍትሕን ዕርቅን ፍቕርን ዘይምጽእ እንተኮይኑ ኩሉ ልምዲ ኮይኑ ይተርፍ። ብኻሊእ ሰንበት ድማ ኢየሱስ ናብ ቤት ጸሎት ኣይሁድ ኣትዩ መሃሪ፥ አብኡ ኸአ የማነይቲ ኢዱ ዝነቐጸት ሰብአይ ነበረ። መምህራን ሕግን ፈሪሳውያንን ከአ መኽሰሲ ምእንቲ ኪረኽቡሉ፥ ብሰንበት እንተ አሕወዩ ኢሎም ይጸናጸንዎ ነበሩ።
አብታ ዝነቐጸት የማነይቲ ኢድ ኩሉ እቲ ድኻምነት ሕመቕን ኃጢአትን ወዲ ሰብ ኢና እንርኢ። ጎይታና ኢየሱስ ክርስቶስ ከአ ነዚ ድኻምነትንና ኃጢአትናን አብ ርእሱ ብምሽካም ንኽፍውሰናን ከሕውየናን ካብ ኃጢአትና ነጻ ክገብረና ናብዚ ዓለም እዚ ይመጽእ። እቲ ሓቀና ሰንበት ንነፍሲ ወከፍና ነቲ ዝመጽእ መዓልታት ጽቡቕ ናይ ፍቕሪ ስራሕ ንኽንሰርሕ ነኅዋትና ምኽኒያት ድኅነቶም ኮይና ክንርከብ ዝሕግዘና መዓልቲ – ሰናይ ነገር ናይ ፍቕሪ ስራሕ እንፍጽመሉ መ ዓልቲ ኢዩ ክኸዊን ዘለዎ። መምህራን ሕግን ፈሪሳውያንን ንጎይታና ኢየሱስ ክርስቶስ መኽሰሲ ምእንቲ ኪረኽቡሉ፥ ብሰንበት እንተ አሕወዩ ኢሎም ይጸናጸንዎ አብ ዝነበሩሉ ግዜ ሓሳቦም ፈሊጡ፤ ነቲ ኢዱ ዝነቐጸት ሰብአይ “ተንሥእ እሞ አብ ማእከል ደው በል” በሎ። አብ ቅድሚ ክርስቶስ ወዲ ሰብ ቀዳምነት ቦታ ሒዙ ይርከብ። ንሱ ምድኃን ደቂ ሰባት ልዕሊ እቲ ደጋዊ ሕጊ ይሰርዖ። ምኽኒያቱ ንሱ ልዕሊ ህጊ ስለዝኾነ፡ ንሱ እቲ ሓቀኛ አምላኽ ፈቃር አምላኽ ናይ ምሕረት አምላኽ ጎይታ ስለዝኾነ። ከምዚ እናበለ ከአ ክሓቶም ይርከብ፦ ብሰንበት ጽቡቕ ምግባርዶ ወይ ክፉእ ምግባር፥ ነፍሲ ምድኃንዶ ወይ ምቕታል ይግባእ፧” እናበለ ኸአ ነቲ የማነይቲ ኢዱ ዝነቐጸት ሰብአይ “ ኢድካ ዘርግሕ” በሎ፥ ንሱ ኸአ ዘርግሓ፥ እታ ኢዱውን ሓወየት። ብሰንበት ጽቡቕ ምግባርዶ ወይ ክፉእ ምግባር፥ ነፍሲ ምድኃንዶ ወይ ምቕታል
ዝኸበርኩም አኅዋትን አኃትን እግዚአብሔር አምላኽና ንነፍሲ ወከፍና ንምድኃን ናብዚ ምድሪ እዚ እቲ ዘፍቅሮ ወዱ ለአኸ። ንኹሉና ከአ ምስ ኩሉ ክፍአትናን ሓጢአትናን ኢዱ ዘርጊሑ ይምሕረና ይቅበለና። ነቲ የማነይቲ ኢዱ ዝነቐጸት ሰብአይ“ ኢድካ ዘርግሕ” ክብሎ ንርኢ፡ ሎሚ እዚ ቃል እዚ ንነፍሲ ወከፍና – ክርስቶስ ንዓይ ከምዚብሎ ዘሎ ጌረ ክወስዶ ይግበአኒ። ነዚ “ ኢድካ ዘርግሕ” ዝብል ቃል ጎይታና ኢየሱስ ክርስቶስ ንዝሓመሙ አብስቅያት ንዝርከቡ አኅዋትናን አኃትናን ጎረባብቲናን አእዳውና ክንዝርገሓሎም፡ ሓገዝና ክንልግሰሎም፡፤ ተስፋ ጸግዒ ክንኮኖም። ነቶም ድኻታት ሓገዝና ዘድሊዮም አእዳውና ክንዝርገሓሎም ክንዕንግሎም ፍቕርና ክንልግሰሎም፡ እግዚአብሔር ሓኪምና ኢዩ ንሕና ከአ ፈውሱ ዘድሊየና ሕሙማቱ ኢና እምበአር ነቲ ሰማያዊ አቦና ምእንቲ ካብ ሓጢአትና ክምሕረና ይቕረ ክብለልና አቅድሚኡ ቀውሪብና አእዳውና ንዝርገሓሉ – ምሕረቱ ፈውሱ ምእንቲ ክህበና።
ስብሓት ንኣብን ንወልድ ……………………
ኣባ ሓጎስ ተስፋጋቢር
አስተንትኖ ቃል አምላኽ የካቲት – 03.2018
አቦና አብ ሰማያት ትነብር . ……….
ሰላም ንዓኪ ኦ ማሪያም ……………
ስብሓት ንአብን ንወልድን …………::
ማር.6:30-34
ሓዋሪያት ድማ ናብ ኢየሱስ ተመሊሶም ዝገበሩዎን ዝመሃሩዎን ኩሉ ነገሩዎ። እቶም ዝመጹን ዝኸዱን ብዙኅት ነበሩ እሞ ንምብላዕውን ጊዜ ክሳዕዚስእኑ ስለ ዝኾኑ ኢየሱስ “ ንበይንኹም ቁሩብ ከተዕርፉ ኣብ ጽምዊ ቦታ ንዑናይ” በሎም። ንሳቶም ከኣ ንበይኖም ብጃልባ ናብ ጽምዊ ቦታ ኸዱ። ኺኸዱ ኸለዉ ብዙኅት ሕዝቢ ረአይዎምን አለለይዎምን። ካብ ኩለን ከተማታት ብእግሪ ናብኡ ጎየዩ። ቀዲሞምዎም ድማ ናብኡ በጽሑ። ኢየሱስ ካብ ጃልባ ምስ ወረደ ብዙኅ ሕዝቢ ረአየ። ጋሳ ኸም ዘይብለን አባጊዕ ነበሩ እሞ ደንገጸሎም፥ ብዙኅውን ኪምህሮም ጀመረ።
- አስተንትኖ
ዝኸበርኩም አኅዋትን አኃትን ኣብ ብሉይ ኪዳን ግኣብሔር ንሕዝቡ ዝጓስዩ ጓሶት መረSu፡ ብኢድ ሙሴን ነቢያትን ከም ዘጓስዩ ከምዝገበረን የዘንትወልና። አብዚ ናይ ሎሚ ዘንበብናዮ ቃል አምላኽ ሓዋሪያት ካብ ሓዋሪያዊ ተልእኾኦም ክምለሱ ንርኢ። ነቲ ካብ መምህሮም ዝተቐበሉዎ ሓቂ ብእምነት ከመሓላልፍን ብሕይወቶም ክምስክሮን ድኅሪ ጸኒሖም ተመሊሶም ኩሉ ዝገበሩዎን ዝመሃሩዎን ኩሉ ንመድኃኒና ኢየሱስ ክርስቶስ ከዘንቱው ንርኢ። ሓዋሪያ ዝበሃል ነቲ ካብ መምህሩ ዝተቐበሎ ሓቂ ብእምነት ከመሓላልፍን ብሕይወቱ ክምስክርን ዝተጸውዓ ሰብ ኢዩ። አሰር እቲ ሃቀኛ ጋስ ዝኾነ ክርስቶስ ዝሰዕብ ኢዩ። እቲ ሓቀኛ ጋሳ እምበአር እቲ ዝእክብ – ዝቕበል – ዘናዲ – ዝመርሕ ኢዩ። አሰር ክርስቶስ ብምስዓብ ሕይወትካ ምእንቲ ድኅነት ደቂ ሰባት ምውፋይ ምሕላፍ ማለት ኢዩ ሓዋሪያነት።
ክርስቶስ እምበአር ንሓዋሪያቱ ቃል አምላኽ ንኸበስሩ ንኽምህሩ ድኅሪ ልኢኩዎም “ንበይንኹም ቁሩብ ከተዕርፉ ኣብ ጽምዊ ቦታ ንዑናይ” እናበለ ክጽውዖምን ክዕድሞምን ንርኢ። ስለምንታይ እቲ ምስ ክርስቶስ ዝነበሮም ሕብረት፡ ፍቅሪ፡ ንምሕዳስ። ብዝተሓደሰ መንፈስን ሓይልን ከአ እንደገና ናብ ሓዋሪያዊ አጎልግሎቶም ክብገሱ። ጎይታና ኢየሱስ ክርስቶስ አብዚ ንዕረፍቲ ነቲ ተልእኾኦም ንምቑራጽ አይኮነን ዝዕድሞም ዘሎ፡ እንታይ ደአ ብዝተሓደሰ መንገዲ እንደገና ንሓዋሪያዊ አገልግሎት ምእንቲ ክብገሱ። ክርስቶስ ንድሕሪት ንኽምለሱ ከዕርፉ ይዕድሞም።
ዝኸበርኩም አኅዋትን አኃትን ሎሚ ንሕናውን አብዚ ምድራዊ ጉዑዞና ብዛዕባ ክርስቲያናዊ ሕይወትና፡ ምስ እግዚአብሔር ዘለና ርክብ፡ ቃል አምላኽ አብ ምስማዕ ዘለና ትግሃት፡ አብ ምስጢራት፡ አብ ስርዓት አምልኾ ዘለና ተሳትፎ፡ አብ ቃል ኪዳንና ዘለና ተአማንነት፡ ፍቕሪ፡ ሓድነት ንምግምጋም – ካብዚ ናይ ዓለም ጫውጫውታ ፍልይ ኢልና ናብ ጽምው ዝበለ ቦታ ኬድና ምስ ክርስቶስ አምላኽና ንብሕትና ክንራኽብን ምሱ ክነስተንትንን። ካብዚ ተበጊስና ኸአ ብዝተሓደሰ ምንፈስ ክርስቲያናዊ ጉዑዞና እሙናት ኮይና ክንብገስ የድሊየና። “ኢየሱስ ካብ ጃልባ ምስ ወረደ ብዙኅ ሕዝቢ ረአየ። ጋሳ ኸም ዘይብለን አባጊዕ ነበሩ እሞ ደንገጸሎም” ይብለና። እዞም ሰባት ኢዚኦም ጋሳ አይነበሮምን፡ መራሒ አይነበሮምን፡ ናብቲ ብርሃን ዝመርሕ አይነበሮምን፡ ስለዚ ምስኦም ይተርፍ፡ ኢቲ ሓቂ፡ እቲ መንገዲ፡ ኢቲ ብርሃን፡ ክምህሮም ይርከብ። ብሓቒ ናብቲ ንሱ ዝደሊዮ፡ መንገዲ ሓቂ፡ መገዲ ድኅነት ክሕብሮም ይርከብ። ሎሚውን ንነፍሲ ወከፍና “ንበይንኹም ቁሩብ ከተዕርፉ ኣብ ጽምዊ ቦታ ንዑናይ” እናበለ ብዛዕባ እመንትና፡ ብዛዕባ ድሕነትና ክንሓስብ፡ ካብቲ ናይ ዓለም ነገራት ውጽእ ኢልና ምስ ክርስቶስ፡ ምስቲ አምላኽና፡ ምስቲ ሕይወቱ ስጋብ ምሕላፍ ዘፍቀረና አምላኽ፡ ንኹሉ ጉዑዞና፡ ምስጢራዊ ሕይወትና ክነስተንትን እሞ፤ ነቲ ኩሉ ዝገበርናዮ ሰናይ እናዘከርና ንአምላኽ ክነዘንትወሉ፡ ነቲ አብቲ ክርስቲናዊ ሕይወትና ጎዶሎታት ኮይና ዝተረኸብናሉ ከአ ናብኡ ተመሊስና ብንስሓ ተሓጺብና፡ ብምስጢራት ተመጊብና፡ ሓደ ኢልና ምስ ክርስቶስ ቅዱስ ሕይወት ክንጅምር ክርስቶስ ጎይታ ይዕድመና አሎ። ስለዚ ዳዊት ኮይና ኸአ “እግዚአብሔር ጋሳይ ኢዩ፥ ዚጎድለኒ የብለይን። ንሱ ሓድሽ ኃይሊ ይህበኒ፥ ከምቲ ዘተስፈወኒ፥ በመገዲ ጽድቂ ይመርሃኒ። ግብ ዝበለ ጸልማት ብዘለዎ ርባ እካ እንተ ኸድኩ፥ እግዚብሔር ምሳይ ኢኻ እሞ ኽፋእ አይፈርህን እየ፥ በትርኻን ምርኩስካን ይሕልዋኒ እየን።” መዝ. 23,1.3-5 እናበልና መዓልትና ምስ እግዚአብሔር፡ ብቃል አምላኽ ተመጊብና ንቕድስና እንጎ ዓዘሉ ሓድሽ ሕይወት እንጅምረሉ እግዚአብሔር ብአማልድነት ድንግል ማሪያም ጸግኡን ሓይሉን ይሃበና። አሜን!
ስብሓት ንአብን ንወልድን ………::
አባ ሓጎስ ተስፋጋቢር
አስተንትኖ ቃል አምላኽ የካቲት-02.2018
አቦና አብ ሰማያት ትነብር . ……….
ሰላም ንዓኪ ኦ ማሪያም ……………
ስብሓት ንአብን ንወልድን …………::
ሉቃ. 2:22-40
ከምቲ ኣብ ሕጊ ሙሴ ዘሎ ናይ ምንጽሖም እዋን ምስ ኣኸለ፥ ነቲ ሕፃን ናብ እግዚአብሔር ኼቕርብዎ ናብ ኢየሩሳሌም ወሰድዎ። እዚ ኸአ ኸምቲ አብ ሕጊ እግዚአብሔር “ ምኅፀን ወላዲቱ ዚኸፍት ዘበለ ወዲ ኹሉ ን እግዚአብሔር ዝተቐደሰ ይበሃል” ዚብል ተጻሒፉ ስለዝነበረ እዩ። …….. እንሆ ድማ አብ ኢየሩሳሌም ስምዖን ዚብሃል ሰብ ነበረ። እዚ ሰብ እዚ ምጽንናዕ እስራኤል ዚጽበ ጻድቅን ና ምላኽ ዚፈርህን ሰብ ነበረ፤ መንፈስ ቅዱስ ድማ ኃዲርዎ ነበረ። ነቲ መሲሕ እግዚአብሔር ከይረአዮ ከም ዘይመውት ከአ ብመንፈስ ቅዱስ ተነጊሩዎ ነበረ። ንኢየሱስ ሕጻን፥ ዮሴፍን ማሪያምን ከም ልማድ ሕጊ ኺገብሩሉ ናብ ቤት መቕደስ ምስ አእተዉዎ፥ ስምዖን ብመንፈስ ቅዱስ ናብኡ መጸ። ንሱ ድማ አብ ሕቕፊ ተቐቢሉ ንአምላኽ ከምዚ ዚስዕብ ኢሉ አመስገኖ፦ ኦ ጎይታይ, ደጊም ንባር ያኻ ኸም ቃልካ ብሰላም ኣፋንዎ። ከመይ ኣዒንተይ ነቲ ምድህሃንካ ርእየናኦ እየን። እዚ ኸኣ እቲ ኣብ ቅድሚ ኹሉ ሕዝቢ ዘዳሎኻዮ ድኅነት እዩ። ንሱ እቲ ንኣሕዛብ ብርሃን ንሕዝብኻ እስራኤልውን ክብሪ ዚገልጽ እዩ ………….።
- አስተንትኖ
ኣብዚ ናይ ሎሚ ቃል ኣምላኽ ማሪያምን ዮሴፍን መድኃኒና ኢየሱስ ክርስቶስ ወዲ ፵ መዓልታት ምስ ኮነ ከም ሥርዓት አይሁድ ንቤተ መቕደስ ከወፍይዎ ናብ ኢየሩሳሌም ከምዝኸዱ የዘንትወልና። አብዚ ከአ ስምዖን ዝተባህለ ሰብአይ ይቕበሎም። ስምዖን ማለት ከአ እቲ ዝሰምዕ ዝእዘዝ ማለት ኢዩ። አብዚ ዛንታ እዚ ከአ እቲ ታሪኽን ተስፋታትን እስራኤላውያን ክፍጸም ንርእዮ። ስምዖን ምጽንናዕ እስራኤል ዚጽበ ጻድቅን ንምላኽ ዚፈርህን ሰብ ስለዝነበረ ነቲ ሕጻን ተቐቢሉ ሃቆፎሞ ብመንፈስ ቅዱስ ተመሊኡ ነቲ ዘደንቕ ነገራት ቃል ነቢያት ክፍጸም ስለዝረአየ ኦ ጎይታይ, ደጊም ንባር ያኻ ኸም ቃልካ ብሰላም ኣፋንዎ። ከመይ ኣዒንተይ ነቲ ምድህሃንካ ርእየናኦ እየን። እዚ ኸኣ እቲ ኣብ ቅድሚ ኹሉ ሕዝቢ ዘዳሎኻዮ ድኅነት እዩ። ንሱ እቲ ንኣሕዛብ ብርሃን ንሕዝብኻ እስራኤልውን ክብሪ ዚገልጽ እዩ እናበለ ንአምላኽ ከምስግን ተረኽበ። ናይ እምነቱ ተመክሮ ብመዝሙር ክገልጽ ተረኽበ። ሎሚውን እዚ ተመክሮ እዚ አብ ሕይወትና ክርአ – ክርስቶስ ብዝተፈላለየ መገዲ ይበጽሓና። ክርስቶስ ነቶም ዝደሊዩዎን ዝረኽብዎን ልቢ ሰባት ዘብርህ ሓይሊ ዘለዎ ወዲ አምላኽ ኢዩ። ሕጂውን እንተኾነ እዚ ብርሃን እዚ ንነፍሲ ወከፍና የወፍየልና አሎ።
ንማሪያም ድማ “ እንሆ እዚ ሕፃን እዚ አብ እስራኤል ንብዙሓት ምኽንያት ምውዳቖም ምትንሳኦምን፥ ከምኡውን ዘይቕበልዎ ምልክትን ኪኸውን ዝተመደበ እዩ። ንዓኺ ከአ ሓሳባት ልቢ ብዙሓት ምእንቲ ኪግለጽ ሓዘን ንልብኺ ከም ሰይፊ ኪስንጥቖ እይ” እናበለ እቲ ወዲ አምላኽ መድኅን ዓለም ናብ መከራን ስቓይን ገጹ ይጎዓዝ ከምዘሎ ተነበየላ። ማሪያም ግና ነዚ ትንቢት እዚ አብ ልባ ብምሓዝ ብእምነትን ትሕትናን ተጋዕዘት።
ዝኸበርኩም አኅዋትን አኃትን ንሕናውን አብ ጉዑዞና ጸበባ መከራ ከጋንፈና ናይ ግድን ኢዩ። ነፍሲ ወከፍና መስቀልና ክንጸውር ዝተጸዋ ዕና ኢና። ነዚ መስቀል እዚ ብትሕትና ክንጸሮ ይግበአና። በስቀልና ብምጻር ብፍርሃት እግዚአብሔር ብምምልላስ ካብቲ ርሕሩሕ አምላኽና ምጽንናዕ ክንደሊ ይግበአና።
ከምቲ አቀዲምና አብዚ አንይ ሎሚ ወንጌ ዘዘንትወልና ድንግል ማሪያም ንስምዖንን ንሃናን ትረክቦም። ንኽርስቶስ አብ አብ ሕቕፊ አዲኡ ምስረአይዎ እቲ ንሓቂ ክገለጽ ዘለዎ መሲሕ ምኻኑ ይምስክሩን ይአምኑን። እዚ በቲ ቅዱስ ህይወቶምን አገልግሎቶምን እግዚአብሄር መንፈስ ቅድስ እቲ ሓቂ እንታይነት ናይ ክርስቶስ ይገለጸሎም። ብሃቂ እቲ አብ እግዚአብሄር ብጽድቂ ዝመላለስ – እቲ አብ ቤት እግዚአብሄር ዝመላለስን ዘገልግልን እግዚአብሄር ይግለጸሎ፡
ስብሓት ንአብን ንወልድን …………::
ኣባ ሓጎስ ተስፋጋቢር
መንግሥተ ሰማያት ቀሪባ ኢያ እሞ ተነስሑ
መልእክቲ ቆሞስ በዓለ ልደት 2016
ኢየሱስ ኣብ ውንጌል ማቴዎስ ከምዚ እንዳበለ ይእውጅን ይምህርን፥ ነቶም ኣብ ጸልማት ምድሪ ሞት ዚነብሩ ድማ ብርሃን ወጻሎም። ኢየሱስ ካብታ እዋን እቲኣ፥ “መንግሥተ ሰማያት ቀሪባ ኢያ እሞ ተነስሑ” እናበለ ኪሰብኽ ጀመረ። ማቴ :16-17
ዝኸበርኩም ምእመናን ብጸጋ እግዚኣብሔር እንሆ ነዚ በዓለ ልደት 2016 ክነብዕል በቒዕና። ነዚ ቅድሚ ኣሽሓት ዓመታት ዝተወልደ ክርስቶስ ሎሚ በቲ እንፍጽሞ ስርዓት ኣምልኾና፡ ኣነባብራ ሕይወትና ኣብ መንጎና ህልው ንገብሮ፥ ኣብ ልባትና ከምዝውለድ ንገብሮ። ግዜኡ ምስበጽሐ ግን፤ ነቶም ኣብ ትሕቲ ሕጊ ዝነበሩ ምእንቲ ከድሕን፤ ንሕናውን ናይ ውልድነት መሰል ምእንቲ ኽንረክብ፤ ነቲ ካብ ሰበይቲ ዝተወልደ: ኣብ ትሕቲ ሕግውን ዝሓደረ ወዱ ለኣኾ። እዚ ኸኣ እቲ ነቦታትና ነብርሃምን ንዘርኡን ዝኣተወጀሎም ቃል በዚ ልደት እዚ ክፍጸም ንረኽቦ። የውሃንስ እንታይ ይብል ..” እቲ ቃል ስጋ ኮነ፤ ጸጋን ጽድቅን መሊኡዎ፤ ኣብ ምንጎና ሓደረ፤ ሓደ ወዱ ነቡኡ ዝኾነ: መጠን ዚረኸቦ ክብሪ ዚኣኽል ክብሩ ረአና ንሕና ኹልና ካብ ምልኣቱ ጸጋ ኣብ ልዕሊ ጸጋ ተቐበልና።
ኣብቲ ናይ ጸሎተ ሃይማኖትውን ውትሩ እንደግሞ … ንአና ንደቂ ሰብ: ምእቲ ድሕነትና ኢሉ ካብ ሰማይ ከም ዝወረደ። ብስራሕ መንፈስ ቅዱስ ካብ ድንግል ከም ተሰግወ፤ ሰብውን ከም ዝኾነ ኢልና ንጽልን ንደግምን። ስለዚ እግዚኣብሔር ንወድሰብ ናብቲ መሰረቱ ንምላስን .. ንምድሓንን ምእንቲ ካሕሳ ሓጥያትና ኣምላኽ ሰብ ኮነ። ናብ ዓለም መጸ .. ስጋና ከኣ ለበሰ። ብኣኡ ሕይወት ምእንቲ ክንረክብ፤ ኣምላኽ ነቲ ሓደ ወዱ ናብ ዓለም ለኣኾ። በዚ ኸኣ ኣሕዋት ፍቕሪ ኣምላኽ ኣባና ተገልጸ። 1የው. 4:9 ስለዚ ነዚ ሎሚ እነብዕሎ ዘለና ልደት ወይ ክነብዕል ከለና መጀመሪያ ነቲ ኩሉ እግዚኣብሔር ዝገበረልና ጸጋ ክነመስግንን ክንውድስን ይግበኣና። ንሱ ኣምላኽ እካ እንተኾነ ነቲ ኹሉ ኣምልኽነቱ ብምግዳፍ ብሓይሊ መንፈስ ቅዱስ ካብ ድንግል ማርያም ብምላድ ሰብ ብምኻን ንዓለምና ድሕነት ዘበሰረላ መዓልቲ.. ንነፍሲ ወከፍና ፍቕሩ ዝገለጸላ መዓልቲ ኢያ። እዚ ጥራይ ዘይኮነ ሎምውን ክርስቶስ ጎይታ ኣባይን ኣባኹምን ክውለድን ክንጸግን ከምዝኽእል ምርዳእ የድሊ።
ዮውሃንስ ነዚ ክምስክር ንረኽቦ። ብዛዕባቲ ካብ መጀመሪያ ዝነበረ፤ ንሕና ዝሰማዕናዮ፤ ብዕይንትና ዝረኣናዮ ዝጠመትናዮ፤ በኣእዳውና ዝረምሰስናዮ ቃል ሕይወት ንነግረኩም ኣለና። ሎሚውን እዚ ቃል እባይን ኣባኹምን ተሰማዕነት ክረክብ የድሊ። ቃል ኣምላኽ ዝብለና .. ቤተክርስቲያና .. ትብለና ክንሰምዕ። እቲ ኣብ ጸልማት ዚነብር ሕዝቢ ዓቢይ ብርሃን ረኣየ፦ነቶም ኣብ ጸልማት ምድሪ ሞት ዚነብሩ ደማ ብርሃን ወጸሎም። ሕጻን ተወሊዱልና፦ ወዲ ተዋሂቡና እዩ፦ንሱ ኸኣ ገዛኢና ኪኸውን እዩ። ነሱ “ ግሩም መኻሪ ”“ ብርቱዕ ኣምላኽ ” “ ዘለኣለማዊ ኣቦ ” “ መስፍን ሰላም ”ተባሂሉ ክጽዋዕ እዩ።
ሎሚ ቃል እግዚኣብሔር ቦታ ሲኢኑ ….. ትምህርቲ ክርስቶስ ናይ ድኹማትን ሕማቓትን ኮይኑ ክፍአትን ንዓይ ይጥዓመንን ነጊሱ ኣብ ዘለወሉ ጊዜ ….. እዞም ኣብ ክርስቶስ እንኣምን ብሓቂ ክነስተንትንን ክንጽልን – መድሓኒና ኢየሱስ ክርስቶስ ብፍሉይ መገዲ ንነፍሲ ወከፍና እጽውዕ። ቃለይ ኪትሰምዑ ኣብ ጽምው ዚበለ ቦታ ውጹ’ሞ ኣዕርፉ ሽዑ ድምጸይንድለይተይን ከተለልዩ ኢኹም ይብለና ኣሎ።- “ካብ ምድረ በዳ ወሲዳ ኣብ ልብኹም ክዛረበኩም ኣብኡ ዘተቐረበ እንጌራን ዚተዳለወ ማይን ክትበልዑን ክትሰትዩን ኢኹም ክትመስግኑ ድማ ኢኹም “በኣይ ዚኣምን ኣይጠምን ኣይክጸምእን ድማ’ዩ” ይብለና ኣሎ …. በል እዚ እንተኾይኑ ጸዋዕታይ ጸዋዕታኹም “ምሳኻ ምዃን ጥዑም’ዩ – ድንኳናት ንትከል” “ንስኻ ንኩሉ ግዜ ምሳና ትረፍ – እንጌራ ከኣ ባሪካ ሃበና’ሞ ሕይወት ክንረክብ ኢና” እንበሎ ነቲ መድሓኒና።
ንዓለም ከኣ – ምስቲ ዘማራይ ኮይንና “እግዚኣብሔር ሠናይ ምዃኑ ጥዓሙን ርኣዩን ኣብኡ ዚውከል ሰብ ዕዉት ብጹዕ እዩ እንዳበልና ነሕዋትና ንመስክር። ነቶም ዝእዘዝዎ ገለ ኣይጐድሎምን እዩ። ደቀየ ንዑ ስምዑኒ ኣነ ከኣ ፍርሓት እግዚኣብሔር ክምህረኩም እየ። ጽቡቕ ኪነብር ዚደሊ መን’ዩ – ሓጎስ ዘይመልኦ ነዊሕ ዕድመ ኪረክብ ዚደሊ መን እዩ? ካብ እከይ ርሓቕ ሠናይ ከኣ ግበር – ንሰላም ድለያ ሰዓባ’ውን ይብለና መዝሙር 34 እሞ ንሕናውን ብፍላይ ከምቲ ብዙሕ ግዜ ዝተባህለና ነዚ ናይዚ ዓመት እዚ ኣዋጅ ቅዱስ ኣቦና ፍሉይ “ዓመተ ኢዮቤል – ዓመተ ምሕረት” ተቐቢልና ብትሑት መንፈስ ንሰናይ ተግባራትን ዕርቅን ሰላምን ክንሰርሕ ይግበኣና።
“መሓርቲ፥ ምሕረት ክርኽቡ ኢዮም እሞ ብጹኣን ኢዮም” ከምዝብሎ ማቴዎስ ኣብ ወንጌሉ፡ ምሕረት ናይ ንስሓ መግለጺ እዩ እሞ ብንስሓ ቅድሚ ኵሉ፤ ንልባትና ናብኡ ንመለስ። መሠረታዊ ዝኾነ ውሽጣዊ ንስሓ ንግበር። ብምሉእ ልብና ናብ ኣምላኽ ንመለስ። ካብ ክሉ ክፍኣት ዘበለ መገዲን ሓሳባትን ገዲፍና ናብቲ ቅኑዕ ዝኾነ መገዲ ኣምላኽ ንመለስ። ኣምላኽና ኣምላኽ ምሕረት ኢዩ እሞ ኣብ ምሕረት-ኣምላኽ ብምትስፋው፤ ብሓገዝ ጸጋኡ ሕይወትና ንምልዋጥ ንጽዓር። እቲ ንድሕነትና ነቲ ሓደ ወዱ እካ ዘይበቐቀልና ኣቦ ምሕረት ዝኾነ ኣምላኽ ከኣ ምሕረቱ ክሰደልና እዩ። ዝኸበርኩም ምእመናን ዓመተ 2016 ዓመተ ምሕረትን፥ ዕርቅን፥ ሰላምን፥ ይትግበረልና።
እግዚኣብሔር ጉዕዞና ይባርኽን ይቐድስን! ኣሜን!!
ኣባ ሓጎስ ተስፋጋቢር


text:
ናይ ኖቭል ሽልማት ሰላምን ኣብይ ኣሕመድን
ናይ ኖቭል ሽልማት ሰላምን ኣብይ ኣሕመድን
ኣበይ ከ ኣሎ እቲ ሰላም?
ብኣሕመድ ቀይሲ
ናይ ኖቨል ስልማት ሰላም ሞራላውን ስነ-ምግባራውን ክብሪ ዘለዎ ኢዩ። ኣብይ ኣሕመድ ብዚ ዝተገብረሉ ናይ ምስሳዩ ወፍሪ ፖሊቲካዊ ክብደቱ ወሲኹ። ይኹም እምበር እቲ ናይ ስልማት ካርናቫል ዝተኻየደሉ በዂሩ ዝርከብ ዓቢ መሰረታዊ ጉዳይ ንባዕሉ እቲ ሰላም ኢዪ። ሰላም ብሓደ ውልቀሰብ ዝስራሕ ኣይኮነን። ግድን መሻርኽቲ ዘለዎ ኢዩ። እቲ ስልማት ሰላም ቲ ኩሉ ግዜ ተሻሪኾም ንዘረጋገጽዎ ክልተ ወይ ንጉጅለ ሰባት ዝዕደል እምበር ንሓደ ውልቀ-ሰብ ዝወሃብ ኣይኮነን። ስለዚ ንኣብይ ኣሕመድ ዝተዋህበ ስልማት ሰላም ካልእ ምስኡ ዝወሃብ መሻርኽቲ ብዘይምህላዉ እቲ ጸገም ኣብቲ ዩ ነሩ እቲ ፍታሕ ከኣ ኣብዚ ተረኺቡ ብማለት ንጹር መልእኽቲ ዘመሓላልፍ ዓቢ ኣርእስቲ ኢዩ። እቲ ዝተኻየደ ኣተዓዳድላ እምበኣር ንመራሕ መንግስቲ ህግደፍ ሂስቲርያ ዘስዕበሉ ዓቢ ማህረምቲ ኮይኑ ንሰባት ናይ ምልላይ ሓዲሽ ፊልም ኢዩ ነሩ። እቲ ምንታይሲ መራሕ መንግስቲ ኤርትራ ቀ .ም .ኢ.ኣብይ ኣሕመድ ንሰላም ከም ዘይሰረሐ የግዳስ ነቲ መልክዕ ሰላም ከምዘስተኻኸለን ንገለ ጉዳያት ናብቲ ዝረኣዮ ቅኑዕ ዝብሎ ቦቶኦም ከም ዘስፈረን ጥራይ ኣጸቢቁ ስለዝፈልጥ ኢዩ፡ እቲ ኣብይ ኣሕመድ ፈለማ ሰለም ከምዝሰረሐ ኮይኑ ኣብ ሃገሩ ከስተኻኽሎም ዝተራእየሎም ጉዳይት ነቶም ናይ መንግስቱ ሃይለማርያም ናይ ምውዳቅ ሕጋውነት ለቢሶም ክቅጽሉ ንዝጸንሑ ዝተንኰየ ንኦሮሞ ከም ዝበዝሑ ብሄረ ሰብ መጠን ናብ ቀዳማይ ደረጃ ዘሰጋግር ሓዲሽ ፖሊቲካዊ ድርኺት ኢዩ ነሩ።ነዚ ንምትግባር ድማ ኣብይ ኣሕመድ ንስምዒታት ተጋሩ ዘተሃዳድእ ረቂቅ ስልቲ ኣዘውቲሩ። ገለ ካብቲ ዝበሎ ኸኣ ኣብ ኣኸባ ፓርላማ ክልል ትግራይ ኣብ ኢትዮጽያ ዝተረኽበ ዓቢ ናይ ኣስተዋጽኦ ለውጢ ሳላ መስዋእትነት ተጋሩን ኣመራረሓ ነስሄር መለስ ዜናውን ኢዩ ክብል ገሊጹ። እዚ ምስክርነት እዚ ንተጋሩ ዝመሰጠን ዘተሃዳደአን ነሩ። እቲ ብሓቂ ንቀዳማይ ምኒስተር ኣብይ ኣሕመድ ብውሽጡ ዝስሞዖ ዝነበረ ግን ንተጋሩ ናብቲ ንሱ ይግቦኦም ኢዩ ናብ ዝበሎ ደረጃ ቦቶኦም ከም ዘትሓዞም ኢዩ ዝርዳእ ነሩ።
እቲ ካልእይ ስጉምቲ ድማ በቲ ንኣቃልቦ ሰባት ብዘገርምን ብዘሰንብድን ኣገባብ ንኣስመራ ምዕላቡ ኢዩ። ሽዑ ኤርትራውያን ጸላእትኹም ብሄረ ኦሮሞን ኣምሓራን ኣይኮናን ጸላእትኹም ጎረቤትኩም ደቀ-ኣባሓጎታትኩም ኢዮም ንሕና ካልኦት ናይ ዘዋደድዎም መደባት ግዳያት ኢና ዝብል መልእኽቲ ዘመሓላልፍ ኢዩ ነሩ፡ ወሲኹ ኢትዮጽያ ካብ ክግመት ዝከኣል ንላዕሊ ጸጋታት ከም ዘለዋ ኣምሲሉ ከም ገዛኢትና ዝነበረት ዘስዓበትልና ስምብራት ከምዘየለ ኣብ ኣእምሮና ንስእላ ከጸባብቅን ክኰሓሕልን ኢዩ ተራኢዩ። ወላ መኻን ይቅረታ ዘስምዕ መግለጺ ኣይሃበን። ከም ውጽኢቱ ኣብ ኣእምሮ ገለ የዋሃት ኢትዮጽያውያን እታ ንነዊሕ ዓመታት ናብ ዓባይ ኣዲኣ ንምምላስ ሕንጊዳ ንዝነበረት ንእሽቶይ መሬት ዳግም ቀስ ብቀስ ንክትምለስ ኣፍደገ ከም ዘርሓወ መራሒ ተፈሊጡ ተመሊሱ።
ቀጺሉ ኣብይ ኣሕመድ ዝኸሸኖ ዑደት ኢስያስ ንኣዲስ ኣበባ ተረኺቡ። እቲ ዑደት ቲ ብኹሉ መምዘኒታት ማለት ኣብኡ ብዝቀረበ መግለጺታትን ኣገባብ ኣቀባብላን ተጸኒዑ ኣቀዲሙ ዝተዳለወ ኢዩ ነሩ። ዕቁር ስምዒታት ኢሰያስ ዝገንፈለሉ ዓሚቑ ምኽኑይን ዘይምኽኑይን ሰሓቅ ካብ ነብሰ-ምቁጽጻር ወጻኢ ዝኾነ ምንቅስቃስን ካብ ዲፕሎማስያዊ መለኪዒታት ባዶ ዝተረፈ ምስ ታሪኽ ክልቲአን ሃገራት ዘይሰማማዕ መግለጺታት ዋላ ኣብ ናይ መባእታዊ ምብጋስ ሰላም ከምዘለዋ ብዘይመስል ምውድዳስን ምስልላማትን እቲ ዝተራእየ ተራኢዩ ዝተረኽበ ተረኺቡ ዓይኒ ሓሳድ ብሓመድ ይደፈን ብዝመስል ፍቅሪ ካርናቫል ተደምዲሙ።
እቲ ዘደንጹን ዘስግእን እምበኣር እቲ ብደገ ዝረአ ዝነበረ ተዋስኦ ኣይኮነን። የግዳስ እቲ ኣብ ዕጽው ኣፍደገ ድሕሪ መጋረጃ ብምስጢር ዝተበጽሐ ስምምዓትን ዝተባህለ መደባትን እንታይ ኮን ይኸውን???? ዝብል ኢዩ። መሳኪ ንሕና ሰብ ጉዳይ ኣብየ ኣሕመድ ኣበይ ዘሎ ሰላም ኣረጋጊጽዩ ተሰሊሙ ኢሰያስ ከ ስለምንታይ ኣይተሰለመን…..ወዘተ ብዛዕባ ዝብሉ ሕቶታት ዋላ ኣይንፈልጥን። ፈጣርን እታ ነቲ ናይ ኖቨል ስልማት ሰላም ዘዳለወት ሽማገለን ጥራይ ኢዮም ዝፈልጡ።
ድሕሪ ገለ ግዝያት ኣብይ ኣሕመድ ስልማቱ ክቅበል ኢዩ። እታ ነቲ ስልማት ዘዳለወት ሽማግለውን ነቲ ውሳኔኣ ኣብ ምንታይ ምርኩስ ገራ ከምዝወሰነቶ ክትገልጽርልና ኢያ። ኣብይ እሕመድውን ናይ ምስጋና ቃል ከስምዕ ኢዩ። ኣበይ ዘሎን ዝርከብን ሰላም ከምዝሰረሐን ዘረጋገጸን ዋላ ንእሽተይ ምልክት ክህብን ከነጽርረልናን ተስፋ ይገብር። ካብ ሓደ ብኩራት ናይ ሓበሬታ ናብ ካልእ ብኩራት ናይ ሓበሬታ እናተሰጋገርና ክነብር ግን ኣይግባእን ነሩ። ይኹን እምበር ዋላ ኳ ሓበሬታታት እንተተሓረመና ንጉዳያትን ተርእዮታትን ተንቲና ናብ ሓቂ ናይ ምብጻሕ ተውህቦ ግን ኣሎና። ኣብዚ ናይ ተውህቦና ጸጋ ምርኩስ ገርና እምበኣር ንቀዳማይ ምኒስተር ኢትዮጽያ ዝተዋህበ ስልማት ሰላም ማዕረቲ ነገራውን ሞራላውን ስነምግባራውን ክብሩን ኣገዳስነቱን ከምዘይኮነ ንፈልጥ። የግዳስ ኣብ ቅድሚ ኣብይ ኣሕመድን ከሰላስሎም ዝርከብ መደባትን ደው ዝብል ከይህሉ ናይ ዓበይትን ሓያላትን መጠንቀቅታ ኢዩ። ከም(…..) ዝኣመሰሉ ተቛመርትን ተጣላዕትን ኣበይ ኮን ኢዩ ቦቶኦም??
ንኣዕናዊ መደባቶም ደው ከብሉ ይሕተቱ ኣለዉ። ናይ ኖቨል ስልማት ኣብይ ኣሕመድ እምበኣር ንዞባናን ህዝብታቱን ረቂቅን ህዱእን (CALM) መልእኽቲ ኢዩ። ስዒቡ ዝመጽእ ማዕበል ክህሉ ኢዩ። ንኹሉ ብሩህ ክኸውን ተስፋ ይገብር
ብኣሕመድ ቀሲ
ትርጉም ኣቡያረድ
Like this:
Like Loading...
Related


text:
ትዊተር፡ ብሰኑይ ኣብ ዘውጽኦ ሓበሬታ፡ ንኣዝዩ ዓቃባዊ ኣረኣእያ ዘለዋ ተወካሊት ኣባል ሰልፊ ረፓብሊካን ማርጀሪ ተይለር ግሪን ብሰንኪ ኣብ ጉዳይ ኮቪድ-19 ዘርኣየቶ ዘይጽጹይ መልእኽቲ ን12 ሰዓታት ከልኪሉዋ። ግሪን ኣብ ዝፈነወቶ መልእኽቲ ትዊተር፡ ቫይረስ ኮሮና ንኣዝዩ ገዚፍ መጠን ነብሲ ዘይብሎምን ትሕቲ 65 ዓመቶም ከም ዘየጥቅዕ ዘመልክት ኰይኑ፡ ንጉዳይ መድሃኒትን መግቢን ዝከታተል መንግስታዊ ኣካል ዝወስዶ ዘሎ ስጕምቲ ዘይምኽኑይ ምዃኑ ዘመልክት’ዩ።
ብመሰረት መምርሒ ትካል ትዊተር ድማ መልእኽታ “ዝንቡዓት” ወይ ድማ “ኣጋገይቲ” ስለ ዝተባህሉ ንኸይጋውሑ ተኸሊሎም። ብመሰረት ንመድሃኒታትን መግቢን ዝቈጻጸር በዓል-መዚ፡ እቶም ኣሜሪካ እትጥቀመሎም ዘላ ሰለስተ ዓይነታት ክታበት--ፋይዘር፡ ሞደርናን ጆንሶንን ጆንሶንን--በቲ ግቡእ መስርሕ ደኣ ኣይሕለፉ እምበር፡ ክሳብ ሕጂ ግን ኣዕጋቢ ውጽኢት ይህቡ ምህላዎም ይሕበር።
ፕረዚደንት ባይደን ንትካላት ማሕበራዊ መራኸቢታት፡ ንጉዳይ ክታበት ኣመልኪቱ ዝወሃብ ጌጋ ሓበሬታ ክጥንቀቓሉ ተማሕጺኖም ነይሮም።
ግሪን ብመገዲ ፈይስቡክ ኣቢላ ኣብ ዘዘርግሓቶ መልእኽቲ፡ ን12 ሰዓታት ምኽልካላ ድሕሪ ምሕባር፡ ተሰካሚ እቲ በደል ግን ምምሕዳር ባይደን ምዃኑ ጠቒሳ። ናይ ምዝራብ ሓርነታ ይኽልክላ ከም ዘሎ’ውን ወሲኻ ገሊጻ።
ግሪን፡ መከልኻሊ ሽፋን ኣፍ ምግባር ብመንግስቲ ዝወጸ መምርሒ፡ ምስቲ ህይወት 6 ሚልዮን ኣይሁውያን ዝወሰደ ህልቂት ናዚ ብምምስሳላ ኣደዳ ከቢድ ነቕፌታ ኰይና ነይራ። ኣብ ወርሒ ጥሪ’ውን ንውጽኢት ፕረዚደንታዊ ምርጫ ድሕሪ ምንጻጋ፡ ትዊተር ከልኪሉዋ ምንባሩ ይዝከር።


text:
Radio Erena: 02 August 2018
ኣብ እስራኤል ኣብ መንጎ ደገፍቲን ተቓወምቲን መንግስቲ ኤርትራ ብዝቕጽል ዘሎ ምትፍናንን ግጭትን ሓደ መንእሰይ ብኻራ ከምዝተወግአ ተገሊጹ።
እቲ ኣብ ክሊ 30ታት ዕድመ ዝርከብ መንእሰያት ኣብ ሆስፒታል ተዓቝቡ ኣሎ።
ፖሊስ እስራኤል ኣብ ዝሃቦ ሓበሬታ፣ ሕቆቑን ከብዱን ብኻራ ተወጊኡ ብደም ተዓቢሱ፣ ብ31 ሓምለ ኣብ ደቡባዊ ቴል ኣቪቭ ዝተረኽበ መንእሰይ፣ ግዳይ ናይቲ ኣብ መንጎ ኤርትራውያን ብፖለቲካዊ ኣፈላላይ ተፈጢሩ ዘሎ ጎነጽ ክኸውን ከምዝኽእል ኣፍሊጡ።
ይኹን’ምበር ነቲ ኩነታት የጻርዮ ከምዘሎን ክልተ በቲ ገበን ዝተጠርጠሩ ኤርትራውያን ኣብ ቀይዲ ከምዘእተወን ጠቒሱ።
ኣብ ዝሓለፈ ወርሒ’ውን ብተመሳሳሊ ምኽንያት ሓደ ኤርትራዊ ብኻራ ተወጊኡ ከምዝተቐትለ ይዝከር።
ኣብ ፈለማ ወርሒ ሰነ፣ ኣብ እስራኤል ኣብ ዝተኻየደ ጽምብል መዓልቲ ናጽነት ኤርትራ፣ ዝተወልዐ ግጭት’ዩ ጸጸኒሑ ዝጎሃሀር ዘሎ።
ኣብቲ ናይ ወርሒ ሰነ ግጭት ክልተ ደምበታት ኤርትራውያን፣ ሓደ ፖሊስ እስራኤል ዝርከቦም ብውሕዱ ኣርባዕተ ሰባት ከምዝቖሰሉ ኣይርሳዕን።
=================


text:
Radio Erena: 06 April 2016
ብሰንበት 03 ሚያዝያ ኣብ ሰዓታት ድሕሪ ቀትሪ፣ ኣብ ኣስመራ ካብ መኪና እናዘለሉ ክሃድሙ ኣብ ልዕሊ ዝፈተኑ ተዓላሞ ብዝተኸፍተ ተዅሲ ሓደ ቆልዓን ሓንቲ ጓለነስተይንትን ዝርከቦም ብውሕዱ ሽዱሽተ ሰባት ከምዝተቀትሉ ተረጋጊጹ።
እቲ፣ ኣብቲ ኣብቲ ፍጻሜ ዝተቐትለ ቆልዓ፣ ናብ እንዳ ዱኳን ተላኢኹ እናተምልሰ ሃንደበት ብዝተፈንወ ቶኽሲ ከምዝተቐትለ’ዮም ምንጭታት ሬድዮ ኤረና ዘረድኡ።
ተገፊፎም፣ ኣብ ከባቢ ኣቑርደት፣ ኩርመናዕ ኣብ ዝተባህለ ቦታ ክዕለሙ ዝጸንሑ መንእሰያት፣ ብመንገዲ ኣስመራ ናብ ከባቢ ዓሰብ እናምርሑ እንከለዉ፣ ካብ መካይን እናዘለሉ ክሃድሙ ኣብ ዝፈተንሉ፣ ብዝተኸፍተ ተዅሱ ቁጽሮም ዘይተፈልጡ ሓያሎ መንእሰያት ብፈኵሲን ከቢድን ከምዝቖሰሉ ሬድዮ ኤረና ኣብ እዋኑ ከምዘቃለሐት ይፍለጥ።
ነቲ ሓበሬታ ኣብ እዋኑ ዝልኣኹ ምንጭታት ሬድዮ ኤረና ብዘስዓብዎ ተወስኺ ሓበሬታ መሰረት ከኣ፣ እቶም ኣብ ኣስታት 15 ዝኾና ናይ ጽዕነት መካይን ተጨቓጪቖም ብመንገዲ ኣስመራ ናብ ዓሰብ ዘምርሑ ዝነበሩ ተዓላሞ፣ ካብ ከባቢ ማይ ተመናይ ኣትሒዞም እናዘለሉ ክሃድሙ ከምዝጀመሩን፣ ካብ ባር ትብለጽ ክሳብ ማይ ኣባሻውል ኣብ ዘሎ ከባቢታት ከኣ እቲ ህድማ ብብዝሒ ምንባሩ ብምጥቃስ፣ ዘሊሎም ክሃዱም ዝፈተኑ ክልተ መንእሰያት ብመኪና ተረጊጾም ህወይቶም ከምዝሓለፈ’ውን ኣረጋጊጾም።
ህዝቢ’ቲ ከባቢ ነቶም ብተዅሲ ዝህደኑ ዝነበሩ መንእሰያት ኣብ ምትሕግጋዝ ዘርኣዮ ተወፋይነት፣ እቲ ህዝቢ ንልዕሊ 20 ዓመታት መሊኽዎ ንዘሎ መንግስቲ ዘለዎ ጽልኣት ዘንጸባረቐ ምንባሩ እቶም ምንጭታት ኣረዲኦም።
ድሕሪ’ቲ ናይ ኣስታት ፍርቂ ሰዓት ዝቀጸለ ተዅሲ፣ ዝቖሰሉን ዝሞቱን ሓያሎ መንእሰያት ናብ ሆስፒታላት ሓሊበትን ኦሮታን ክውሰዱ እንከለዉ፣ መንግስቲ ተወሰኽቲ ሓይልታት ጸጥታ ብምውፋር፣ ነቲ ከባቢ ብተፍትሽን ዓቕሉ ኣጽቢብሉ ከምዝወዓለው’ን ተፈሊጡ።
ኣብ ሆስፒታል ተዓቝቦም ካብ ዘለዉ ግዳያት ገሊኦም ብኸቢድ ዝቖሰሉ ምስ ምዃኖም ቁጽሪ ምውታት ካብዚ ዘለዎ ክዛይድ ከምዝኽእል ይግመት።
===============================


text:
ብፁዕ አቡነ ጳውሎስ ኣብቲ ዕለት ተረኺቦም “ህየንተ አበውኪ ተወልዱ ለኪ ደቂቅ” ማለት ኣብ ክንዲ ኣቦታትኪ ደቂ ተወሊዶምልኪ እዮም እሞ ቅድስት ቤተ ክርስቲያን ደስ ይበልኪ እንብለሉ ሰዓት እንቋዕ ኣብቅዓና” ድኅሪ ምባል፡ “ቤተ ክርስቲያን ንዘሰከመትና ኃላፍነት ኣብ ግብሪ ንምውዓል ከም ቅዱሳን ሐዋርያት እንታይ ንግበር ኢልና እቲ ዘለናዮ እዋን ውን ፈታኒ ስለ ዝኾነ ብጸሎት ተጊህና ክንዓይ ይግባእ” ክብሉ ቃለ ምዕዳን ኣስሚዖም ።
ብዘይካ እዚ ኣብ ሃገረ ስብከት ኔዘርላንድ ሊቀ ካህናት ኮይኖም ዘገልግሉ ዘለዉ መሪጌታ ኣፈወርቅ ነዚ ቤተ ክርስቲያና መንእሰያታ ብነገረ መለኮትን ብዝተፈላለዩ ዓውደ ትምህርትን ብምሥልጣን ተመርቐሉ ዘላ ጊዜ እንቋዕ ኣርኣየና ድኅሪ ምባል፡ ኣብ ውሽጥን ወፃእን ናይ ዝኃለፍዎ ውህሉል ተመኩሮ ብምግላጽ እዋኑ መናፍቕነትን እምነትካ ምኽሓድን ዝበዝኃሉ ጊዜ ብምዃኑ ኵልና በብዘለናዮ ተጊህና ቤተ ክርስቲያና ክንሕሉ ይግባእ” ኢሎም ።
ኣብ መወዳእታ ካብ ኃለፍቲ ኣብያተ ትምህርት ሰንበት ተሳተፍቲ ናይቲ ጉባኤ ዘለዎም ሠናይ ምንዮትን ተስፋን ብመልክዕ ርእይቶን ለበዋን ምስ ቀረበ እቲ ጉባኤ ብጸሎት ተዛዚሙ ።
ቅድስት ቤተ ክርስቲያን ብልዑል ወፃኢታት ኮሌጅ ነገረ መለኮት ብምድላው ኣምሂራ ብደረጃ ሰርትፊኬትን ዲፕሎማን ካብ ዘመረቐቶም ብርክት ዝበሉ ደቂ ተባዕትዮን ደቂ ኣንስትዮን መንእሰያት ትምህርት ሰንበት ከም ዝርከብዎም ይፍለጥ ።


text:
ራህዋ ገብረመስቀልን ደስታ መኮነንን ይብሃሉ።ማንዴላ ዋሽንግተን ፌለውሺፕ ንኣፍሪካዊያን መናእሰይ መራሕቲ ኣብ ዝተብሃለ ፕሮግራም ንልዕሊ ሽዱሽተ ሰሙናት ካብ መንጎ ዝተሳተፉ ኢትዮጵያዊያን እዮም።ራህዋ ባህላዊ ክዳውንቲ ኢትዮጵያን ኣፍሪካን ብደረጃ ዓለም ንምፍላጥ ዋዊ ፋሽን ተባሂሉ ዝፅዋዕ ናይ ባዕላ ትካል ኣጣይሻ ኣብ ኣዲስ ኣበባ ኣብ ምስራሕ ትርከብ።ደስታ መኮነን ድማ Crowdion IT Solution ብዝብል ሽም ዝፅዋዕ ናይ ባዕሊ ናይ ሓበሬታ ቴክኖሎጂ ትካል ኣጣይሹ ኣብ ኣዲስ ኣበባ ኣብ ምስራሕ ይርከብ።
ኣብ ዓዲ ብዛዕባ ዘጥረዩዎ ተመኩሮ፣መናእሰይ ከመይ ዕድል ስራሕ ክፈጥሩ ከምዘለዎም፣ኣብዚ ኣብ ዩናይትድ ስቴትስ መፂኦም ካብ ተሳተፍቲ ናይቲ ፕሮግራም ዝኾኑ ኣፍሪካዊያን ካብ ኣሜሪካዊያንን ዝረኸቡዎም ተመኩሮታት ንቕድሚ ከመይ ከምዝጥቀምሉን ንካልኦት ከምዘመሓላልፉን ካልኦትን ሓሳቦም ኣካፊሎምና ኣለው።
ኣብዚ ምስማዕ ይክኣል።


text:
Radio Erena: 25 February 2019
ንዝበዝሑ ሰበ ስልጣናቱ ዝኣለየ ፕረዚደንት ሱዳን ዑመር ሓሰን ኣልበሽር፣ ንሚኒስተር ምክልኻል ጀነራል ዓዋድ ኢብን ዖውፍ ቀዳማይ ምክትል ፕረዚደንት ክኸውን መዚዝዎ።
እቲ ፕረዚድንት ብዘይካ’ዚ ንኣማሓዳሪ ዞባ ምዕራብ ጀዚራ፣ ቀዳማይ ሚኒስተር ሱዳን ክኸውን ረቑሕዎ።
ክልቶም ተወሳኺ መዝነት ተዋሂብዎም ዘሎ ሰበ ስልጣን ሱዳን፣ ፕረዚደንት በሽር፣ ቅድሚ 30 ዓመታት፣ ብወትሃደራዊ ዕልዋ ናብ ስልጣን ኣብ ዝመጸሉ እዋን እሙናት ደገፍቱ ምንባሮም ሰነዳት እታ ሃገር የመልክት።
ፕረዚድንት ሱዳን፣ ንዝበዝሑ ሰበ ስልጣናቱ ብምእላይ ብእሙናቱ ዝትክኦም ዘሎ፣ ኣንጻሩ ዝካየድ ዘሎ ህዝባዊ ተቓውሞ ብሰንኪ ዝፈጠረሉ ከቢድ ስግኣት’ዩ።
እቲ ፕረዚደንት ብ22 ለካቲት፣ ንሓደ ዓመት ዝጸንሕ ናይ ህጹጽ እዋን ከምዝኣወጀ ዝፍለጥ’ዩ።
ፕረዚደንት በሽር፣ ብደረጃ ሃገር ናይ ህጹጽ እዋን ዝእውጅ ዘሎ፣ ኣብቲ ምስ ኤርትራ ዘዳውብ ከባቢታት ምብራቕ ሱዳን ኣንቢርዎ ዝነበረ ኣዋጅ ብምልዓል፣ ተዓጽዩ ዝጸንሐ ዶብ ምስ ኤርትራ ክኽፈት ካብ ዝውስን ወርሒ ኣብ ዘይመላሉ ግዜ’ዩ።
ካልኣይ ወርሑ ኣቑጽሪ ዘሎ ህዝባዊ ተቓውሞ ሱዳን፣ ብናህሪ ዋግታት መሰረታውያን መግብታትን ሃለኽቲ ነገራት እኳ እንተተበገሰ፣ ን30 ዓመታት ኣብ ስልጣን ዝርከብ ወዲ 75 ዓመት ፕረዚደንት በሽር ጠቕሊሉ ክእለ’ዩ ዝጠልብ ዘሎ።
እዚ ኣብ ሱዳን ተአሲቱ ዘሎ ኩነታት፣ ኣብታሃገር ንዝርከቡ ኣስሓት ኤርትራውያን ሻቕሎት ፈጢርሎም ይርከብ።
====================


text:
ኣብ ዋና ከተማ ሱዳን ካርቱምን ሓዊሱ ኣብ ዝተፈላለየ ከተማታት’ታ ሃገር ዝካየድ ዘሎ ተቓውሞ ሎሚ ንሳልሳይ መዓልቲ ቀጺሉ ከምዘሎም ሽዱሽተ ሰባት ኣብ ከተማ ካርቱም ሓደ ድማ ኣብ ዳርፉር ምሟቶም ሚንስትሪ ውሽጣዊ ጉዳያት’ታ ሃገር ንፓርላማ’ታ ሃገር ሓቢሩ።
ሚንስትር ውሽጣዊ ጉዳያት ሱዳን ቢሽራ ጁምዓ ኣብ ዝሃብዎ መግለጺ ካልኦት 15 ሲቪል ሰባትን 42 አባላት ሓይልታት ጸጥታ ምቁሳሎም ከምኡ’ውን 2.496 ካብ ሰልፈኛታት ድማ ኣብ ትሕቲ ቀይዲ ምእታዎም ወሲኾም ሓቢሮም ኣለው።
ተሓለቕቲ ሰብኣዊ መሰላት’ታ ሃገር ብወገኖም ሓይልታት ጸጥታ ብፍላይ ድማ አባላት ሃገራዊ ስለያን ጸጥታን ሰልፈኛታት ንምብታን ዘንብዕ ጋዝን ጥይትን ምትኳሶም ይገልጹ ኣለው።
እዚ ከምዚ ኢሉ ከሎ ኣብ ኣፍደገ ሚንስትሪ ምክልካል ከተማ ካርቱም ዝካየድ ዘሎ ናይ ተቓውሞ ሰልፊ ወታሃደራት ንሰልፈኛታት ክከላኸሉ ከምዝተራእዩ ይግለጽ ኣሎ።


text:
ኣሜሪካ ኣብ ልዕሊ ጉጅለ ግብረ ሽበራ ኣልቃዒዳ፣ ኣልሸባብን ካልኦት ሓደገኛታት ዝኾኑ ተሓባበርቶምን መጥቃዕቲ ምውራድ ቀፂላ ትርከብ ።ኣብ ቀረባ እዋን ሚኒስትር ጉዳያት ወፃኢ ዩናይትድ ስቴት ንላዕለዎት ኣመራርሓ ኣልሸባብ ብፍላይ ዓብደላ ዖስማን መሓመድን ማሊም ኣይመንን ዓለም ለኸ ኣሸበርቲ ክብል ፀሪሑዎም እዩ። ክብል እዩ እቲ ርእሰ ዓንቀፅ ሓተትኡ ዝጀመረ ።
“ኢንጂኔር እስማኤል “ ተባሂሉ'ውን ዝፍለጥ ዓብዱላሂ ዑስማን ናይቲ ጉጅለ ግብረ ሽበራ ኣመሓዳሪ መምረቲ ላዕለዎት ተባራዕቲ ፈንጅታት ኪኢላ ኦፖሬሽናት 'ዩ ። ከምኡ'ውን ንዓሚር ኣልሸባብ ፍሉይ ኣማኻሪኡን ኣልካታኢብ ናይ ዝተባህለ ክንፊ ማዕከን መራኽቢ ብዙሃን ኣልሸባብ መራሒን እዩ ።
ማሊም ኣይመን ድማ ክፋል ኣልሸባብ ዝኾነ መራሒ ጃይሽ ኣይመን 'ዩ ። ኣብ ሶማልን ኬኛን ዝተኻየዱ ሓደጋታት ግብረ ሽበራ ዝመርሐ እዩ ። ነቲ ኣብ ጥሪ 2020 ኣብ ቀፅሪ ሲምባ ፣ ማንደ ቤይ ኬንያ ብዝበፅሐ ሓደጋ ግብረ ሽበራ ሓደ ኣባል ኣገልግሎት ምክልኻል ኣሜሪካን ክልተ ኣሜሪካውያን ኮንትራክተራትን ዝቀ፟ተለ ሓደጋ ዝመርሐን ዝተለመን እዩ።
ኣልሸባብ ኣብ 2008 ብጉጅለ ግብረ ሽበራነት ዝተበየነ ኾይኑ ሰላም፣ ፀጥታን ምርግጋአትን ኬንያን ሶማሊያን ንሓደጋ ብምስጣሕ ቀፂሉ ይርከብ ። ሚንስትር ጉዳያት ወፃኢ ማይክ ፓምፔኦ ኣብ ዝሃብዎ መብርሂ ፤ “ ኣሜሪካ ዘይሕጋዊ ኣተሓሕዛ ገንዘብ ኣልሸባብ ንምስንኻል ፣ ኣብ ሰላማውያን ዜጋታት ንዘብፀሖ ተወሳኺ ሓደጋ ዓቅ፟ሙ ንምቅ፟ናስ ንግብረርሽበራ ዝውዕል ገንዘብ ዝረኽብሉ መንገዲ ብምትዕንቃ፟ፍ ንመንግስቲ ፌደራል ክትሕግዝ ድልውቲ እያ ።
እዚ ድማ ምስ ደገፍትናን መሓዙትናን ብሓባር ኮይንና ብምስራሕ እቲ ጉጅለ ግብረሽበራ ኣብ ምብራቅ፟ ኣፍሪካ ዘለዎ ዝርገሐን ጎብለልነትን ብምድኻም ምንብርካኽ ከምዝከኣል ሓቢሮም እዮም ። ክብል ይቅ፟ፅል እቲ ርዕሰ ዐንቀፅ ።
ብሙዃኑ በዞም ምኽንድያታት ዝኾነ ኣሜሪካዊ ብሓፈሻ ምስ መሓመድን አይንንን ኣብ ዝኾነ ዓይነ ልውውት ንግዲንኸይሳተፍ ተኣጊዶም እዮም ። ኣብ ትሕቲ ቁፅፅር ስልጣን ዩናይትድ ስቴት ዝርከቡ ናታቶም ንብረትን ምሳአቶም ዝሰርሑን ኩሎም ተኣጊዶም እዮም ። ብተወሳኺ ኮነ ተባሂሉ ናአልሸባብ ብንብረት ኮነ ብኻልእ ሃብታዊ ሓገዝ ዝገብር ክሕግዝ ዝፍትንን ወይ 'ውን ክመሳጠር ዝተረኽበ ወንጀለኛ ሙዃኑክርዳእ ይግባእ ይብል ።
እዞም ውሳነታት ኣብ ስግር ባሕሪ ግብረ ሽበራ ንምክልኻል ኣብ ዝግበር ፅዕሪ ሰፊሕ ቦታ ዝሓዙ እዮም ክብሉ ኣተሓባባሪ ፀረ ግብረ ሽበራ ናታን ሼልስ ተዛሪቦም እዮም “ ኩሎም ኣፅዋራትና ናብዚ ኩናት ከነምፅኦ ኢና ማዕቀብ ምንባር ጥራሕ ዘይኮነስ ምቅ፟ባል ሓበሬታ ፣መልእኽትታት ምልውዋጥ ፣ ሓባራዊ ዓቅ፟ሚ ክንሃንፅ ኢና” ኢሎም እዮም ።
ንሶም ወሲኾም ከምዝበልዎ ዩናይትድ ስቴት ኣብ ዜጋታታ ኣብ ዝርከቡሉ ንብረታን መሓዙታን ሓደጋ ዘብፅሕ ዝኾነ ዓይነት ጉጅለ ግብራ ሽበራ ደገ ንምጥቃዕ ድልውቲ እያ ።ከም ኣልሸባብ ዝበሉ ዝፍፅምዎም ሓደጋታት ግብረሽበራ ብውሳነታትና ብምምካን ዓለምና ምስኻዕ'ዩ ፃዕርና ንሱድማ ንገብር ክብል እቲ ርእሰ ዓንቀፅ ሓተትኡ ዛዚሙ እዩ ።


text:
PALMPARKIES
ኣብቲ Valkenbergpark ነፍሲ ወከፍ ሰሙን ካብ ሰዓት 19 ክሳብ ሰዓት 23
PALMPARKIES
IN HET VALKENBERGPARK
ELKE WEEK VAN 19 UUR -23 UUR
ኣብቲ Valkenbergpark ነፍሲ ወከፍ ሰሙን ካብ ሰዓት 19 ክሳብ ሰዓት 23
ከምኡ ውን ኣብዚ ናይ ሎሚ ዘመን ሓጋይ ሙዚቃ ኣብ Valkenbergpark። ኣብኡ ሙዚቃ ክትሰምዑ ትኽእሉ ከምኡ ውን ዝርርብ ክትገብሩ ትኽእሉ ወይ ድማ ዝተፈላለየ ጸወታታት ክትገብሩ ትኽእሉ።
ሸውዓተ ግዜ ሰሉስ ምሸት ኮንሰርት ኣሎ፡ እቲ ቀዳማይ ዕለት 16 ሓምለ ከምኡ ውን ናይ፡መወዳእታ ዕለት 27 ነሓሰ።
Breda Taal ከምኡ ውን Buddy to Buddy ኣብቲ ፓርክ ቀዋሚ ቦታ ኣለዎም። ኣብቲ ፋይቨር ኣቢልኩም ነታ ናይ Breda Taal ባንዴራ ድለዩዋ ኢኹም።
ንስኻትኩምን ኣዕሩኽትኹምን ኣብኡ ክትራኸቡ ንምሕጸነኩም ኣለና።
ክትመጸና ዲኻ?
ብዛዕባ ናይ ኩሉ ዓይነት ፕሮግራም ኣብዚ ዝስዕብ ተመልከት:


text:
አስተንትኖ ቃል አምላኽ ታኅሣሥ – 22፡2017
ሉቃ. 1.46-55
“እቲ ኹሉ ዝኽ እል ዓበይቲ ነገራት ገይሩለይ ኢዩ እሞ፥ ስሙ ቕዱስ እዩ።”
ማሪያም ነቲ ብርሃን ዓለም ንክትወልድ መልአኽ ምስ አበሠራ፡ ብሥራሕ አምላኽ ተገሪማ ነቲ ብባሕርያዊ መገዲ ዘይከአል አብአ ኪፍጸም ምስ ረአየቶ፡ ብመንፈስ ተላዒላ፡ “ነፍሰይ ንግዚአብሔር ተዕብዮ፤ መንፈሰይ ከዓ ብአምላኸይ፥ በቲ መድኃንየይ፥ ባህ ይብሎ። ውርደት ባርያኡ ርእዩ እዩ እሞ እንሆ ኻብ ሕጂ ኹሎም ወለዶ ብጽዕቲ ኺብሉኒ እዮም። እቲ ኹሉ ዝኽእል ዓበይቲ ነገራት ገይሩለይ እዩ እሞ፥ ስሙ ቕዱስ እዩ። ሉቃ.1:46-56 እናበለት መዝሙር ምስጋና ዘመረት።
ድንግል ማሪያም ሽሕካ እግዚአብሔር ካብ ኩሉ ፍጥረት አብሊጹን አዕብዩን እንተረአያ፡ ወለዶ ኩሉ እውን ብጽዕቲ ኪብላ እንተፈቐደ፡ እቲ ብጽዕቲ ከብላ ዝኸአለ ኅልዮት እግዚአብሔር ጥራይ ዘይኮነ፡ ብሓቂ እቲ ተግባራታን ተአማንነታን፡ ምሉእ ብምሉእ ተወፋይነታን አብ ቅድሚ እግዚአብሔር ብቑዕን ንጹሕን መሥዋዕቲን ኮይኑ ስለ ዝተረኽበ ዓባይን ብጽዕትን ከብላ ኺኢሉ። በዚ ኢያ ኸአ ኢልሳቤጥ “ እቲ ካብ እግዚአብሔር ዝተነግረኪ ቓል ከም ዝፍጸም ዝለ ዝአመንኪ ብጽዕቲ ኢኺ” ሉቃ.1:45 እናበለት ብጽዕንአ ትምስክርን ተረጋግጽን። ዕብየት ማሪያም ክግለጽ ዘይከአል ሕያብ አምላኽ ኢዩ። ስለዚ ማሪያም በቲ ኩሉ ዝተገብረላ ክተመስግን ነሩዋ። ንአምላኽ ሞገስ ክትህብ ነይሩዋ፡ ክትሕጎስ፡ ክትዝምር ነይሩዋ፤ ምኽንያቱ እግዚአብሔር ንሓደ ዓቢ ነገር መሪጹዋ ኢዩ። ከምቲ ባዕላ አብቲ መዝሙራ እትዝምሮውን “ እግዚአብሔር ዓቢ ነገር ገሩላ ኢዩ ። እግዚአብሔር እቲ ኡንኮ ወዱ ብአአ ክመጻና መሪጹ፡ ስለዚ አብ ከርሳ ሓዲሩ፡ ከማና ሰብ ኮይኑ። ንዓለም ብርሃን ድኅነት አበሲሩ።
ኤልሳቤጥ “ አደ ጎይታይ ናባይ ክትመጺኸ ኸመይሉ ኮነለይ፧ እናበለት ንማሪያም ክተመስግን ከላ፡ ማሪያም ግን ኩሉ ስራሕ እግዚአብሔር ምኻኑ ተስተንትንን ትቕበልን። ከምቲ ማሪያም ሓብቲ አሮን፥ ደቂ እስራኤል ብሓይሊ እግዚአብሔር ባሕሪ ምስተሳገሩ “ እግዚአብሔር አዝዩ ልዑል ኢዩ እሞ ዘምሩሉ፥ ንፈረስን ፈረሰኛታትን ናብ ባሕሪ ደርበዮም” ዘጽ.15:21 እናበለት ብሓጎስ ከቦራአ ሒዛ ዝዘለለትን ሓይሊ – ስራሕ እግዚአብሔርን ዝምስከረትን፡ ማሪያምውን ነቲ ኩሉ ዝኽእል አምላኽ መዝሙር ምስጋና ትዝምረሉ። በዚ መዝሙር ጌራ ማሪያም ሓደ ዝጭበጥ ተመክሮ እምነት ክትገልጽ ተረኽበት። እግዚአብሔር ንማሪያም መን ነበረ፧ ነዚ ሕቶ እዚ ምስ እንምልስ ጥራይ ኢና ብሓቂ ነቲ መዝሙር ክንርድኦን፤ አብ ማሪያም ኩሉ እቲ እግዚአብሔር አብ ብሉይ ኪዳን ብዛዕባ ንእስራኤላውያን ዝበሎ ሙሉእ ብምሉእ አብአ ከምዝፍጸም ክነስተንትን እንኽእል።
ማሪያም ነቲ ተግባር አምላኽ ብምስትንታን ንእግዚአብሔር « ስሙ ቕዱስ ኢዩ” እናበለት ትጽውዖ። እወ አምላኽና ብሓቒ ሱሙ ቕዱስ ኢዩ። አነ ቕዱስ ኢየ እሞ ንስኻትኩምውን ቕዱሳት ኩኑ ይብለና ባዕሉውን እንተኾነ። አብ መጨርሻ ማሪያም ንእግዚአብሔር፤ እግዚአብሔር ናይ ትሑታት፡ ናይ ድኻታት፡ ናይ ጥሙያት፡ ጌራ ተቕርቦ። መድኃኒየይ እናበለት ከአ ትጽውዖ። ምኽንያቱ ንሳ ልዕሊ ኹሉ ንድኅነት ከም ሓደ ሕያብ አምላኽ ጌሩ ዘስተማቐረ ፍጡር አይነበረን።
ዝኸበርኩም አኅዋት አኃት ንሕናኸ ሎሚ ስጋብ ክንደይ ኢና ነቲ እግዚአብሔር ዝገበረልና ጸጋታት፡ ሓለፋታት ዘኪርና ብመዝሙር ምስጋና ሞሳ እንመልሰሉ፧ እሰከ ሎሚ ንኹሉ ጸጋታት ዝተቐበልናዮ እናዘከርና ምስ ማሪያም ኮይና “ እቲ ኹሉ ዝኽእል ዓበይቲ ነገራት ገይሩለይ እዩ እሞ፥ ስሙ ቕዱስ እዩ” እናበለና ምስጋናና ነቕርበሉ። እግዚአብሔር ነዚ ይሓግዘና። አሜን!
አባ ሓጎስ ተስፋጋቢር


text:
ክቡራትን ክቡራንን ኣንበብቲ ካብ እኩብ ድምር ናይ ዘጽናዕክዎን ዘንበብክዎን ዝተመኰርክዎን ዓይነት ሓበሬታታት ምርኩስ ብምግባር ሚዛነይ ኣብ መንገዲ ዓወት ንዲሞክራስያዊ ለውጢ ንምክፋል ብልቦና ንኽትመዝንዎ ኣተሓሳስብ።
እቲ ንኤርትራ ምስ ህግደፍ፡ ንኤርትራዊ ዜግነት ከኣ ምስ ደገፍቲ ህግደፍ ጥራይ ኣዳሪጉ ዝርኢ፡ ሃገር እናጥፍአ ብስም ሃገራውነት ክሽቅጥ ዝነብር ስርዓት ህግደፍ፡ ካብቲ ንሱ ዝወደቦ ደገፍቱ ጥራይ ዝሳተፉዎ ጽምብል ናጽነት ወጻኢ ብኻልኦት ሃገራውያን ንዝካየድ በዓል ናጽነት፡ “ ናይ ምምቕቓል” ካኼባ ምዃኑ ብምዅናን፡ ኤርትራውያን ከይሳተፉዎ ከምዝወገዘ፡ ብመንገዲ ኤምባሲታቱ ብዝዘርግሖ ደብዳበ ተረጋጊጹ።
ከም ኣብነት ናይዚ ኤምባሲ ኤርትራ ኣብ ሰሜን ኣመሪካ ናብ ሽማግለ ብዓላት ኣትላንታ ዝለኣኾ ደብዳበ ተመልከቱ።
ዝቐደመን ዝደሓረን ጉዳይ ዶብ፣ ብሰላማዊ መንገዲ ጥራይ ክፍታሕ ንጽዉዕ፣ – ብማሕበር ኤርትራውያን ንሰላምን ደሞክራስን ኣብ ስዊስ
ኣብ ሃገርና ወሪዱ ዘሎ ጸገምን ኣደራዕን እንታይ ይመስልን ከመይ ጌሩ ክፍታሕ ይኽእልን ብዙሓት ተባዓት ዜጋታት ብድርሰታዊ ክእለቶም ብደርፎም ብግጥሞም ኮታስ ብኽገልጽሉ ዝኽእሉ ኣጋባብ ጌሮም ናብ ዘይፈለጠን ዘይተረድኤን ከረድኡን ሓሳባቶም ከሰጋግሩን ፈቲኖም፡፡ ንስምዓዮም ኣይንስምዓዮም ኣይኮነን እቲ ሕቶ፡፡ እቲ ሕቶ እቶም ዝኽእሉ ዜጋታትሲ ሓላፍነቶም ይገብሩ ኣለው፡፡
ኣቦ ወንበር ናይቲ ‘ሕብረት ተጋሩ ንደሞክራስን ልኡላውነትን’ ብዝብል ስም ኣብ ኢትዮጵያ ዝተመስረተ ሓድሽ ሰልፊ ዝኾነ ገብሩ ኣስራት: ሓደ ካብ ኣጀንዳታት ናይ’ዚ ሓድሽ ሰልፉ “ንዓሰብ ብሕጋውን ሰላማውን መንገዲ ናብ ኢትዮጵያ ምምላስ” ከምዝኾነ ሪፖርተር ንዝተባህለ ጋዜጣ ኢትዮጵያ ኣብ ዝሃቦ ቃለመጠየቕ ኣፍሊጡ።


text:
Radio Erena: 03 March 2019
ፕረዚደንት ሱዳን ዑመር ሓሰን ኣልበሽር፣ ኣብ ስልጣን ናይ ዘሎ ሰልፊ ሃገራዊ ኮንግረስ መሪሕነት ናብ ምኽትሉ ኣሰጋጊሩ።
ብህዝባዊ ናዕቢ ኣብ ከቢድ ሻቕሎት ዝርከብ ኣልበሽር፣ ኣቦ ወንበርነት ሰልፊ ሃገራዊ ኮንግረስ ብወግዒ ከምዘረከበ እኳ እንተገለጸ፣ ስልጣን ፕረዚደንትነት ግና ከምዘይሓደገ ካብታ ሃገር ዝተመሓላለፈ ዜና የመልክት።
ፕረዚደንት ኣልበሽር ስልጣን ሰልፉ ዘረከበሉ ምኽንያት ክገልጽ እንከሎ፣ ንኩለን ሰልፍታት ዝውክል መንግስቲ ንምምስራት ኣብ መስርሕ ስለዝርከብ፣ ዘይሻራዊ ንምዃን ዓሊሙ ዝገበሮ ምዃኑ ገሊጹ።
እንተኾነ ተንተንቲ ፖለቲካ ኣብ ዝህብዎ ዘለዉ መግለጺታት፣ እቲ ፕረዚደንት ስልጣኑ ምሉእ ብምሉእ ከምዘይሓደገ፣ እኳ ደኣ ኣብ መንጎ ላዕለዎት ሓለፍቲ እቲ ሰልፊ ፍልልያት ይፍጠር ከምዘሎ ዘመልክት’ዩ ክብሉ ይገልጹ።
ፕረዚደንት ኣልበሽር፣ ተቓውሞ ህዝቢ ደው ንምባል ኣብ ዝሓለፈ ሰሙን ናይ ህጹጽ እዋን ሓደጋ ምእዋጁ ዝዝከር እዩ። ብመሰረት’ቲ ኣዋጅ ዝቖመ ሓድሽ ቤት ፍርዲ ድሮ ስርሑ ጀሚሩ ኣሎ።
እቲ ፍሉይ ቤት ፍርዲ ዝሓለፈ ሓሙስ 28 ለካቲት ኣብ ዝወዓሎ መጋባእያ፣ ሰላማዊ ሰልፊ ኣብ ዝካየደሉ ዝነበረ እዋን ዝተቐየዱ 59 ሰባት፣ ካብ ክልተ ወርሒ ክሳብ ሸውዓተ ዓመት ዝጸንሕ ማእሰርቲ በዪኑ።
እቶም ንፍርዲ ዝቐረቡ 59 ሰባት፣ ንብረት ህዝብን መንግስትን ብምዕናው፣ መንገድታት ብምዕጻውን ካልእ ሕግታት ብምጥሓስን ዝብል ክስታት እዩ ተመስሪቱሎም።
ፕረዚደንት ኣልበሽር ኣንጻሩ ተላዒሉ ዘሎ ህዝባዊ ተቓውሞ ብሓይሊ ንምጭፍላቑ ተሪር ስጉምታት ይወስድ እኳ እንተሎ፣ ኣብ ሰሜናዊ ክፋል ካርቱምን፣ ኡምዱርማንን ዝኣመሰላ ዓበይቲ ከተማታት እቲ ናዕቢ ገና ፈኸም እንዳበለ ይልሕም ከምዘሎ ማዕከናት ዜና፣ ካብታ ሃገር ይገልጻ።


text:
ፕረዚዳንት ዶናልድ ትራምፕ ወሃቢት ቃል ሚንስትሪ ጉዳያት ወፃኢ ዝነበራ ሄዘር ናውረት ኣምባሳደር ኣሜሪካ ኣብ ሕቡራት ሃገራት ገይሮም ሸይመምወን።
ፕረዚዳንት ትራምፕ ሎሚ ንጉሆ ዓርቢ ንጋዜጠኛታት ኣብዝሃብዎ ቃል “ኣምባሳደር ኣሜሪካ ኣብ ሕቡራት ሃገራት ንኒኪ ንምትካእ ምስ ኒኪ ሃሊ ክተሰርሕ እያ።ኣብ ሕቡራት ሃገራት ኣምባሳደር ዩናይትድ ስቴትስ ክትኸውን እያ’’ኢሎም ።
“ተውህቦ ዘለዋ፣ኣዚያ በላሕን ቕልጡፍትን እያ።ብኹሎም ድማ ክትኸብር እያ።’’
ኒኪ ሃሊ ካብ ኣምባሳደርነተን ከም ዝለቃ ኣብ መወዳእታ ወርሒ ጥቅምቲ ምግላፀን ይዝከር።
48 ዓመት ዝዕድሚአን ናውረት ኣብ Fox News ክሰርሓ ድሕሪ ምፅናሕ ሚያዚያ 2017 ወሃቢት ቃል ሚንስትሪ ጉዳያት ወፃኢ ኮይነን ዝተመደባ።ኣብ ቻነል Fox News ናውረት ንዘቕርብኦ መደብ ትራምፕ ብስሩዕ ዝከታተሉዎ መደብ ከምዝነበረ ትራምፕ ባዕሎም ክገልፁ ፀኒሖም ኣለው።


text:
03A ብዝብል ስም ዝፍለጥ ማዕበላዊ ንፋስ ወይ ኣባኾብራ /ሳይክሎ/ ብቕድሚ ትማሊ ቀዳም ዝጀመረ እንተኾነ እውን ትማሊ ሰንበት ከቢድ ማዕበላዊ ንፋስ ወሪዱ እዮም መብዛሕቲኦም ሰባት ዝሞቱ።
ናይ ፑንትላንድ ፕሬዝዳንት ዓብዲራሕማን መሓመድ ፋሮሌ ንቪኦኤ ኣብዝሃብዎ ቃል ስበስልጣን መጠን ዝበፅሐ ዕንወት ንምርዳእ እናፈተኑ እዮም ኢሎም። ኣስዒቦም ‘’ቴሌኮምኒኬሽን ስለዝተበተኸ ምሉእን ዝርዝርን መረዳእታ የብልናን፤ነገር ግን ዛጊድ ብዝረኸብናዮ ሓበሬታ ናብ ሓደ ምእቲ ሰባት ሞይቶም ኣለው።ህፁፅ ኣዋጅ ኣዊጅና ኣለና’’ኢሎም።
መሰኻኽር ዓይኒ ኣዝዮም ዝተጠቕዑ ከባቢታት ኣብ ሰሜናዊ ፑንትላንድ ዝርከቡ ኬፕ ጓርዱፊን ከተማ ኣይልን እዮም።ብንፋስን ውሕጅን ኣብቲ ከባቢ ዘለው ኣባይቲ ከምዝዓነው እቶም መሰኻኽር ወሲኾም ገሊፆም።
እዚ ከምዚ ኢሉ እናሃለወ ናይ ሱማሊያ ፕሬዝዳንት ንቀዳማይ ምንስቴር እታ ሃገር ካብ ስልጣኖም ንኽወርዱ ሓቲቶም።እዚ ሱማሊያ ንዝሓለፈ ሓደ ዓመት ንዝርኣየቶ ፖለቲካዊ ምርግጋእ ዓብዪ ፈተና እዩ ተባሂሉ’ሎ።
ምንጭታት መንግስቲ ሱማሊያ ንቪኦኤ ክፍሊ ሱማሊያ ከምዝሓበርዎ ፕሬዝዳንት ሓሳን ሸኽ ማሕሙድ ንቀዳማይ ምንስቴር ኣብዲ ፋራህ ሺርዶን ኣብ ስርሖም ውፅኢታዊ ክኾኑ ኣይክኣሉን ብዝብል ዝሓለፈ ዓርቢ ካብ ስልጣኖም ንኽወርዱ ሓቲቶም ኣለው ኢሎም።
ክሳብ ሎማዕንቲ ሰኒ እቲ ኩነት መዕለቢ ከምዘይረኸበ እቶም ምንጭታት ሓቢሮም።